蛰父不仕
宋王欲使熊蛰父为司马，熊蛰父辞。宋王谓杞离曰： 薄诸乎？吾将以为太宰。 杞离曰： 臣请试之。 旦日之熊蛰父氏，不遇，遇其仆于逵，为道王之意。其仆曰： 小人不能知也，然尝闻之：南海之岛人食蛇，北游于中国，猎蛇以为粮，之齐，齐人馆之厚，客喜，侑主人以文郁之修，主人吐舌而来，客弗喻，为其薄也。戒皂臣求王虺以致之。今王与大夫无亦犹是与？ 杞离惭而退。
化铁之术
郁离子学道于藐乾罗子冥，授化铁为金之术。遂往入九折之山，得跃冶之钢而炼之。以左目取火于太阳，右目取水于太阴，驱役雷风，收拾鬼神，以集于黄中。浑浑肧肧，如珠在胎；焜焜荧荧，如日将升。仙人皆仰之矣，山鬼窥而栗焉，啸其徒谋之曰： 有怪女知之乎？若不早图而待其成，悔无及矣。 乃使犭喿与鬼分挠之，百端不能破，乃群号而诉诸帝曰： 天生物而赋之形成性、寿、夭、贵、贱，司命掌之，弗可移也，夫是谓之天常。今彼将以智夺之，以窃天权，弗可假也。 帝怒，命方伯宵鼓之以鞟犭龙之鞴，铁跃弗不止，遂不能成金。
石羊先生
石羊先生谓郁离子曰： 子不知予之忧乎？ 郁离子曰： 何为其不知也？ 曰： 何以知之？ 曰： 周人有好姣服者，有不足于其心，则忸怩而不置，必易而后慊。一日，有所之，袂涅而弗知也，扬扬而趋，乐甚。其友半途而指之涅，则惋而嗟，摄而搔之，涅去而迹在，其心妯妯然，五步而六视，不成行而复。郑子阳好其妻。其妻美而额靥，蔽之以翟，三年未之见。一夕褫其翟，见焉，则快然不乐，申旦而不寐。其妻虽以翟蔽之，终不好矣。故阴谷之术，生于嵌岩之下，终年不见日月之光而不怨者，不知天之有日月也。梧邱之野，人种稻以为食，岁储旧而待新，新未尝不敢竭其旧。旦日之亩，视其禾皆颖而且粟，喜而归曰： 新可期矣！ 则皆发其旧，与其人饱之，旧其尽而新未熟，不胜其觖望，与其子及妻更往而迭视，蹊其亩而禾愈青。是非禾之返青也，望之者切也。荆人有走虎而捐其子者，以为虎已食之矣，弗求矣。人有见而告之曰： 尔子在，盍速求之？ 弗信，采薪者以归，予之。他日遇而争之，其子弗识矣。赵王之太子病，召医缓，医缓至曰： 病革矣，非万金之药弗可。 问之，曰： 是必得代之赭、荆之玉、岣嵝之沙、禹同青蛉之曾青、昆仑之紫白英、合浦之珠、蜀之犀、三韩之宝龟、医无闾之珣、玕\、琪，合汞铅而炼之，一年而和，二年而成，三年而金粟生，则取而埋诸土中，又三年而服之，斯可以起矣！ 淳于公闻而笑之曰： 诚哉，所谓医缓矣！ 庄子之齐，见饿人而哀之，饿者从而求食，庄子曰： 吾已不食七日矣。 饿者吁曰： 吾见过我者多矣，莫我哀也，哀我者惟夫子。向使夫子不不食，其能哀我乎？  豢龙先生谓石羊子曰： 往予溯于江十日，而风恒从西来，及还而沿又十日，而风恒从东来，从者恚而泣。予唏之曰： 天有风主，为予汝乎？何为泣也？
灵邱丈人
灵邱之丈人善养蜂，岁收蜜数百斛，蜡称之，于是其富比封建君焉。丈人卒，其子继之，未期月，蜂有举族去者，弗恤也。岁余去且半，又岁余尽去。其家遂贫。陶朱公之齐，过而问焉，曰： 是何昔者之熇熇，而今日之凉凉也？ 其邻之叟对曰： 以蜂。 请问其故，对曰： 昔者丈人之养蜂也，园有庐，庐有守，刳木以为蜂之宫，不罅不庮。其置也疏密有行，新旧有次，坐有方，牖有乡，五五为伍，一人司之。视其生息，调其喧寒，巩其构架，时其墐发，蕃则从之析之，寡则与之裒之，不使有二王也。去其蛛蟊、蚍蜉，弥其土蜂、蝇豹。夏不烈日，冬不凝澌，飘风吹而不摇，淋雨沃而不渍。其取蜜也，分其赢而已矣，不竭其力也。于是故者安，新者息，丈人不出户而收其利。今其子则不然矣。园庐不葺，污秽不治，燥温不调整，启闭无节，居处臲卼，出入障碍，而蜂不乐其居矣。及其久也，蛄蟖同其房而不知，蝼蚁钻其室而不禁，鹩刁鸟掠之于白日，狐狸窃之于昏夜，莫之察也，取蜜而已，又焉得不凉凉也哉？ 陶朱公曰： 噫！二三子识之，为国有民者可以鉴矣。
刑赦
郁离子曰： 刑，威令也，其法至于杀，而生人之道存焉。赦，德令也，其意在乎生，而杀人之道存焉。《书》曰： 刑期于无刑。 又曰： 眚灾肆赦，此先王之心也。 是故制刑，期于使民畏，刑有必行，民知犯之之必死也，则死者鲜矣。赦者所以矜蠢愚，宥过误。知罪不避，而辄原焉，是启侥幸之心而教人犯也；至于祸稔恶积，不得已而诛之，是以恩为穽也，然则赦令卒不可行与？曰法有二：有古今之通禁，有一代之私禁。古今之通禁，恶逆也，杀人伤人及盗之类也。而释勿治，是代之为贼也。一代之私禁，茶、盐、钱、币之类也，民无以为生而官不能恤，于是乎有犯，虽难以为常，原情而贷之可也。
贾人
济阴之贾人，渡河而亡其舟，栖于浮苴之上，号焉。有渔者以舟往救之，未至，贾人急号曰： 我济上之巨室也，能救我，予尔百金。 渔者载而升诸陆，则予十金。渔者曰： 向许百金，而今予十金，无乃不可乎！ 贾人勃然作色曰： 若渔者也，一日之获几何，而骤得十金犹为不足乎？ 渔者黯然而退。他日，贾人浮吕粱而下，舟薄于石又覆，而渔者在焉。人曰： 盍救诸？ 渔者曰： 是许金而不酬者也。 舣而现之，遂没。郁离子曰： 或称贾人重财轻命，始吾或不信，而今知有之矣。张子房谓汉王曰： 秦将贾人子，可啖也。 抑所谓习与性成者与！此陶朱公之长子所以死其弟也。孟子曰： 故术不可不慎也。 信哉！ 好禽谏
卫懿公好禽，见觗牛而悦之，禄其牧人如中士。宁子谏曰： 不可。牛之用在耕，不在觗，觗其牛，耕必废。耕，国之本也，其可废乎？臣闻之，君人者不以欲妨民。 弗听。于是卫牛之觗者，贾十倍于耕牛，牧牛者皆释耕而教觗，农官强能禁。邶有马，生驹不能走而善鸣，公又悦而纳诸厩。宁子曰： 是妖也，君不悟，国必亡。夫马齐力者也，鸣非其事也。邦君为天牧民，设官分职，以任其事，废事失职，厥有常刑，故非事之事，君不举焉，杜其源也。妖之兴也，人实召之，自今以往，卫国必多不耕之夫，不织之妇矣。君必悔之。 又弗听。明年，狄伐卫，卫侯将登车，而御失其辔，将战，士皆不能执弓矢，遂败于荥泽，灭懿公。
五丁怒
髬耏问于赤羽雕曰： 盗日杀而日多，何也？ 赤羽雕曰： 未也，而今方多耳！ 髬耏曰： 何若是甚也？ 赤羽雕曰： 乘子之车，循子之轨，天下之生，将尽为盗。 髬耏曰： 请闻之。 赤羽雕曰： 昔者蠪蚔暴于岷嶓之间，蜀王使相回帅师伐之，畏弗进，作土门而壁焉。其士卒日食于民，民瘵弗堪。于是五丁凿山，以出于江之源，擒蠪蚔杀之。相回闻蠪蚔之死也，毁壁而出，取其尸以为功，曰： 我之徒兵实杀之 ，五丁怒，杀相回，排天彭而壅之江，江水逆流，覆王宫，王升木而号。化为杜鹃。今天下之治盗者皆相回也，民不甘喂肉于蠪蚔也，能无泄五丁之怒者乎？
晋灵公好狗晋灵公好狗，筑狗圈于曲沃，衣之绣，嬖人屠岸贾因公之好也，则夸狗以悦公，公益尚狗。一夕，狐入于绛宫，惊襄夫人，囊夫人怒，公使狗搏狐，弗胜。屠岸贾命虞人取他狐以献，曰： 狗实获狐。 公大喜，食狗以大夫之俎，下令国人曰： 有犯吾狗者刖之。 于是国人皆畏狗。狗入市取羊、豕以食，饱则曳以归屠岸贾氏，屠岸贾大获。大夫有欲言事者，不因屠岸贾，则狗群噬之。赵宣子将谏，狗逆而拒诸门，弗克入。他日，狗入苑食公羊，屠岸贾欺曰： 赵盾之狗也。 公怒使杀赵盾，国人救之，宣子出奔秦。赵穿因众怒攻屠岸贾，杀之，遂弑灵公于桃园。狗散走国中，国人悉擒而烹之。君子曰： 甚矣，屠岸贾之为小人也，绳狗以蛊君，卒亡其身以及其君，宠安足恃哉！人之言曰： 蠹虫食木，木尽则虫死 ，其如晋灵公之狗矣。
官舟瓠里子自吴归粤，相国使人送之，曰： 使自择官舟以渡。 送者未至，于是舟泊于浒者以千数，瓠里子欲择之而不能识。送者至，问之曰： 舟若是多也，恶乎择？ 对曰： 甚易也，但视其敝篷折檐而破砜者，即官舟也。 从而得之，瓠里子仰天叹曰： 今之治政，其亦以民为官民与？则爱之者鲜矣，宜其敝也，

云梦田
楚王好安陵君，安陵君用事，景睢邀江乙使言于安陵君曰： 楚国多贫民，请以云梦之田贷之耕以食，无使失所。 ＿安陵君言于王而许之。他日，见景子，问其人之数，景子曰： 无之。 安陵君愕曰： 吾以子为利于王而言焉，乃以与人而为恩乎？ 景睢失色而退，语其人曰： 国危矣！志利而忘民，危之道也。
弥子瑕
卫灵公怒弥子瑕，抶出之。瑕惧，三日不敢入朝。公诣祝它曰： 瑕也怼乎？ 子鱼对曰： 无之。 公曰： 何谓无之？ 子鱼曰： 君不观夫狗乎？夫狗依人以食者也，主人怒而抶之，嗥而逝；及其欲食也，葸功然复来，忘其抶矣。今瑕君狗也，仰于君以食者也，一朝不得于君，则一日之食旷焉，其何敢怼乎？ 公曰： 然哉。
自瞽自聩
郁离子曰： 自瞽者乐言已之长，自聩者乐言人之短。乐言己之长者不知已，乐言人之短者不知人。不知己者无所见，不知人者无所闻。无见者谓之瞽，无闻者谓之聩。人有耳目，而见闻有所不及，恒思所以聪明之，犹惧其蔽塞也，而况于自瞽自聩乎？瞽且聩而以欺人日 予知且能 ，然而不丧者，蔑之有也。
自讳自矜
郁离子曰： 讳者欺之媒乎，矜者谄之宅乎，媒以招之，宅以纳之，奸其不至乎？故舟必漏也，而后水入焉，土必湿也，而后苔生焉，奸人伺隙以图进其身，奚暇为人国家计哉？故因其矜也，而施之谄；因其讳也，而投以欺。然后昭然，知其为谄与欺，而弗之拒也。繇是而贯，贯而后宠生焉，宠生慕，慕生效，夫奸人之得志于人国家也，一且不能堪也，而况于慕效之相承乎？腐肉之致蝇，蝇蛆相生而不穷，夫何以当之？是故君子之修慝辨惑，如良医之治疾也，针其膏肓，绝其根源，然后邪淫不生。苟知谄与欺之能丧人心，亡人国也，屏其媒，坏其宅，奸者熄矣。 祛蔽
瓠里子之艾，谓其大夫曰： 日君之左服病兽，人日得生马之血以饮之可起也。君之圉人使求仆之骖，仆难未与也。 大夫曰： 杀马以活马，非人情也，夫何敢？ 瓠里子曰： 仆亦窃有疑焉，虽然，亦既知君之心矣，愿因而有所请，仆闻有国者必以农耕而兵战也，农与兵孰非君之民哉？故兵不足，则农无以为卫；农不足，则兵无以为食，兵之与农犹足与手，不可以独无也。今君之兵暴于农而君不禁，农与兵有讼，则农必左，耕者困矣。是见手而不见足也。今君之圉人，见君之不可无服，而不见仆之不可无骖也。昔老陈胡公之元妃大姬好舞，于是宛邱之人皆拔其桑而植柳，仆窃为君畏之。 宋王偃宋王偃恶楚威王，好言楚之非，旦日视朝必诋楚以为笑，且曰： 楚之不能若是，甚矣。吾其得楚乎？ 群臣和之，如出一口。于是行旅之自楚适宋者，必构楚短以为容。国人大夫传以达于朝，狃而扬，遂以楚为果不如宋，而先为其言者亦惑焉。于是谋伐楚，大夫华犨谏曰： 宋之非楚敌也旧矣，犹夔牛之于鼢鼠也。使诚如王言，楚之力犹足以十宋，宋一楚十，十胜不足以直一败，其可以国试乎？ 弗听，遂起兵败楚师于颖上。王益逞，华犨复谏曰： 臣闻小之胜大也，幸其不吾虞也。幸不可常，胜不可恃，兵不可玩，敌不可侮。侮小人且不可，况大国乎？今楚惧矣，而王益盈。大惧小盈，祸其至矣！ 王怒，华犨出奔齐。明年宋复伐楚，楚人伐败之，遂灭宋。越王
越王燕群臣，而言吴王夫差之亡也以杀子胥故。群臣未应，大夫子余起而言曰： 臣尝之东海矣，东海之若游于青渚，禺疆会焉，介鳞之从者以班，见夔出，鳖延颈而笑，夔曰： 尔何笑？ 鳖曰： 吾笑尔之蹻跃，而忧尔之踣也。 夔曰： 我之蹻跃不犹尔之躃跛乎？且我之用一，而尔用四，四犹不尔持也，而笑我乎？故跂之则赢其骭，曳之则毁其腹，终日匍匐，所行几许。尔胡不自忧而忧我也？ 今王杀大夫钟，而走范蠡，四方之士掉首不敢南顾，越无人矣。臣恐诸侯之笑王者在后也。 王默然。
即且
即且与蝁遇于疃，蝁褰首而逝，即且追之，蹁旋焉绕之，蝁迷其所如，则呀以待。即且摄其首，身弧屈而矢发，入其肮食其心，啮其棨，出其尻，蝁死不知也，他日行于煁，见蛞蝓欲取之。蚿谓之曰： 是小而毒，不可触也。 即且怒曰： 甚矣，尔之欺予也！夫天下之至毒莫如蛇，而蛇之毒者又莫如蝁，蝁噬木则术翳，骭人兽则人兽毙，其烈犹火也。而吾入其肮，食其心，葅鲊其腹肠，醉其血，而饱其营，三日而醒融融然，夫何有于一寸之蜿蠕乎？ 跂其足而凌之，蛞蝓舒舒焉，曲直其角，煦其沫以俟之。即且黏而颠，欲走则足与须尽解解，肕肕而卧，为蚁所食。术使楚有养狙以为生者，楚人谓之狙公。旦日必部分众狙于庭，使老狙率以之山中，求草木之实，赋什一以自奉，或不给，则加鞭焉。群狙皆畏苦之，弗敢违也。一日有小狙谓众狙曰： 山之果公所树与？ 曰： 否也，夭生也。 曰： 非公不得而取与？ 曰： 否也，皆得而取也。 曰： 然则吾何假于彼，而为之役乎？ 言未既，众狙皆悟。其夕相与伺狙公之寝，破栅毁柙。取其积，相携而入于林中，不复归。狙公卒馁而死。郁离子曰： 世有以术使民而无道揆者，其如狙公乎？惟其昏而来觉也，一理有开之，其术穷矣。
无畏阶祸
蒙人衣狻猊之皮以适圹，虎见之而走，谓虎为畏己也，返而矜，有大志。明日，服狐裘而往，复与虎遇，虎立而睨之，怒其不走也，叱之，为虎所食。邾娄子泛于河，中流而溺，水涡煦而出之，得壶以济岸，以为天佑已也。归而不事鲁，又不事齐。鲁人伐而分其国，齐弗救。君子曰： 无畏者祸之本乎？惟有德可以受天祥，祥不妄集，圣人实有之，犹内省而惧，畏其不能胜也，而况敢自祥乎？非祥而以为祥，丧甚心矣，其能免乎？
规姬献
郁离子谓姬献曰： 吾尝游汝、泗之间，见丛祠焉。其中为天仙，其左右为鬼伯。天仙之祠，香独之外无物，而鬼伯之祠，击钟、烹羶、明膏火，穷昼夜。今子之庭，无雨、旸、寒、暑皆如市，鹅、羊、鸭、鸡之声哑嚄嘈囋，不得闻人语，吾隐子之不能为天仙而为鬼伯也。 明年而败于匏瓜之墟，姬献死焉。豢龙
有献鲮鲤于商陵君者，以为龙焉。商陵君大悦，问其食，曰： 蚁。 商陵君使豢而扰之。或曰： 是鲮鲤也，非龙也。 商陵君怒抶之，于是左右皆惧，莫敢言非龙者，遂从而神之。商陵君观龙，龙卷屈如丸，倏而伸，左右皆佯惊，称龙之神。商陵君又大惊，徙居之宫中，夜穴甓而逝，左右走报： 龙用壮，今果穿石去矣。 商陵君视其迹，则悼惜不已，乃养蚁以伺，冀其复来也。无何，天大雨震电，真龙出焉。商陵君谓为豢龙来，矢蚁以邀之。龙怒震其宫。商陵君死。君子曰： 甚矣，商陵君之愚也，非龙而以为龙，及其见真龙也，则以鲮鲤之食待之，座震以死，自取之也。
蛇雾
冥谷之人畏日，恒穴土而居，阴有蛇焉，能作雾，谨事之，出入凭焉。于是其国昼夜雾。巫绐之曰： 吾神已食日矣，日亡矣。 遂信以为天无日也，乃尽废其穴之居而处垲。羲和氏之子之崦嵫过焉，谓之曰： 日不亡也，今子之所翳者，雾也。雾之氛可以晦日景，而焉能亡日？日与天同其久者也，恶乎亡？吾闻之，阴不胜阳，妖不胜正，蛇，阴妖也，鬼神之所诘，雷霆之所射也，今乘天之用否而逞其奸，又因人之讹以凭其妖，妖其能久乎？夫穴子之常居也，今以讹致妖而弃其常居，蛇死雾必散，日之赭其可当乎？ 国人谋诸巫，巫恐泄其绐，遂沮也。未期月雷杀其蛇，蛇殆而雾散，冥谷之人相呴而槁。
采山得菌
粤人有采山而得菌，其大盈箱，其叶九成，其色如金，其光如照，以归谓其妻子曰： 此所谓神芝者也，食之者仙。吾闻仙必有分，天不妄与也，人求弗能得而吾得之，吾其仙矣！ 乃沐浴斋三日而烹食之，入咽而死。其子视之曰： 吾闻得仙者必蜕其骸，人为骸所累故不得仙。今吾父蜕其骸矣，非死矣。 乃食其余，又死。于是同室之人皆食之而死。郁离子曰： 今之求生而得死者，皆是之类乎？故张罔以逐禽，使无所逃而获，非不知而不避者也。设食而机之，则其获也，皆非知之而不避者也。南方有鸟，五采而象凤，名曰昭明，其性好乱，故出则天下起兵。西方有兽，斑文而象虎，名曰驺虞，其性好仁，故出则天下偃兵。其不知者莫不以为凤与虎也。今天下之人，孰不曰予有知也，繇此观之，远矣！
枸橼
梁王嗜果，使使者求诸吴。吴人予之橘，王食之美。他日又求焉，予之柑，王食之尤美。则意其犹有美者，未予也，惎使者聘于吴两密访焉。御儿之鄙人，有植枸橼于庭者，其实大如瓜，使者见而愕之曰： 美哉！煌煌乎柑不如矣。 求之，弗予。归言于粱王，梁王曰： 吾固知昊人之靳也。 命使者以币请之，朝而进之，荐而后尝之。未毕一瓣，王舌缩而不能咽，齿柔而不能咀，希鼻顣额以让使者。使者以诮吴人，吴人曰： 吾国果之美者橘与柑也，既皆以应王求，无以尚矣，而王之求弗置，使者又不询而观诸其外美，宜乎所得之不称所求也。夫木产于土，有土斯有木，于是乎果实生焉。果之所产不唯吴，王不遍索，而独求之吴，吾恐枸橼之日至，而终无适合王口者也。
淳于獝入赵
公仪子为政于魏，魏人淳于獝以才智自荐。公仪子试而知其弗任也，退之。淳于獝之西河，西河守使人道而入诸赵，赵人以为将。西河守谓公仪子曰： 是必疚赵矣，赵疚魏国之利也。 公仪子愀然不悦曰： 如大夫言，是魏国之耻也。昔者，由余戎入也，由余入秦，秦穆公用之，由余贤，秦人不敢轻戎，吾惧赵人之由是轻魏也。
泗滨美石
泗水之滨多美石。孟尝君为薛公，使使者求之以币。泗滨之人问曰： 君用是奚为哉？ 使者对曰： 吾君封于薛，将崇宗庙之祀，制雅乐焉，微君之石，无以为之磬。使隶人敬请于下执事，惟君图之。 泗滨人大喜，告于其父老，斋戒肃使者，以车十乘致石于孟尝君。孟尝君馆泗滨人而置石于外朝。他日下宫之舃阚，孟尝君命以其石为之。泗滨人辞诸孟尝君曰： 下邑之石，天生而地成之。昔日禹平水土，命后夔取而荐之郊庙，以谐八音，众声依之，任土作贡，定为方物，要之明神，不敢亵也。君命使者来求于下邑曰： 以崇宗庙之祀 ，下邑之人畏君之威，不敢不供，斋戒肃使者致于君。君以置诸外朝，未有定命。不敢以请。今闻诸馆人曰 将以为下宫之舃 ，臣实不敢闻。 弗谢而走。诸侯之客闻之皆去。于是秦与楚合谋伐齐。孟尝君大恐，命驾趋谢客，亲御泗滨人，迎石登诸庙，以为磬。诸侯之客闻之皆来，秦、楚之兵亦解。君子曰： 国君之举不可以不慎也，如是哉！孟尝君失信于一石，天下之人疾之，而况得罪于贤士哉！虽然，孟尝君亦能补过者也。齐国复强不亦宜乎？
子余知人
越王使其大夫子余造舟，舟成，有贾人求掌工，子余弗用。贾人去之吴，因王孙率以见吴王，且言越大夫之不能用人也。他日，王孙率与之观于江，飓作，江中之舟扰，则收指以示王孙率曰： 某且覆，某不覆。 无不如其言。王孙率大奇之，举于吴王，以为舟正。越人闻之，尤子余。子余曰： 吾非不知也，吾尝与之处矣，是好夸而谓越国之人无己若者。吾闻好夸者恒是已，以来多谀；谓人莫若己者，必精干察人而暗自察也。今吴用之，偾其事者必是夫矣！ 越人未之信。未几，吴伐楚，王使操余皇，浮五湖而出三江，迫于扶胥之口，没焉。越人乃服子余之明，且曰： 使斯人弗试而死，则大夫受遗才之谤，虽咎繇不能直之矣。 不韦不智
越人寇，不韦避兵而走剡，贫无以治舍，徘徊于天姥之下，得大木而庥焉。安一夕，将斧其根以为薪，其妻止之曰： 吾无庐，而托是以庇身也。自吾之止于是也，骄阳赫而不吾灼，寒露零而不吾凄，飘风扬而不吾栗，雷雨晦冥而不吾震撼，谁之力耶？吾当保之如赤子，仰之如慈母，爱之如身体，犹惧其不蕃且殖也，而况敢毁伤之乎？吾闻之：水泉缩而潜鱼惊，霜钟鸣而巢鸟悲，畏夫川之竭、林之落也。鱼鸟且然，而况于人乎？ 郁离子闻之曰：哀哉是夫也！而其知不如一妇人也。呜呼，岂独不如一妇人哉，则亦鸟鱼之不若矣。
冯妇
东瓯之人谓火为虎，其称火与虎无别也。其国无陶冶，而覆屋以茅，故多火灾，国人咸苦之。海隅之贾人适晋，闻晋国有冯妇善搏虎，冯妇所在则其邑无虎，归以语东瓯君。东瓯君大喜，以马十驷、玉二毂、文锦十纯，命贾人为行人，求冯妇于晋。冯妇至，东瓯君命驾，虚左，迎之于国门外，共载而入馆于国中为上客。明日，市有火，国人奔告冯妇，冯妇攘臂从国人出，求虎弗得。火迫于宫肆，国人拥冯妇以趋火，灼而死。于是贾人以妄得罪，而冯妇死弗悟。
燕文公求马
燕文公之路，马死，或告之曰： 卑耳氏之马良，请求之。 辞曰： 野马也，不足以充君驷。 公命人强之，逃。苏代之徒，欲以其马售公，弗取。巫闾大夫入言曰： 君求马将以驾乘舆也，何必近舍其所欲售，而无取其不欲售者乎？ 公曰： 吾恶夫自炫者。 对曰： 昔中行伯求妇于齐，高、鲍氏皆许之，谋诸叔向，叔向曰： 娶妇所以承宗祧奉祭祀，不可苟也，惟其贤而已。 今君之求马亦惟其良而已可也。昔者尧让天下于许由，许由逃，尧弗强也，而卒得舜；宁戚饭牛以自售于齐桓公，桓公用之，而卒得管仲。使尧不听许由，何以得舜？桓公不用宁子，何以得管仲？君何固焉！
士蔿谏用虞臣晋献公灭虞，置其俘于下阳，使士蔿监焉。其大夫多逃，士蔿弗禁，公闻之怒，召士蔿让之。士蔿对曰： 君以是为可以充吾国之用也夫？＿夫彼虞公之臣也，皆尝任虞公之事矣，食虞公之禄，而立虞公之朝，闻虞公之政，虞亡不能救，虞公执而身随之，君将焉用是为哉？ 公曰： 吾惧其适邻国也。 士蔿笑曰： 若是，则臣滋惑矣。 公曰： 何哉？ 士蔿曰： 往岁，臣之里有厉，卜之曰 丛为祟。 于是集里之老幼，召巫觋，具舟车，奉牲币，羞桃茢，男女以班，举丛而置诸衢。东里之人，利其器物而收之，因得厉焉，死者且过半，故废社之土不可以涂宫室，弃出之妇不可以主中馈，鬼神之所遗也。今虞之贤臣，曰宫之奇，百里奚而已矣。宫之奇先虞公之亡，而以其族去，百里奚与俘。则君既入之秦矣，其他奚取焉？而必欲置之，曰无使适邻国。君实欲善邻，则曰爱厥苗无遗莠可也。今君坐不安，食不甘，缮甲兵以睨四封，无岁不征，岂有他哉，求吾欲也。敌衅未生，无所用谋，如其弗欲，犹将纳之，矧自往焉。如其用诸，适吾愿也，君何怒为？ 公曰： 善 。
养鸟兽
郁离子曰： 鸟兽之与人非类也，人能拢而驯之，人亦何所不可分哉！鸟兽以山薮为家，而关养于樊笼之中，非其情也，而卒能驯之者，使之得其所嗜好而无违也；今有养鸟兽而不能使之驯，则不食之以其心之所欲，处之以其性之所要，而加矫迫焉，则有死耳，乌乎其能驯之也？人与人为同类，其情为易通，非若鸟兽之无知也。而欲夺其所好，遗之以其所不好；绝其所欲，强之以其所不欲，迫之而使从。其果心悦而诚服耶？其亦有所顾畏而不得已耶？若日非心悦诚服而出不得已，乃欲使之治吾国徇吾事，则尧、舜亦不能矣。
蛩蛩駏虚
孙子自粱之齐，田忌郊迎之而师事焉。饮食必亲启，寝兴必亲问，孙子所喜，田忌亦喜之，孙子所不欲，田忌亦不欲也。邹奭谓孙子曰： 子知蛩蛩駏虚之与蟨乎？蛩蛩駏虚负蟨以走，为其能啮甘草以食己也，非忧其将为人获而负之也。今子为蟨而田子蛩蛩駏虚也，子其识之。 孙子曰： 诺。
致人之道或问致人之道，郁离子曰： 道致贤，食致民，渊致鱼，薮致兽，＿林致鸟，臭致蝇，利致贾。故善致物者，各以其所好致之，则天下无不可致者矣。是故不患其有所不至，而患其有所不安，能致而不能安，不如不致之无伤也。粤人有学致鬼者，三年得其术。于是坛其室之北隅以集鬼，鬼至而多，无以食，则相帅以为妖，声闻于外。一夕，其人死而爇其室，邻里莫不笑之。
韩垣干齐王
韩垣之齐，以策干齐王，王不用，韩垣怒出诽言，王闻而拘诸司寇，将杀之。田无吾见，王以语之。田无吾曰： 臣闻娵萌学扰象而工。北之义渠，以扰象之术干义渠君，义渠君不答，退而诽诸馆。馆人曰： 非吾君之不听子也，顾无所得象也。 娵萌赧而归，医胡之魏，见魏太子之神驰而气不属也，谓之曰： 太子病矣，不疾治且不可救。 太子怒，以为谤己也，使人刺医胡。医胡死，魏太子亦病以死。夫以策干人，不合而怨者非也。人有言不察，恚而雠之亦非也。臣闻之：江海不与坎井争萁清，雷霆不与蛙蚓斗其声，硁硁之夫，何足杀哉？ 王乃释韩垣。


千里马
郁离子之马孳，得駃騠焉。人曰：是千里马也，必致诸内厩。郁离子说，从之。至京师，天子使太仆阅方贡，曰： 马则良矣，然非冀产也。 置之于外牧。南宫子朝谓郁离子曰：熹华之山，实维帝之明都，爰有绀羽之鹊，菢而弗朋，惟天下之鸟，惟凤为能屣其形，于是道凤之道，志峭之志，思以凤之鸣鸣天下，奭鸠见而谓之曰： 子亦知夫木主之与土偶乎？上古圣人以木主事神，后世乃以土偶。非先王之念虑不周于今之人也，敬求诸心诚，不以貌肖，而今反之矣，今子又以古反之。弗鸣则已，鸣必有戾。 卒鸣之，咬然而成音，拂梧桐之枝，入于青云，激空穴而殷岩屺，松、杉、柏、枫莫不振柯而和之，横体竖目之听之者，亦莫不蠢蠢焉，熙熙焉。骜闻而大惕，畏其挻己也，使鹨谗之于王母之使曰： 是鹊而奇其音，不祥。 使［云鸟］日逐之，进幽旻焉。鹊委羽于海滨，鹂鹜遇而射之，中脰几死。今天下之不内，吾子之不为幽，而为鹊也，我知之矣。
忧时
郁离子忧，须麋进曰： 道之不行，命也。夫子何忧乎？郁离子曰： 非为是也，吾忧夫航沧溟者之无舵工也。夫沧溟波涛之所积也，风雨之所出也，鲸、鲵、蛟、蜃于是乎集，夫其负锋铤而含铓锷者，孰不有所俟？今弗虑也。旦夕有动，予将安所适乎？ 须麋曰： 昔者太冥主不周，河泄于其岫且泐，老童过而惴之，谓太冥曰：山且泐。太冥怒，以为妖言。老童退，又蹦语其臣。其臣亦怒曰： 山岂有泐乎？有天地则有吾山，天地泐，山乃泐耳！ 欲兵之，老童愕而走。无几，康回过焉，弗肃又弗防也。康回怒，以头触其山，山之骨皆冰裂，土隤于渊，沮焉。太冥逃，客死于昆仑之墟，其臣皆亡厥家。今吾子之忧，老童也，其若之何？
戚之次且
戚之次且谓郁离子曰： 子何为其垂垂也与？子非有愿欲于今之人也，何为其然也？ 郁离子仰天叹曰： 小子焉知予哉！ 戚之次且曰： 昔周之娅冶子早丧其父，政属于家僮，沸用贿，于是家日迫，将改父之旧。其父之老不可，僮群询而出之；其母禁之，僮曰： 老人不知死而弗自靖也 夫以其父之老与其母之言且不听也，而况于疏远之人乎？忧之何补，祗自痗也。 郁离子曰： 吾闻天之将雨也，穴蚁知之；野之将霜也，草虫知之。知之于将萌，而避之于未至，故或徙焉或蛰焉，不虚其知也。今天下无可徙之地可蛰之土矣，是为人而不如虫也。《诗》不云乎： 匪鹑匪鸢，翰飞戾天；匪鳣匪鲔，潜逃于渊。 言其无所往也。吾何为而不忧哉？ 戚之次且曰： 昔者孔子以天纵之圣而不得行其道，颠沛穷厄无所不至，然亦无往而不自得。不为无益之忧以毁其性也。是故君子之生于世也，为其所可为，不为其所不可为而已。若夫吉凶祸福，天实司之，吾何为而自孽哉？
规执政
郁离子谓执政曰： 今之用人也，徒以具数与，抑亦以为良而倚以图治与？ 执政者曰： 亦取其良而用之耳！ 郁离子曰： 若是，则相国之政与相国之言不相似矣。 执政者曰： 何谓也？ 郁离子曰： 仆闻农夫之为田也，不以羊负卮；贾子之治车也，不以豕骖服。知其不可以集事，恐为其所败也。是故三代之取士也，必学而后入官，必试之事而能然后用之，不问其系族，惟其贤，不鄙其侧陋。今风纪之司，耳目所寄，非常之选也，仪服云乎哉？言语云乎哉？乃不公天下之贤，而悉取诸世胄昵近之都那竖为之，是爱国家不如农夫之田、贾子之车也。 执政者许其言而心忤之。
良桐
工之侨得良桐焉，斫而为琴，弦而鼓之，金声而玉应，自以为天下之美也，献之太常。使国工视之，曰： 弗古。 还之。工之侨以归，谋诸漆工，作断纹焉；又谋诸篆工，作古窾焉；匣而埋诸土，期年出之，抱以适市。贵人过而见之，易之以百金。献诸朝，乐官传视，皆曰： 希世之珍也。 工之侨闻之叹曰： 悲哉世也！岂独一琴哉，莫不然矣。而不早图之。其与亡矣！ 遂去，入于宕冥之山，不知其所终。
巫鬼王孙濡谓郁离子曰： 子知荆巫之鬼乎？荆人尚鬼而崇祠，巫与鬼争神，则隐而臣其偶。鬼弗知其谁为之也，乃躠于其乡。乡之老往祠，见其偶之卧，醮而起焉。鬼见，以为是卧我者也，欧之踣而死。今天下之卧，弗可起矣，而不避焉，无益，只取尤耳！
乱几
郁离子曰： 一指之寒弗燠，则及于其手足；一手足之寒弗燠，则周于其四体。气脉之相贯也，忽于微而至大。故疾病之中人也，始于一腠理之不知，或知而忽之也，遂至于不可救以死，不亦悲夫！天下之大，亡一邑不足以为损，是人之常言也，一邑之病不救，以及一州，繇一州以及一郡，及其甚也，然后倾夭下之力以救之，无及于病，而天下之筋骨疏矣。是故天下一身也，一身之肌肉腠理，血脉之所至，举不可遗也，必不得已而去，则爪甲而已矣。穷荒绝徼，圣人以爪甲视之，虽无所不爱，而捐之可也，非若手、足、指之不可遗，而视其受病以及于身也。故治天下者惟能知其孰为身，孰为爪甲，孰为手，足、指，而不逆施之，则庶几乎弗悖矣！
养枭楚太子以梧桐之实养枭，而冀其凤鸣焉。春申君曰： 是枭也，生而殊性，不可易也，食何与焉？ 朱英闻之，谓春申君曰： 君知枭之不可以食易其性而为凤矣，而君之门下无非狗偷鼠窃亡赖之人也，而君宠荣之，食之以玉食，荐之以珠履，将望之以国士之报。以臣观之，亦何异乎以梧桐之实养枭，而冀其凤鸣也？ 春申君不寤，卒为李园所杀，而门下之士，无一人能报者。
献马周厉王使芮伯帅师伐戎，得良马焉，将以献于王。芮季曰： 不如捐之。王欲无厌，而多信人之言。今以师归而献马焉，王之左右必以子获为不止一马，而皆求于子。子无以应之，则将哓于王，王必信之。是贾祸也。 弗听，卒献之。荣夷公果使有求焉，弗得，遂谮诸王曰： 伯也隐。 王怒逐芮伯。君子谓芮伯亦有罪焉。尔知王之渎货而启之，黄伯之罪也。
燕王好乌燕王好乌，庭有木皆巢乌，人无敢触之者，为其能知吉凶而司祸福也。故凡国有事，惟乌鸣之听。乌得宠而矜，客至则群呀之，百鸟皆不敢集也。于是大夫、国人咸事乌。乌攫腐以食，腥于庭，王厌之。左右曰： 先王之所好也。 一夕，有鸱止焉，乌群睨而附之如其类。鸱入呼于宫，王使射之，鸱死，乌乃呀而汲之。人皆丑之。八骏
穆天子得八骏以造王母，归而伐徐偃王，灭之，乃立天闲、内外之厩。八骏居天闲，食粟日石；其次乘居内厩，食粟日八斗；又次居外厩，食粟日六斗；其不企是选者为散马，散马日食粟五斗；又下者为民马，弗齿于官牧。以造父为司马，故天下之马无遗良，而上下其食者莫不甘心焉。穆王崩，造父卒，八骏死，马之良驽莫能差，然后以产区焉。故冀之北土纯色者为上乘，居天闲，以驾王之乘舆；其厐为中乘，居内厩，以备乘舆之阙，戎事用之；冀及济河以北，居外厩，诸侯及王之公卿大夫及使于四方者用之；江淮以南为散马，以递传服百役，大事弗任也。其士蛮亦视马高下，如造父之旧。及夷王之季年，盗起，内厩之马当服戎事，则皆饱而骄，闻钲鼓而辟易，望旆而走。乃参以外厩。二厩之士不相能，内厩曰： 我乘舆之骖服也。 外厩曰： 尔食多而用寡，其奚以先我？ 争而闻于王，王及大臣皆右内厩。既而与盗遇，外厩先，盗北。。内厩又先上以为功，于是外厩之士马俱懈。盗乘而攻之，内厩先奔，外厩视而弗救，亦奔，马之高足骧首者尽没。王大惧，乃命出天闲之马。天闲之马，实素习吉行，乃言于王而召散马。散马之士曰： 戎事尚力，食充则力强；今食之倍者且不克荷，吾侪力少而恒劳，惧弗肩也。 王内省而惭，慰而遣之，且命与天闲同其食，而廪粟不继，虚名而已。于是四马之足交于野，望粟而取，农不得植，其老赢皆殍，而其壮皆逸入于盗，马如之。王无马不能师，天下萧然。
蜀贾
蜀贾三人，皆卖药于市。其一人专取良，计入以为出，不虚价亦不过取赢。一人良不良皆取焉，其价之贱贵，惟买者之欲，而随以其良不良应之。一人不取良，惟其多卖，则贱其价，请益则益之不较，於是争趋之，其门之限月一易，岁余而大富。其兼取者趋稍缓，再期亦富。其专取良者，肆日中如宵，旦食而昏不足。郁离子见而叹曰： 今之为士者亦若是夫！昔楚鄙三县之尹三，其一廉而不获于上官，其支也无以僦舟，人皆笑以为痴。其一择可而取之，人不尤其取而称其能贤。其一无所不取以交于上官，子吏卒，而实富民，则不待三年，举而任诸纲纪之司，虽百姓亦称其善，不亦怪哉！
贿赂失人心
北郭氏之老卒僮仆争政，室坏不修且压，乃召工谋之。请粟，曰： 未间，女姑自食。 役人告饥，莅事者弗白而求贿，弗与，卒不白。于是众工皆惫恚，执斧凿而坐。会天大雨霖，步廊之柱折，两庑既圮，次及于其堂，乃用其人之言，出粟具饔饩以集工曰： 惟所欲而与，弗靳。 工人至，视其室不可支，则皆辞。其一曰： 向也吾饥，请粟而弗得，令吾饱矣。 其二曰： 子之饔馌矣，弗可食矣。 其三曰： 子之室腐矣，吾无所用其力矣。 则相率而逝，室遂不葺以圮。郁离子曰： 北郭氏之先，以信义得人力，致富甲天下，至其后世，一室不保，何其忽也！家政不修权归下隶，贿赂公行，以失人心，非不幸矣。
请舶得苇筏
阏逢敦牂之岁，戎事大举，有荐瓠里子宓于外阃者曰： 瓠里先生实知兵，可将也。 聘至，瓠里子过郁离子辞，且请言焉。郁离子仰天叹曰： 嗟乎悲哉！是举也忠矣，而独不为先生计哉？ 瓠里子曰： 何谓也？ 郁离子曰： 昔者秦始皇帝东巡，使徐市入海，求三神蓬莱之山。请舶弗予，予之苇筏，辞曰： 弗任。 秦皇帝使谒者让之曰： 人言先生之有道也，寡人听之，而必求舶也，则不惟人皆可往也，寡人亦能往矣，而焉事先生为哉？ 徐市无以应，退而私具舟，载其童男女三千人，宅海岛而国焉。秦皇帝留连海滨，待徐市不至，不得三神山而归，殂于沙邱，今之用事者皆肉食，吾恐先生之请舶而得苇筏也。 既而果不用瓠里子。
喻治
郁离子曰： 治天下者其犹医乎。医切脉以知证，审证以为方。证有阴阳虚实，脉有浮沉细大，而方有汗下、通便、补泻、针灼、汤剂之法，参、苓、姜、挂、麻黄、芒硝之药，随其人之病而施焉，当则生，不当则死矣。是故知证知脉而不善为方，非医也，虽有扁鹊之识，徒哓哓而无用；不知证不知脉，道听途说以为方，而语人日我能医，是贼天下者也。故治乱证也，纪纲脉也，道德、政刑方与法也，人才药也。夏之政尚忠，殷承其敝而救之以质；殷之政尚质，周承其敝而救之以文，秦用酷刑、苛法以箝天下，天下苦之，而汉承之以宽大，守之以宁壹。其方与证对，其用药也无舛，天下之病有不瘳者鲜矣。
噪虎
郁离子以言忤于时，为用事者所恶，欲杀之。大臣有荐其贤者，恶之者畏其用，扬言毁诸庭，庭立者多和之。或问和之者曰： 若识其人乎？ 曰： 弗识，而皆闻之矣。 或以告郁离子，郁离子笑曰： 女几之山，乾鹊所巢，有虎出于朴簌，鹊集而噪之。鸲鹆闻之，亦集而噪。鹎鶋见而问之曰： 虎行地者也，其如子何哉，而噪之也？ 鹊曰： 是啸而生风，吾畏其颠吾巢，故噪而去之。 问于鸲鹆，鸲鹆无以对。鹎鶋笑曰： 鹊之巢木末也，畏风故忌虎，尔穴居者也，何以噪为？  抟沙
郁离子曰： 民犹沙也，有天下者惟能抟而聚之耳。尧、舜之民，犹以漆抟沙，无时而解。故尧崩，百姓如丧考妣，三载，四海遏密八音，非威驱而令肃之也。三代之民，犹以胶抟沙，虽有时而融，不释然离也。故以子孙传数百年，必有无道之君而后衰，又继而得贤焉则复兴。必有大无道如桀与纣，而又有贤圣诸侯如商汤、周武王者间之而后亡。其无道未如桀、纣者不亡；无道如桀、纣，而无贤圣诸侯适丁其时而间之者亦不亡。霸世之民，犹以水抟沙，其合也若不可开。犹水之冰然，一旦消释，则涣然离矣。其下者以力聚之，犹以手抟沙，拳则台，放则散。不求其聚之之道，而以责于民曰是顽而好叛。呜呼，何其不思之甚也！
虞卿谏赏盗
平原君患盗，诛之不能禁。或曰： 更赏之，足则戢矣。 虞卿曰： 不可。先王立赏罚以劝惩善恶，衰世之政也，虽微犹足以激其趋。故赏禁僭，罚禁滥，县衡以称之，犹惧其不平也，而况敢逆施之乎？夫民之轻禁以逞欲，如水之决，必有所自。求而塞之斯可矣。今此之不塞，而力遏其流，至于不能制，乃不省其阙，而欲矫以逆先王之法度，是犹欲止水而去其防也，其庸有瘳乎？夫民有欲而无厌者也，节以制之，犹或逾焉。盗而获赏，利莫大矣，利之所在，民必趋焉。趋而禁之，是贰政也；趋而不禁，人尽盗矣。是鼓乱也，不臧孰甚焉？ 平原君豁然而悟，起再拜受教，尽散其私财，以济贫乏，申明旧章，而重购以赏获盗者。于是赵盗皆走之燕，道不拾遗，虞卿之教也。
论智州之庸问于郁离子曰： 云山出也，而山以之灵；烟火出也，而火以之畜，不亦异哉？ 郁离子曰： 善哉问。夫人之用智者亦犹是也。夫智人出也，善用之。犹山之出云也；不善用之，狁火之出烟也。韩非囚秦，晁错死汉，烟出火也。
鲁般
郁离子之市，见坏宅而哭之恸。或曰： 是犹可葺与？ 郁离子曰： 有鲁般、王尔则可也，而今亡矣夫，谁与谋之？吾闻宅坏而栋不挠者可葺，今其栋与梁皆朽且折矣，举之则覆，不可触已，不如姑仍之，则甍桷之未解者犹有所附，以待能者。苟振而摧之，将归咎于葺者，弗可当也。况葺宅必新其材，间其蠹腐，其外完而中溃者悉屏之，不束椽以为楹，不斫柱以为椽。其取材也，惟其良，不问其所产。枫、柟、松、栝、杉、槠、柞、檀无所不收，大者为栋为梁，小者为杙为栭，曲者为枅，直者为楹，长者为榱，短者为棁，非空中而液身者，无所不用。今医闾之大木竭矣，规矩无恒，工失其度，斧锯刀凿，不知所裁，桂、樟、柟、栌，剪为樵薪，虽有鲁般、王尔不能辄施其巧，而况于无之乎？吾何为而不悲也？
九尾狐青邱之山，九尾之狐居焉。将作妖，求髑髅而戴之，以拜北斗，而徼福于上帝。遂往造共之台，以临九邱。九邱十薮之狐毕集，登羽山而人舞焉。有老狈见而谓之曰： 若之所戴者死人之髑髅也。人死肉腐而为泥，枯骨存焉，是为髑髅。髑髅之无知，与瓦砾无异，而其腥秽，瓦砾之所不有，不可戴也。吾闻鬼神好馨香而悦明德，腥臊秽恶不可闻也，而况敢以渎上帝。帝怒不可犯也，弗悔，若必受烈祸。 行未至阏伯之墟，猎人邀而伐之，攒弩以射其戴髑髅者。九尾之狐死，聚群狐而焚之，沮三百仞，三年而臰乃熄。
东都旱
汉愍帝之季年，东都大旱，野草皆焦，昆明之池竭。洛巫谓其父老曰： 南山之湫灵物，可起也。 父老曰： 是蛟也，弗可用也，虽得雨必有后忧。 众曰： 今旱极矣，人如坐炉炭，朝不谋夕，其暇计后忧乎？ 乃召洛巫与如湫，祷而起之。酒未毕三奠，蛟蜿蜒出，有风随之，飕飕然山谷皆殷，有顷雷雨大至，木尽拔，弥三日不止，伊、洛、瀍、涧皆溢，东都大困，始悔不用其父老之言。萤与烛郁离子曰： 萤之为明微微也，昏夜得之，可以照物，取而置诸烛下，则黝然亡矣。烛亦明矣哉，而不能不晦于月也。太阳出矣，月之明又安在哉？故狗制狐，豹制狗，虎制豹，狻猊制虎。魏、吴、晋、宋、齐、梁、陈、隋之君，惟其不当汉祖之时也，使其在汉祖之时，不敢与布、越伍，而况能南面哉？是故汤、武不作，而后有桓、文；桓、文不作，而后有秦；秦之王适逢六国之皆庸君，故有贤人弗能用，而秦之间得行。呜呼，岂秦之能哉？
德胜
或问胜天下之道，曰： 在德。 何从胜德？曰： 大德胜小德，小德胜无德；大德胜大力，小德敌大力。力生敌，德生力；力生于德，天下无敌。故力者胜，一时者也，德愈久而愈胜者也。夫力非吾力也，人各力其力也，惟大德为能得群力，是故德不可穷，而力可困。
假仁义
人言五伯之假仁义也，或曰： 是何足道哉？ 郁离子曰： 是非仁人之言与。五伯之时，天下之乱极矣，称诸侯之德无以加焉，虽假而愈于不能。故圣人有取也。故曰诚胜假，假胜无。天下之至诚，吾不得见矣，得见假之者亦可矣。 郁离子曰： 甚矣，仁义之莫强于天下也。五伯假之，而犹足以维天下而获天下之显名，而况于出之以忠，行之以信者哉！今人谈仁义以口，间取其一二无拂于其欲者，时行焉，将以贾誉也。及其弗获，则举仁义以为迂而舍之，至于死弗悟，哀哉！
象虎
齐湣王既取燕灭宋，遂伐赵侵魏，南恶楚，西绝秦交示威诸侯，以求为帝。平原君问于鲁仲连曰： 齐其成乎？ 鲁仲连笑曰： 成哉？臣窃悲其为象虎也。 平原君曰： 何谓也？ 鲁仲连曰： 臣闻楚人有患狐者，多方以捕之，弗获，或致之曰： 虎，山兽之雄也，天下之兽见之，咸詟而亡其神，伏而俟命。 乃使作象虎，取虎皮蒙之，出于牖下，狐入遇焉，啼而踣。他日豕暴于其田，乃使伏象虎，而使其子以弋掎诸衢。田者呼，豕逸于莽，遇象虎而反奔衢，获焉。楚人大喜，以象虎为可以臣服天下之兽矣。于是野有如马，被象虎以趋之。人或止之曰： 是駮也，真虎且不当，往且败。 弗听。马雷呴而前，攫而噬之，颅磔而死。今齐实象虎，而燕与宋，狐与豕也，弗戒，诸侯其无駮乎？ 明年，望诸君以诸侯之师入齐，湣王为淖齿所杀。
蟾蜍
蟾蜍游于泱瀼之泽，蚵蚾以其族见，喜其类己也，欲与俱入月，使鼁蝤呼之，问曰： 彼何食？ 曰： 彼宅于月中，身栖桂树之阴，餐泰和之淳精，吸风露之华滋，他无所食也。 蚵蚾曰： 若是则予不能从矣。予处泱瀼之中，一日而三饱，予焉能从彼单栖于泬漻，枵其胃肠而吸饮风露乎？ 问其食，不对，鼁蝤复命，使返而窥之，是方据溷而食其蛆，盐粪汁而饮之，满腹然后出，肭肭然。鼁蝤返曰： 彼之食，溷蛆与粪汁也，不可一日无也，而焉能从子？ 蟾蜍蹙额而咍曰： 呜呼！予何罪乎，而生与此物类也！
豺智郁离子曰： 豺之智其出于庶兽者乎？呜呼，岂独兽哉，人之无知也，亦不如之矣！故豺之力非虎敌也，而独见焉则避。及其朋之来也，则相与犄角之，尽虎之力得一豺焉，未暇顾其后也而犄之者至矣，虎虽猛，其奚以当之？长平之役，以四十万之众投戈甲而受死，惟其智之不如豺而已。
玄豹
石羊先生谓郁离子曰： 呜呼，世有欲盖而彰，欲抑而扬，欲揜其明而播其声者，不亦异乎？ 郁离子喟然叹曰： 子不见夫南山之玄豹乎？其始也绘绘耳，人莫之知也。雾雨七日不下食，以泽其毛而成其文。文成矣，而复欲隐，何其蚩也？是故县黎之玉，处顽石之中，而潜于幽谷之底，其寿可以与天地俱也：无故而舒其光，使人蝻而骇之，于是乎椎凿而扃鐍发矣。桂树之轮囷结樛，与拷枥奚异，而斧斤寻之，不惮阻远者何也？以其香之达也。故曰 欲人之不见，莫若曶其明；欲人之不知，莫若喑其声。是故鹦鹉絷于能言，蜩蠠获于善鸣；樗以恶而免割，［娄瓜］以苦而不烹。何不翳子之烨烨，而返子之冥冥乎？ 石羊先生怅然久之，曰： 惜乎，予闻之晚也！
蚁垤
南山之隈有大木，群蚁萃焉。穿其中而积土其外，于是木朽而蚁日蕃，则分处其南北之柯，蚁之垤瘯如也。一日野火至，其处南者走而北，处北者走而南，不能走者渐而迁于火所未至，已而俱爇无遗者。
贿亡
东南之美，有荆山之麝脐焉，荆人有逐麝者，麝急，则抉其脐投诸莽，逐者趋焉，麝因得以逸。令尹子文闻之曰： 是兽也，而人有弗如之者，以贿亡其身以及其家，何其知之不如麝耶！ 惜鹳智
子游为武城宰，郭门之垤，有鹳迁其巢于墓门之表。墓门之老以告，曰： 鹳知天将雨之鸟也，而骤迁其巢，邑其大水乎？ 子游曰： 诺 。命邑人悉具舟以俟。居数日，水果大至。郭门之垤没，而雨不止，水且及于墓门之表，鹳之巢翘翘然，徘徊长唳，莫知其所处也。子游曰： 悲哉！是亦有知矣，惜乎其未远也。 子侨包藏祸心
西郭子侨与公仆诡随、涉虚俱为微行，昏夜逾其邻人之垣，邻人恶之，坎其往来之涂，而置溷焉。一夕又往，子侨先堕于溷弗言，而招诡随；诡随从之堕，欲呼，子侨掩其口曰： 勿言。 俄而涉虚至，亦堕，子侨乃言曰： 我欲其无相咥也。 君子谓西郭子侨非人也，己则不慎，自取污辱，而包藏祸心，以陷其友，其不仁甚矣！
救虎
苍筤之山，溪水合流入于江，有道士筑于其上以事佛甚谨。一夕，山水大出，漂室庐塞溪而下，人骑木乘屋号呼求救者，声相连也，道士具大舟，躬蓑笠，立水浒，督善水者绳以俟。人至即投木索引之，所存活甚众。平旦，有兽身没波涛中而浮其首，左右盼若求救者。道士曰： 是亦有生，必速救之 舟者应言往，以木接上之，乃虎也。始则曚曚然，坐而舐其毛，比及岸，则瞠目眂士，跃而攫之仆地。舟人奔救，道士得不死而重伤焉。郁离子曰： 哀哉！是亦道士之过也。知其非人而救之，非道士之过乎？虽然，孔子曰： 观过斯知仁矣 道士有焉。
采药
豢龙先生采药于山，有老父坐石上，揖之不起。豢龙先生拱而立。倾之，老父仰而嘘，俯而凝其神，玉如也，颔而笑曰： 子欲采药乎？余亦采药者也。今子虽采药而未知药也。知药莫若我。 豢龙先生跪曰： 愿受教。 老父曰： 坐！吾语子，中黄之山有药焉，龙鳞凤葩，玉质而金英，宵纳月彩，晨唏日精，宅厚坤以为家，澡沆瀣之流荣。其味不苦不酸，其性不热不寒，淡如也，淳如也，其名曰芝，得而服之，寿考以康，百病不生，嗥嗥熙熙，哜于泰宁，而五百年一遇之；太行之山有草焉，丹荑而紫蕤，根如伏龙，叶如翠翘，葱葱萋萋，蔚茂以齐，其名曰参。得而服之老者少，少者寿，病者已，尪者起，而三百年一遇之；南条之山有草焉，性温而和，味芳以辛，馥馥芬芬，香气袭人，其名曰术，得而服之，养精益神，救死扶生，去疾除根，瘴疠莫干，寝兴以安，而百年一遇之；岣嵝之山有术焉，碧干而琼枝，绿叶菁菁，上拂穹青，下临层崖，霜雪洒之而不凝，赤日过之而不炎，其菲菲，其味如饴，鬼魅畏之，避不敢窥，其名日桂。煮而服之，可以祛百邪，消毒淫，扶阳抑阴，敛真归元；岷山之阴有草焉，叶如翠眊，根如南金，味如人胆，禀性酷烈，不能容物，名曰黄良，煮而服之，推去百恶，破症解结，无秽不涤，烦疴毒热，一扫无迹，如司寇之殛贼。之二物也，有病乃服，无病者不服也，故有弗用，用必中；阴谷有草，状如黄精，背阳而生，入口口裂，著肉肉溃，名曰钩吻；云梦之隰有草，其状如葵，叶露滴人，流为疮痍，刻骨绝筋，名曰断肠之草。之二草者，但有杀人之能，而无愈疾之功，吾子其慎择之哉！无求美弗得，而为形似者所误。 豢龙先生愀然而悲，顾求老人，已不知其所之矣。
梓棘
梓谓棘曰：尔何为乎修修而不扬，櫹櫹而无所容，幽樛于灌莽之中，翳朽箨而不见太阳，不已痗乎？吾干竦穹崖，梢拂九阳，根入九阴，日月过而留其晖，风雨会而流其滋。鹓雏翠鸾，朝夕和鸣。暖霭晴岚，山蒸泽烘，结为祥云，五色备象，八音成声，绚为文章。抱日浮光，蔚兮若濯锦出蜀江，粲兮若春葩曜都房。是以匠石见而爱之，期以为明堂之栋梁。 言既，棘倚风而啸，振条而吟，曰： 美矣哉！吾闻之：冶容色者侮之招，丽服饰者盗之招，多才能者忌之招。今子之美，冠群超伦，名彰于时，泰运未开，构厦无入，吾忧子之得为明堂之栋梁，而翦为黄肠，与腐肉同归于冥冥之乡，虽欲见太阳，其可得乎？吾长不盈寻，大不逾指、拄疏屈律，不文不理，天不畀之以材，而赐之以刺，使人不敢樵，禽不敢萃，故虽无子之美，而亦无子之忧，则吾之所得多矣。吾又安所求哉？


噬狗
楚王问于陈轸曰： 寡人之待士也尽心矣，而四方之贤者不贶寡人，何也？ 陈子曰： 臣少尝游燕，假馆于燕市，左右皆列肆，惟东家甲焉。帐卧起居，饮食器用，无不备有，而客之之者，日不过一、二，或终日无一焉。问其故，则家有猛狗，闻人声而出噬，非有左右之先容，则莫敢蹑其庭。今王之门无亦有噬狗乎？此士所以艰其来也。
郤恶奔秦
秦楚交恶，楚左尹郤恶奔秦，极言楚国之非，秦王喜，欲以为五大夫，陈轸曰： 臣之里有出妻而再嫁者，日与其后夫言前夫之非，意惎相得也。一日，又失爱于其后夫，而嫁于郭南之寓人，又言其后夫如昔者。其人为其后夫言之，后夫笑曰： 是所以语子者，犹前日之话我也。 今左尹自楚来，而极言楚国之非，若他日又得罪于王而之他国，则将移其所以訾楚者訾王矣。 秦王繇是不用郤恶。乌蜂
杞离谓熊蛰父曰： 子亦知有乌蜂乎？黄蜂殚其力以为蜜，乌蜂不能为蜜而惟食蜜。故将墐户，其王使视蓄而计课，必尽逐其乌蜂，其不去者众哜而杀之。今居于朝者，无小大无不胝手瘃足以任王事，皆有益于楚国者也。而子独邀以食，先星而卧，见日而未起，是无益于楚国者也。旦夕且计课，吾忧子之为乌蜂也。 熊蛰父曰： 子不观夫人之面乎？目与鼻、口皆日用之急，独眉无所事，若可去也。然人皆有眉而子独无眉，其可观乎？以楚国之大，而不能容一遨以食之士，吾恐其为无眉之人，以贻观者笑也。 楚王闻之，益厚待熊蛰父。
议使中行说
汉八年，高皇帝崩，吕太后临朝听政。大臣患匈奴之强，将与为和亲，议使者。太后恶宦者中行说，欲去之，故使往焉，栾布谏曰： 陛下之所以使中行说者，不过以匈奴骄恣，必不能善待汉使，或留之则非我所惜，从而弃之耳。臣独以为不便。夫使所以达主命，释仇讲好，决疑解纷，卑不可以屈国体，高不可以激敌恚，察变应机，以制事权。国之荣辱，己之休戚，非素所爱信，而知其忠且亮者，不可遣也。今中行说刑臣也，名不齿于国士则不重其身，臣惧其泄国情，而开敌衅也。 弗听。栾布退谓辟阳侯曰： 子不力谏，北边自此弗宁矣。昔郑伯恶其大夫高克，弗能去，而使帅师以御狄，次于河上，久而不召，众溃，高克奔陈。《春秋》书曰： 郑弃其师。 病郑伯也。今使说也如匈奴，无乃弃说以及其介币乎？昔晋之败于邲也，先穀实往楚师，楚之败于鄢陵也，苗贲皇实在晋。此古人之偾车辙也，上必悔之。 论相
楚王患其令尹蔿吕臣之不能，欲去之，访于宜申。宜申曰： 未可。 王曰： 何故？ 宜申曰： 令尹楚相也，国之大事，莫大乎置相，弗可轻也。今王欲去其相，必先择夫间之者，有乃可耳！ 王蹙然曰： 令尹之不足以相楚国，不惟诸大夫及国人知之，鬼神亦实知之，大夫独以为未可，寡人惑焉。 宜申曰： 不然。臣之里有巨室，梁蠹且庒，将易之，召匠尔，匠尔曰： 梁实蠹，不可以不易，然必先得材焉，不则来可也。 其人不能堪，乃召他匠，束群小木以易之。其年冬十有一月，大雨雪，梁折而屋圮。今令尹虽不能，而承其祖父之余，国人与之素矣。而楚国之新臣弱，未有间者，此臣之所以曰未可也。
捕鼠
赵人患鼠，乞猫于中山，中山人予之。猫善捕鼠及鸡，月余，鼠尽而其鸡亦尽，其子患之，告其父曰： 盍去诸？ 其父曰： 是非若所知也，吾之患在鼠，不在乎无鸡。夫有鼠则窃吾食，毁吾衣，穿吾垣墉，坏伤吾器用，吾将饥寒焉。不病于无鸡乎？无鸡者弗食鸡则已耳，去饥寒犹远，若之何而去夫猫也？
使贪
客有短吴起于魏武侯者，曰： 吴起贪不可用也。 武侯疏吴起。公子成入见曰： 君奚为疏吴起也？ 武侯曰： 人言起贪，寡人是以不乐焉。 公子成曰： 君过矣，夫起之能，天下之士莫先焉：惟其贪也，是以来事君，不然君岂能臣之哉？且君自以为与殷汤、周武王孰贤？务光、伯夷天下之不贪者也，汤不能臣务光，武王不能臣伯夷，今有不贪如二人者，其肯为君臣乎？今君之国，东距齐，南距楚，北距韩、赵，西有虎狼之秦，君独以四战之地处其中，而彼五国顿兵坐视，不敢窥魏者何哉？以魏国有吴起以为将也。周《诗》有之曰 赳赳武夫，公侯干城 吴起是也。君若念社稷，惟起所愿好而予之，使起足其俗而无他求，坐威魏国之师，所失甚小，所得甚大。乃欲使之饭粝茹蔬被短褐步走以供使令，起必去之。起去，而天下之如起者，却行不入大粱，君之国空了。臣窃为君忧之。 武侯曰： 善。 复进吴起。
去蠹
郁离子疾，病气菀痰结，将瞉之，或曰： 痰，荣也，是养人者也。人无荣则中干，中干则死，弗可瞉也。 郁离子日 吁，吾子过哉！吾闻夫养人者津也，医家者所谓荣也，今而化为痰，是荣贼也，则非养人者也。夫天之生人，参地而为三，为其能赞化育也，一朝而化为贼，其能赞天地之化育乎？是故俞跗、扁鹄之为医也，浣胃涤肠，绝去病根，而阽死者生。舜、禹、成汤、周文王之为君也，诛四凶，戮防风，剿昆吾，放夏桀，戡黎，伐祟，而天下之乱载宁。其将容诸乎？容之无益，以戕人也。故虫果生也，虫成而果溃，自我而离焉。非我已，其能养我乎？弗去，是殖贼以待戕也。从子之教，吾其不远溃矣。
螇螰
智伯围赵襄子于晋阳，使人谓其守曰： 若能以城降，吾当使若子及孙世世保之。 守者对曰： 昔者中牟之郭圮，有螇螰堕于河，沫拥之以旋，其翅拍拍，殸见而怜之，游而负之及陆，谓殸曰： 吾与子百年无相忘也。 殸振羽大笑曰： 若冬春之不知也，而能百年无忘我乎？ 今晋国惟无人而壅，女以天盈，盈而恃之，是壅祸也。壅祸恃盈以虿尾于人，天实厌之。晋阳朝亡，女必夕死，死，予不寒犹及见之，其何有于子及孙？ 是夕，智伯为韩魏所杀。
德量
郁离子曰： 人之度量相越也，其犹江海之于瀸泉乎？瀸泉之微，积而至于海，无以尚之矣，而海亦不自知其大也，唯其不自知其大也，故其纳不已，而天下之大莫加焉。圣人之为德，亦若是而已。是故汧泉纳瀸泉，池纳汧泉，沟纳池，浍纳沟，溪纳浍，川纳溪，泽纳川，江河纳泽，而归诸海。故天子，海也；公、侯、卿、大夫，江河也，川泽也；庶官，溪浍之类，而万民皆瀸泉也。瀸泉之于海，其相去也不亦大县绝乎？而其势必趋焉，其志之感，情之远，如气至而虫鸣也，如雨来而础润也。君人者惟德与量俱，而后天下莫不归焉。德以收之，量以容之，德不广不能使人来，量不宏不能使人安。故量小而思纳大者，祸也。汋谷之蝇不可以陵洪涛，蒿樊之鴽不可以御飘风。大不如海而欲以纳江河，难哉！
髽辫失笑介葛卢髽，白狄辫，皆朝于鲁，遇于沈犹氏之衢，相睨而失笑。从者归而语诸馆，交訾焉。鲁人使执渠略与蛄蜣以示之，弗喻。公山弗狃欲伐季氏，问于冉有，冉有曰： 盍召仲尼？ 公山弗狃使召仲尼。 或谓其人曰： 子之从夫子也，粲衣而凿食，会将恒其故而丰其新矣，而召仲尼焉，至必授之政，将绳子以纆，子其悔哉！ 乃阴嗾使者易其礼，仲尼不至。将起师，冉有曰： 盍闻诸公乎？ 弗听。遂以费人攻季氏问昭公焉。师入，惊公宫，季桓子挟公以登台，使行人辞诸费人曰： 先君之事，先大夫有之，虽然盟主实有命，今斯之事君惟谨。君惠优渥，蔑有二命，二三子不念鲁国，不谋于君，而怫临以兵，其若君与社稷何？且吾闻之：鸢不吓鸟，袒裼不责夷踞。惟二三子图之。 费人曳戈而走，公山弗狃出奔齐。君子曰： 公山之伐季氏也，其犹介葛卢之咻狄乎？虽欲召仲尼，虽蒙于其人而弗果，其无成也宜哉。
淳于髡论燕畔
齐人伐燕，取其财而俘其民，王朝而受俘，喜见于色，谓其大夫曰： 寡人之伐燕，不戮一人焉，虽汤、武亦若是而已矣。 大夫皆顿首贺。已而，燕人畔，王怒曰： 吾之于燕民尽心焉，一朝而畔，寡人德不足为与？ 淳于髡仰天大笑，王怪而问之，对曰： 臣邻之富叟疾，使巫祷于神，神告之曰： 若能活物万，吾当为若请于帝，去尔疾，锡尔寿。 富叟曰 诺。 乃使人搜于山，罗于林，罾于泽，得羽毛鳞介之生者万，言于神而放之。罔罟所及，铩翅而灭足者，嘈嘈聒聒，蔽野揜谷，明日而富叟死，其子往泣于巫曰： 神亦有迋乎？ 问之，以实对，巫笑曰： 有是哉？是女实自迋，非神迋女也。 今燕之君君臣相为不道，而民无故也。君伐而取其财，迁其居，冤号之声訇殷天地，鬼神无所依归，帝怒不可解矣，而曰不戮一人焉？夫人饥则死，冻则死，不必皆以锋刃而后谓之杀之也。周诗曰：树怨以为德，君实有焉，而以尤燕民，非臣之所知也。
造物无心
郁离子曰： 呜呼，天下之乱也，天亦无如之何矣！夫天下之物，动者、植者、足者、翼者、毛者、倮者，戢戢如也，沸如也，菶如也，森如也，出出而不穷，连连而不绝，莫非天之生也，则天之好生亦尽其力矣。尽其力以生之，又尽其力以笼歼之，不亦劳且病哉？其生也非一朝，而其歼也在顷刻，天若能如之何而为之，则亦不诚甚矣！
秦医
楚令尹病，内结区霿，得秦医而愈，乃言于王，令国人有疾不得之他医。无何，楚大疫，凡疾之之秦医者，皆死，于是国人悉往齐求医。令尹怒，将执之。子良曰： 不可。夫人之病而服药也，为其能救己也。是故辛鳖涩苦之荆，碱砭熨灼之毒，莫不忍而受之，为其苦短而乐长也。今秦医之方也，不师古人而以臆，谓岐伯、俞跗为不足发，谓《素问》、《难经》为不足究也。故其所用，无非搜泄酷毒之物，钧吻戟喉之草，荤心晕脑，入口如锋，胸肠刮割，弥日达夕，肝胆决裂，故病去而身从之，不如死之速也。吾闻之：抉祸莫若轻，人之情也。今令尹不求诸草茅之言，而图利其所爱，其若天道何？吾得死于楚国，幸也。
大人不为不情
郁离子曰： 膏粱可以易豆羹，狐貉可以夺缊絮，民情之常也。是故膏粱不足，豆羹可也；狐貉不足，缊絮可也。野鸟系于笼中而驯者食也。笼中之不如山薮，入其笼者知之。有童子侧木檠而设食以诱鼠，多获鼠。一夕，逸其一，遂不复获鼠。今使持槲叶之衣，麦麧之饼，而招于市曰： 舍尔室，捐而服，而来与我共此。 则虽其子亦走而避矣。是故不情之事，大人不为之。
荀卿论三祥
楚王好祥，有献白乌、白鸜鵒、木连理者，群臣皆贺，荀卿不来。王召而谓之曰： 寡人不佞，幸赖先君之遗德，群臣辑睦，四鄙无事，鬼神鉴格而降之祥，大夫独不喜焉，愿闻其故。 荀卿对曰： 臣少尝受教于师矣。王之所谓祥者，非臣之所谓祥也。臣闻王者之祥有三，圣人为上，丰年次之，凤凰、麒麟为下。而可以为祥可以为妖者，不与焉。故凡物之殊形诡色，而无益于民用者，皆可以谓之祥，可以谓之妖者也。是故先王之思治其国也，见一物之非常，必省其政。以为祥与，则必自省曰吾何德以来之？若果有之，则益勉其未至；无则反躬自励，畏其僭也，畏其易福而为祸也。以为妖与，则必自省曰吾何戾以致之，若果有之，不待旦而改之；无则夙夜祗惕，检视听之所不及，畏其蔽也，畏其有隐慝而人莫之知也。夫如是，故祥不空来，而妖虚萁应，今三闾大夫放列于湘、鄢，郢、夷陵皆举于秦，耕夫牧子莫不荷戈以拒秦，老弱馈饷，水旱相仍，饥馑无蓄，虽有凤凰、麒麟日集于郊，无补楚国之罅漏，而况于易色之鸟，乱常之木乎？王如不省，楚国危矣。 王不悟，荀卿乃退于兰陵，楚遂不振以亡。
齐伐燕
齐伐燕，用田子之谋，通往来，禁侵掠，释其俘而吊其民，燕人皆争归之矣。燕王患之，苏厉曰： 齐王非能行仁义者，必有人教之也。臣知齐王急近功而多猜，不能安受教；其将士又皆贪，不能长受禁。请以计中之。 乃阴使人道齐师，要降者于途，掠其妇人而夺其财，于是降者皆畏，弗敢进。乃使间招亡民，亡民首鼠，齐将士久欲掠而惮禁，则因民之道鼠，而言于王曰： 燕人叛。 齐王见降者之弗来也。果大信之，下令尽收拘降民之家。田子谏，不听，将士因而纵掠，燕人遂不复思降齐。
任己者术穷
郁离子曰： 善疑人者，人亦疑之；善防人者，人亦防之。善疑人者，必不足于信；善防人者，必不足于智。知人之疑己而弗舍者，必其有所存也；知人之防己而不避者，必其有所倚也。夫天下之人，焉得尽疑而尽防之哉？智不足以知贤否，信不是以弭欺诈，然后睢睢焉，惟恐人以我之所以处人者处我也，于是不任人而专任己。于是谋者隐，识者避，哲者愚，巧者拙，廉者匿，而圆曲顽鄙之士来矣。圆曲顽鄙之士盈于前，而疑与防愈急，至于术穷而身偾，愈悔其防与疑之不足，不亦痛哉！
论史
郁离子曰： 呜呼，吾今而后知以讦为直者之为天下后世害不少也。夫天之生人，不恒得尧、舜、禹、汤、文王以为之君，然后及其次焉，岂得已哉？如汉之高祖，唐之太宗，所谓间世之英，不易得也，皆传数百年，夭下之生赖之以安，民物蕃昌，蛮夷向风，文物典章可观，其功不细。乃必搜其失，而斥之以自夸大，使后世之人举以为词曰： 若是者亦足以受天命，一九有则不师其长，而效其短，是岂非以讦为直者之流害哉？ 或曰： 史直笔也，有其事则直书之，天下之公也，夫奚讦？ 郁离子曰： 是儒生之常言，而非孔子之训也。孔子作春秋，为贤者讳，故齐桓、晋文皆录其功，非私之也，以其功足以使人慕。录其功而不扬其罪，虑人之疑之，立教之道也。故诗、书皆孔子所删，其于商、周之盛王，存其颂美而已矣。
天地之盗
郁离子曰： 人，天地之盗也。天地善生，盗之者无禁，惟圣人为能知盗，执其权，用其力，攘其功，而归诸己。非徒发其藏，取其物而已也。庶人不知焉，不能执其权，用其力；而遏其机，逆其气，暴夭其生息，使天地无所施其功。则其出也匮，而盗斯穷矣。故上古之善盗者，莫伏羲、神农氏若也，惇其典，庸其礼，操天地之心以作之君，则既夺其权而执之矣，于是教民以盗其力以为吾用。春而种，秋而收，逐其时而利其生；高而宫，卑而池，水而舟，风而帆，曲取之无遗焉。而天地之愈滋，庶民之用愈足。故曰惟圣人为能知盗，执其权，用其力，非徒取其物，发其藏而已也。惟天地之善生而后能容焉，非圣人之善盗，而各以其所欲取之，则物尽而藏竭，天地亦无如之何矣。是故天地之盗息，而人之盗起，不极不止也。然则何以制之？曰遏其人盗，而通其为天地之盗，斯可矣。 治圃
公仪子谓鲁穆公曰： 君知圃人之为圃乎？沃其壤，平其畦，通其风日，疏其水潦，而施艺植焉。窊隆干湿各随其物产之宜，时而树之，无有违也。蔬成而后撷之，相其丰瘠，取其多而培其寡，不伤其根，撷已而溉，蔬忘其撷，于是庖日充，而圃不匮。今君之有司取诸民不度，知取而不知培之，其生几何，而入于官者倍焉。君之圃匮也已，臣窃为君忧之。
芈叔课最
楚使芈叔为尹，课上最，楚王大悦，绳诸朝。孙叔敖仰天大笑，三噎而三顿。楚王不怿曰： 令尹有不足于寡人与？盍教之，而廷耻寡人，窃为令尹不取也。 孙叔敖对曰： 臣之里人有洿池以为利者，吴行人过楚，见其鱼鳖之牣也，谓之曰： 我善渔。 臣之里人喜，为之具罔罟、舟楫，资其行，则趋而之其池，曰： 我于是乎渔。 臣之里人蹙然曰： 吾惟子能取江湖之鱼以益我也，若是，则吾固有之矣，而焉用子为哉？ 今楚国之民莫非王民矣，芈叔之尹申也，不闻有令政以来邻国之民，而多取诸王之固有以最其课，是剜王之股以啖王也。则王之左右皆能之矣，不惟是夫也。今王朝群臣而绳之，群臣不佞，繇是而度王心，则相率而慕效之，以为敌国驱，是社稷之忧也。 楚王曰： 善哉。 乃黜芈叔，下令国中曰： 下邑之大夫，有效芈叔剥吾民以最课者，服上刑。 楚人大悦，三年而伯诸侯。道术
艾大夫曰： 民不可使佚也，民佚则不可使也。故恒有事以勤之，则易治矣。 郁离子曰： 是术也，非先王之道也。先王之使民也，义而公，时而度，同其欲，不隐其情，故民之从之也，如手足之从心，而奚恃于术乎？今子之民知畏而不知慕，知免而不知竞，而子之所用者无非掊克之吏，所行者无非朝四暮三之术也。子以为人不知之，而不知人皆知之也。故子以是施诸民，民亦以是应诸子，上下之情交隐矣。子徒见其貌之台，而不知其中之离也；见其外，而不察其心者也。故自喜以是为得计，而不思恶劳欲逸，人志所同。是故先王之养民也，聚其所欲，而勿施其所恶。今子反之，庸非罔乎？上罔下则不亲；下罔上则不孙，不孙不亲，乱之蕴也。《诗》： 彼其之子，邦之司直。 子为司直，乃不循先王之旧章而以罔教，仆实不敢与闻。 大夫虽惭，弗能改也。
畏怀
郁离子谓艾大夫曰： 子以为以力毒人而人不言怨者，其最威也乎？怀德也乎？ 大夫曰： 亦畏威而已矣。 郁离子曰： 吾始以为夫子莫之知也，而今而后知夫子非莫之知也。夫子以钩距民隐，罗其财以供公，非得已也。夫子之心人知之也，而夫子之所任则非能以夫子之心为心者也，是以民免而勿子怀也。《诗》云：小东大东，杼轴其空。又曰：东人之子，职劳不来；西人之子，粲粲衣服；舟人之子，熊罴是裘；私人之子，百僚是试。今兹备矣，而民不亩，是怨不在口而在腹地。《诗》云：中心藏之，何日忘之？若药之在炮未有火以发之也。夫子而今知之矣，能无虞乎？
种树喻
韩非子为政于韩且十年，韩贵人死于法者无完家，于是韩多旷官。王谓公叔曰： 寡人欲用人，而韩之群臣举无足官者，若之何哉？ 公叔对曰： 王知夫种树乎？臣家国东郊，世业种树，树之材者，松楠栝柏可以为栋梁，种之必三五十年而后成。其下者为柽柳朴樕，种之则生，不过为薪。故以日计之，则栋梁之利缓而薪之利速；以岁计之，则薪之利一而栋梁之利百。臣俱种之，世享其利，是以富甲于韩国。臣邻之窭叟，急慕而思效之，植松栝不能三年，不待其成而辄伐之，以为常，仅足其朝夕食，无余也。今君之用人也，不待其老成，至于不克负荷而辄以法戕之，栋梁之材竭矣。一朝而屋坏，臣恐束薪不足以支之也。
智力
郁离子曰： 虎之力，于人不啻倍也。虎利其爪牙而人无之，又倍其力焉，则人之食于虎也无怪矣。然虎之食人不恒见，而虎之皮人常寝处之，何哉？虎用力，人用智，虎自用其爪牙，而人用物。故力之用一，而智之用百。爪牙之用各一，而物之用百，以一敌百，虽猛不必胜。故人之为虎食者，有智与物而不能用者也。是故天下之用力而不用智，与自用而不用人者，皆虎之类也，其为人获而寝处其皮也，何足怪哉？
省敌郁离子曰： 善战者省敌，不善战者益敌。省敌者昌，益敌者亡。夫欲取人之国，则彼国之人皆我敌也，故善省敌者不使人我敌。汤、武之所以无敌者，以我之敌敌敌也。惟天下至仁为能以我之敌敌敌，是故敌不敌而天下服。
聚天下者犹的
郁离子曰： 水赴壑，鸟赴林，蝇赴臭，不驱而自至者也，而奚以召之哉？利者，众之所逐；名者，众之所争；而德者，众之所归也。是皆足以聚天下者也。故聚天下者其犹的乎。夫的也者，众矢之所射，众志之所集也。尧、舜以仁义为的，而天下之善聚焉。收天下之所争逐者，为之均之，不使其争逐也；及其至也，九州来同，四夷乡风，穆穆雍雍，以入于其的之中。桀纣以淫欲为的，而天下之不善聚焉。收天下之所争逐者，私诸其人；及其穷也，诸侯百姓相与操弓注矢，的其躬而射之。是故不能仁义而为天下的者，祸也。故秦之未帝也，天下莫强焉，及其吞六国而一位号，不过再世，匹夫呼而与之争，天下并起和之，莫不以秦为辞者，的所在也。陈涉先起而先亡，以其先自主以为秦兵之的也。故曰不为事先动而辄随者，不为的而已矣。昔者秦攻韩上党，上党之守冯亭以上党归于赵，赵人受之，是以有长平之败，赵国几亡。夫秦之所欲取者，上党也，兵之所加不选其埋与赵也，惟上党之所在耳。介山之草木何罪而焚乎？之推之所在也。是故辞祸有道。辞其的而已矣。 田璆论救楚秦恶楚而善于齐。主翦帅师伐楚，田璆谓齐主曰： 盍救诸？ 齐王曰： 秦主与吾交善，而救楚是绝秦也。 邹克曰： 楚非秦敌也，必亡，不如起师以助秦，犹可以为德而固其交。 田璆曰： 不然。秦，虎狼也，天下之强国六，秦已取其四，所存者齐与楚耳。譬如摘果，先近而后远，其所未取者力未至也，其能终留之乎？今秦岂诚恶楚而爱齐也？齐楚若合，犹足以敌秦。以地言之，则楚近而齐远，远交而近攻，秦之宿计也。故将伐楚先善齐以绝其援，然后专其力于楚。楚亡，齐其能独存乎？谚有之曰：攒矢而折之，不若分而折之之易也。此秦之已效计也。楚国朝亡，齐必夕亡。 秦果灭楚，而遂伐齐，灭之。
九头鸟
孽摇之虚有鸟焉，一身而九头，得食则八头皆争，呀然而相衔，洒血飞毛，食不得入咽，而九头皆伤。海凫观而笑之曰： 而胡不思九口之食同归于一腹乎，而奚其争也？
琴弦
晋平公作琴，大弦与小弦同，使师旷调之，终日而不能成声，公怪之，师旷曰： 夫琴大弦为君，小弦为臣，大小异能，合而成声，无相夺伦，阴阳乃和。今君同之，失其统矣，夫岂瞽师所能调哉？
多疑不如独决无支祈与河伯斗，以天吴为元帅，相抑氏副之，江疑乘云，列缺御雷，泰逢起风，薄号行雨，蛟、鱓、鳄、鲮激波涛，而前驱者三百朋，遂北至于碣石，东及吕粱。河伯大骇欲走，灵姑胥止之曰： 不如且战，不捷而走未晚也。 乃谋元帅。灵姑胥曰： 赑屃可。 河伯曰： 天吴八首八足，而相抑氏九头，实佐之；雷、风、雨、云之神，各专其能，以卫中坚；蛟、鼍、鳄、鲮莫不尾剑口凿，鳞锋鬣锷，掉首摧山，揵髻倒渊，而岂赑屃所敢当哉？ 灵姑胥曰： 此臣之所以举赑屃也。夫将以一身统三军者也。三军之耳目齐于一个，故耳齐则聪，目齐则明，心齐则一，万夫一力，天下无敌。今天吴之头八，而副之者又九其头。臣闻人心之神，聚于耳目，目多则视惑，耳多则听惑。今以二将之心而御其耳目六十有八，则已不能无惑矣，加以云、雷、风、雨之师，各负其能，而毕欲逞焉，其孰能一之？故惟赑屃为足以当之。赑屃之冥冥，不可以智诱威胁而谋激也，而其志有必至，破之必矣。 乃使赑屃帅九夔以以伐，大捷，故曰众志之参疑，不如一心之独决也。
常羊学射
常羊学射于屠龙子朱，屠龙子朱曰： 若欲闻射道乎？楚王田于云梦，使虞人起禽而射之。禽发，鹿出于王左，麋交于王右，王引弓欲射，有鹄拂王旃而过，翼若垂云，王注矢于弓，不知其所射。养叔进曰： 臣之射也，置一叶于百步之外而射之，十发而十中；如使置十叶焉，则中不中非臣所能必矣。
一志
郁离子曰：多能者鲜精，多虑者鲜决。故志不一则厐，厐则散，散则溃溃然，罔知其所定。是故明生于一，禽鸟之无知，而能知人之所不知者一也。人为物之灵而多欲以昏之，反禽鸟之不如，养其枝而枯其根者也。呜呼！人能一其心，何不如之有哉？
知止
粤工善为舟，越王用之良，命廪人给上食。粤之治舟者宗之。岁余言于越王曰： 臣不惟能造舟，而又能操舟。 王信之，隽李之役，风于五湖，溺焉，越人皆怜之。郁离子曰： 是画蛇而为之足者之类也。人无问智愚，惟知止则功完而不毁，故以子胥之贤而不免焉。夫子胥之入吴也，图报其父兄之雠而已矣。及其入郢而鞭平王足矣，夫复何求哉？乃不去，而沈其身，不知止也。
专心
郁离子曰： 水鸮翔而大风作，穴蚁徙而阴雨零，岂其知之独觉哉？惟其所愿欲莫切于饱与安也，故孜孜以候之。气将来而必知，惟其心之专也。是故知曂潦者莫如农，知水草者莫如马，知寒暑者箕如虫。故以刖守阍，以瞽听乐，取其专也。鲁人有善《易》者，百家之训诂疏义，无不诵而记之，命之卜则不中。吴有医，与谭脉证必折，而请其治疾无不愈者。故曰诚则明矣。水鸮之知风，穴蚁之知雨，诚也。
主一不乱
屠龙子与都黎奕，都黎数败。馆人怜而助之，又败。观者皆愕，胥助焉。从者请已，曰： 吾闻寡不敌众，彼方鸠群知，吾忧子之不胜以圮前劳也。 屠龙子弗应，坐而奕如故。都黎乃大败不能支，助者相顾皆失色，执子以诟。使复之，俱弗敢矣。从者喜曰： 神矣哉，夫子之奕也！ 屠龙子曰： 未也，子不观夫斗兽乎？夫兽虎为猛，今以虎斗虎，则独虎之不胜多虎也，明矣；以狐斗虎，则虽千狐其能胜一虎哉？多愈见其自乱也。昔者六国合从以摈秦，辩士之为秦者连衡喻之，六国果不胜，如辩士言。今者之奕，犹是也。吾尝行于野，见两头之蛇，其首一东而一西，二首相掣，终日不能离其处。吾观而悲焉。故为臣室者，工虽多必有大匠焉，非其画不敢裁也；操巨舟者，人虽多必有舵师焉，非其指不敢行也。故视听专而事不偾，是故四海之民听于一君则定，百万之师听于一将则胜。《易》曰：长子帅师，弟子舆尸，凶。《诗》曰： 如彼筑室于道谋，是用不溃于成。 虽使奕秋为之，犹当败也，而况非奕秋者乎？吾何惴焉？
虞孚
虞孚问治生于计然先生，得种漆之术，兰年树成而割之，得漆数百斛，将载而鬻诸吴，其妻之兄谓之曰： 吾常于吴商，知吴人尚饰，多漆工，漆于吴为上货，吾见卖漆者煮漆叶之膏以和漆，其利倍而人弗知也。 虞孚闻之喜，如其言，取漆叶煮为膏，亦数百瓮，与其漆俱载以入于吴。时吴与越恶，越贾不通，吴人方艰漆，吴侩闻有漆，喜而逆诸郊，道以入吴国，劳而舍诸私馆。视其漆良也，约旦夕以金币来取漆。虞孚大喜，夜取漆叶之膏和其漆以俟。及期，吴侩至，视漆之封识新，疑之，谓虞孚请改约。期二十日至，则其漆皆败矣。虞孚不能归，遂丐而死于吴。虎貙
若石隐于冥山之阴，有虎恒蹲以窥其藩。苦石帅其人昼夜警，日出而殷钲，日入而燎燖，宵则振铎以望，植棘树墉，坎山谷以守，卒岁，虎不能有获。一日而虎见，若石大喜，自以为虎死无毒己者矣。于是驰其机，撤其备，垣坏而不修，藩决而不理。无何，有貙逐麋来止其室之隈，闻其牛、羊、豕之声而入食焉。苦石不知其为貙也，叱之不走，投之以块，貙人立而爪之毙。君子谓若石知一而不知二，宜其及也。


吴从善《郁离子》序
古之君子，学足以开物成务，道足以经纶大经，必思任天下之重而不私以善其身。故其得君措於用也，秩之为礼，宣之为乐，布之为纪纲法度，施之为政刑，文明之治洽乎四海，流泽被于无穷。此奚特假言以自见哉！及其后也，虽孔子之圣可大有为，而犹不免述作以传道，况其下乎。然则必假夫文以自见者，盖君子不得已焉耳矣！君子以为学既不获措诸设施，道不行於天下，其所抱负经画可以文明治世者，独得笔之方册，垂示千百载之卜。知而好者，或得以行，是亦吾泽所及，其志岂不为可尚矣夫？然自秦汉而降，能言之士何限，非不欲如前所云也。率多淫於异端，失於伪巧，诡而不正，驳而不纯，弗畔夫道固鲜。人苟用之以求致治，殆犹适燕而南其辕乎。阐天地之隐，发物理之微，究人事之变，喻焉而当，辩焉而彰，简而严，博而切，反覆以尽乎古今，恳到以中乎要会，不袭履陈腐，而於圣贤之道若合符节，无一不可宜於行，近世以来未有如《郁离子》之善者也。夫郁郁，文也；明两，离也；郁离者文明之谓也。非所以自号，其意谓天下后世若用斯言，必可底文明之治耳！呜呼，此宁虚语哉？从善步尝受读，叹其义趣幽赜，岐绪浩穰，或引而不发，或指近而归近，懵乎莫测其所以然，逮阅之之久，触类而求，然后稍得窥夫涯涘。窃譬诸医师之宠，一药必治一病，玉石、草木、禽兽之属皆可以已疾延年，无长物也。此其为书所以深得古君子立言之旨，使其得君而措於用，其文明之治益天下后世为不薄，讵止度越诸子而已耶？是书为诚意伯刘先生所著，先生尝自任以天下之重。於经纶之道，开物成务之学，素所蓄有，曾有以其概翊当今之运，辅大明之业，昭昭矣存诸方册者。故御史中丞龙泉章公虽已刊置乡塾，然未盛行於世。先生之子仲璟与其兄之于荐谋重刻以传。嗟呼，兹岂一家得而私之者哉！僭为叙其大略，俾贻方来云尔。翰林国史院编修官诸生吴从善序。
徐一夔《郁离子》序
《郁离子》者，诚意伯刘公在元季时所著之书也。公学足勘探三才之奥，识足以达万物之情，气足以夺三军之帅，以是自许，卓然立于天地之间，不知自视与古之豪杰何如也。年二十己登进士第，有志於尊主庇民。当是时，其君不以天下繁念虑，官不择人，例以常格处之，噤不能有为。已而南北绎骚，公慨然有澄清之志，藩阃方务治兵，辟公参赞，而公锐欲以功业自见，累建大议，皆匡时之长策。而当国者乐因循而悦苟且，抑而不行，公遂弃官去，屏居青田山中，发愤著书，此《郁离子》之所以作也。郁离者何？离为火，文明之象，用之其文郁郁然，为盛世文明之治，故曰《郁离子》。其书总为十卷，分为十八章，散为一百九十五条，多或千言，少或百字，其言详於正己、慎微、修纪、还利、尚诫、量敌、审势、用贤、治民，本乎仁义道德之懿，明乎吉凶祸福之几，审乎古今成败得失之迹，大慨矫元室之弊。有激而言也。牢笼万汇，洞释群疑，辨博奇诡，巧于比喻，而不失乎正。骤而读之，其锋凛然，若太阿出匣，若不可玩；徐而思之，其言确然，凿凿乎如药石之必治病，断断乎如五谷之必疗饥而不可无者也。岂若管、商之功利，申、韩之刑名，仪、秦之捭阖，孙、吴之阴谋，其说诡于圣人，务以智数相高，而不自以为非者哉！见是书者皆以公不大用为憾，讵知天意有在，挈而畀之维新之朝乎。皇上龙兴，卒以宏谟伟略，辅翼兴运，及定功行赏，疏土分封，遂膺五等之爵，与元勋大臣，丹书铁券联休共美于无穷，不其盛哉！《传》有之曰： 楚虽有材，晋实用之。 公之谓也。初公著书本有望於天下后世，讵意身亲用之。虽然公之事业具于书，此元之所以亡也；公之书见于事业，此皇明之所以兴也。呜呼，一人之用舍有关于天下国家之故，则是书也岂区区一家言哉！一夔蚤尝受教于公，后谒公金陵官寺，出是书以见教，一夔骇所未见，愧未能悉其要领。今公已薨，其子仲璟惧其散轶，以一夔於公有相从之好，俾为之序。顾一夔何敢序公之书，然得系名于简编之末，亦为荣幸，因不让而序之。公讳基，字伯温，括苍人。若其言行之详，官勋之次，则具在国史，兹不著。洪武十九年冬十有一月，门生杭州府儒学教授天台徐一夔谨序。


山居夜狸郁离子居山，夜有狸取其鸡，追之弗及。明日从者擭其入之所以鸡，狸来而絷焉，身缧而口足犹在鸡，且掠且夺之，至死弗肯舍也。郁离子叹曰： 人之死货利者其亦犹是也夫？宋人有为邑而以赂致讼者，士师鞫之，隐弗承，掠焉，隐如故。吏谓之曰： 承则罪有数，不承则掠死，胡不择其轻？ 终弗承以死。且死呼其子私之曰： 善保若货，是吾以死易之者。 人皆笑之，则亦与狸奚异焉？
蹶叔三悔
蹶叔好自信而喜违人言、田于龟阴，取其原为稻，而隰为粱。其友谓之曰： 粱喜亢，稻喜湿，而子反之，失其性矣，其何以能获？ 弗听，积十稔而仓无储，乃视于其友之田，莫不如所言以获，乃拜曰： 予知悔矣。 既而商于汶上，必相货之急于时者趋之，无所往而不与人争，比得而趋者毕至，辄不获市。其友又谓之曰： 善贾者收人所不争，时来利必倍，此白圭之所以富也。 弗听，又十年而大困，复思其言而拜曰： 予今而后不敢不悔矣。 他日以舶人手于海，要其友与偕，则泛滥而东，临于巨渊。其友曰： 是归墟也，往且不可复。 又弗听，则入于壑之中，九年得化鲲之涛，嘘之以还。比还而发尽白，形如枯腊，人无识之者。乃再拜稽首，以谢其友，伸天而矢之曰： 予所弗悔者有如日。 其友笑曰： 悔则悔矣，夫何及乎？ 人谓蹶叔三悔以没齿，不如不悔之无忧也。
诟食齐人有好诟食者，每食必诟其仆，至坏器投匕箸，无空日。馆人厌之，忍弗言，将行，赠之以狗，曰： 是能逐禽，不腆以赠子。 行二十里而食，食而召狗与之食。狗嗥而后食，且食而且嗥。主人诟于上，而狗嗥于下，每食必如之。一日，其仆失笑，然后觉。郁离子曰： 夫人必自侮，而后人侮之。 又曰： 饮食之人，则人贱之。 斯人之谓矣。
玄石好酒黔中仕于齐，以好贿黜而困，谓豢龙先生曰： 小人今而痛惩于贿矣，惟先生怜而进之。 又黜。豢龙先生曰： 昔者，玄石好酒，为酒困，五脏熏灼，肌骨蒸煮如裂，百药不能救，三日而后释，谓其人曰：吾今而后知酒可以丧人也，吾不敢复饮矣。 居不能阅月，同饮至，曰试尝之。始而三爵止，明日而五之，又明日十之，又明日而大爵，忘其欲死矣。故猫不能无食鱼，鸡不能无食虫，犬不能无食臭，性之所耽，不能绝也。
句章野人
句章之野人，翳其藩以草，闻唶唶之声，發之而得雉，则又翳之，冀其重获也。明日往聆焉，唶唶之声如初，发之而得蛇，伤其手以毙。郁离子曰：是事之小，而可以为大戒者也。天下有非望之福，亦有非望之祸。小人不知祸福之相倚伏也，则侥幸以为常。是故失意之事，恒生于其所得意，惟其见利而不见害，知存而不知亡也。
犁冥
犁冥之粱父之山，得玛瑙焉，以为美玉而售之。人曰： 是玛瑙也，石之似玉者也。若以玉价售，徒贻人笑，且卒不克售，胡不实之？虽不足尔欲，售矣。 弗信，则抱而入海，将之燕，适海有怪涛，舟师大怖，遍索于舟之人曰： 是必舟有宝，而龙欲之耳。有则亟献之，无惜，惜胥没矣。 犁冥拊膺而哭，问其故，曰： 余实有重宝，今将献之，不能不悲耳。 索而视之，玛瑙也。舟师哑然，忘其怖而笑曰： 龙宫无子，不能识此宝也。 姑苏围，姑苏之城围，吴王使太宰伯嚭发民以战，民诟曰： 王日饮而不虞寇，使我至于此，乃弗自省，而驱予战。战而死，父母妻子皆无所托；幸而胜敌，又不云予功。其奚以战？ 太宰嚭以告王，请行赏。王恡不发。请许以大夫之秩，王顾有难色。王孙雄曰： 姑许之，寇退，与不与在我。 王乃使太宰嚭令。或曰： 王好诈，必诳我。 国人亦曰： 姑许之，寇至，战不战在我。 于是王乘城，鸱夷子皮虎跃而鼓之，薄诸阊阖之门，吴人不战，太宰帅左右扶王以登台请成，弗许。王伏剑，泰伯之国遂亡。
鄙人学盖
郑之鄙人学为盖，三年艺成而大旱，盖无所用，乃弃而为桔槔，又三年艺成而大雨，桔槔无所用。则又还为盖焉。未几而盗起，民尽改戎服，鲜有用盖者。欲学为兵，则老矣。郁离子见而嗟之曰： 是殆类汉之老郎与，然老与少非人之所能为也，天也。艺事繇己之学，虽失时在命，而不可尽谓非己也。故粤有善农者凿田以种稻，三年皆伤于涝，人谓之宜泄水以树黍，弗对，而仍其旧。其年乃大旱，连三岁，计其获则偿所歉而赢焉。故曰：旱斯具舟，热斯具裘。天下之名言也。
世农易业
狐邱之野人世农，农田之入俭，恒思易其业，而未有加于农者。其舅之子驺于邑大夫，归而华其衣，见而企焉，遂弃农而往为驺。其主曰： 汝自欲耳，余弗女逐也，三年而不返，则汝之田与庐，吾当使他人营之，无悔也。 跽而辞曰： 唯， 越三年，而其所事者物故，欲复归，而田与庐皆易人矣。故主怜而召之，而其同里皆疾其亡故而违常也，遂恧不敢复而途殍焉。或以语郁离子，郁离子曰： 古称良农不为水旱辍耕，良贾不以折阅废市，正谓此也。吴人有养猿于笼十年，怜而放之，信宿而辄归，曰： 未远乎？ 舁而舍诸大谷。猿久笼而忘其习，遂无所得食，鸣而死。是以古人慎失业也。
多疑难与共事
郁离子曰： 多疑之人不可与共事，侥幸之人不可与定国。多疑之人其心离，其败也以扰；侥幸之人其心汰，其败也以忽。夫惟其多疑也，而后逢迎之夫集焉；惟其侥幸也，而后亡忌惮之夫集焉。逢迎之夫，道萁猜而揜其明；亡忌惮之夫，盈其欺而厉其暴。然后益疑其所不当疑，而决其所不当决。败而后悔，奚及哉？
天道
盗子问于郁离子曰： 天道好善而恶恶，然乎？ 曰： 然。 曰： 煞则天下之生，善者宜多而恶者宜少矣。今天下之飞者，乌鸢多而凤凰少，岂凤凰恶而乌鸢善乎？天下之走者，豺狼多而麒麟少，岂麒麟恶而豺狼善乎？天下之植者，荆棘多而稻粱少，岂稻粱恶而荆棘善乎？天下之火食而竖立者，奸宄多而仁义少，岂仁义恶而奸宄善乎？将人之所谓恶者，天以为善乎？人之所谓善者，天以为恶乎？抑天不能制物之命，而听从其自善恶乎？将善者可欺，恶者可畏，而天亦有所吐茹乎？自古至今，乱日常多，而治日常少；君子与小人争，则小人之胜常多，而君子之胜常少。何天道之好善恶恶而若是戾乎？ 郁离不对。盗子退谓其徒曰： 甚矣，君子之私于天也，而今也辞穷于予矣。
茧丝
郁离子曰： 蚕吐丝而为茧以自卫也，卒以烹其身，而其所以贾祸者，乃其所自作以自卫之物也。蚕亦愚矣哉！蚕不能自育，而托于人以育也，托人以育其生，则竭其力，戕其身，以为人用也弗过。人夺物之所自卫者为己用，又戕其生而弗之恤矣，而曰天生物以养人。人何厚，物何薄也？人能财成天地之道，辅相天地之宜，以育天下之物，则其夺诸物以自用也，亦弗过。不能财成天地之道，辅相天地之宜，蚩蚩焉与物同行，而曰天地之生物以养我也，则其获罪于天地也大矣。
东陵侯
东陵侯既废，过司马季主而卜焉。季主曰： 君侯何卜也？ 东陵侯曰： 久卧者思起，久蛰者思启，久懑者思嚏。吾闻之畜极则泄，閟极则达，热极则风，壅极则通，一冬一春，靡屈不伸，一起一伏，无往不复。仆窃有疑，愿受教焉。 季主曰： 若是则君侯已喻之矣，又何卜为？ 东陵侯曰： 仆未究其奥也，愿先生卒教之。 季主乃言曰： 呜呼，天道何亲，惟德之亲；鬼神何灵，因人而灵。夫蓍枯草也，龟枯骨也，物也，人灵于物者也，何不自听而听于物乎？且君侯何不思昔者也，有昔者必有今日。是故碎瓦颓垣，昔日之歌楼舞馆也；荒榛断梗，昔日之琼蕤玉树也；露蛬风蝉，昔日之凤笙龙笛也；鬼磷萤火，昔日之金釭华烛也；秋荼春荠，昔日之象白驼峰也；丹枫白荻，昔日之蜀锦齐纨也。昔日之所无，今日有之不为过；昔日之所有，今日无之不为不足。是故一昼一夜，华开者谢；一秋一春，物故者新。激湍之下必有深潭，高邱之下必有浚谷，君侯亦知之矣，何以卜为？
情为欲使郁离子曰： 气者，道之毒药也；情者，性之锋刃也。知其为毒药、锋刃而凭其行者，欲使之也。呜呼！天与人神灵者也，而皆不能不为欲所使，使气与情得以逞其能，而性与道反随其如往。造化至此，亦几乎穷类！ 枯荷履雪
郁离子见披枯荷而履雪者，恻然而悲，涓然而泣之沾其袖，从者曰： 夫子奚为悲也？ 郁离子曰： 吾悲若人之阽死而莫能恤也。 从者曰：夫子之志则大矣，然非夫子之任也，夫子何悲焉？夫子过矣。 郁离子曰： 若不闻伊尹乎？伊尹者，古之圣人也，思天下有一夫不被其泽，则其心愧耻若挞于市。彼人也，我亦人也，彼能而我下能，宁无悲乎？¨从者曰： 若是则夫子诚过矣！伊尹得汤而相之，汤以七十里之国为政于天下，有人民焉、有兵甲焉而用之，执征伐之权，以为天下君，而伊尹为之师，故得志而弗为，伊尹耻之。今夫子羁旅也，伊尹之事非夫子之任也，夫子何为而悲哉？且吾闻之：民，天之赤子也，死生休戚，天实司之。譬人之有牛羊，心诚爱之，则必为之求善牧矣。今天下之牧无能善者，夫子虽知牧，天弗使牧也，夫子虽悲之，若之何哉？ 遇而歌曰： 彼冈有桐兮，此泽有荷，叶不庇其根兮，嗟嗟奈何！ 郁离子归，绝口不谭世事。
圣人不知
楚南公问于萧廖子云曰： 天有极乎？极之外又何物也？天无极乎？凡有形必有极，理也，势也。 萧寥子云曰： 六合之外，圣人不言。 楚南公笑曰： 是圣人所不能知耳，而奚以不言也。故天之行，圣人以历纪之；天之象，圣人以器验之；天之数，圣人以算穷之；天之理，圣人以易究之。凡耳之所可听，目之所可视，心思之所可及者，圣人搜之，不使有亳忽之藏。而天之所閟，人无术以知之者惟此。今又不曰不知，而曰不言，是何好胜之甚也！
牧豭
项羽既自立为西楚霸王，都彭城，狙邱先生自齐之楚，牧豭请见曰： 先生曷之往？ 先生曰： 我将见楚王， 牧豭曰： 先生布衣也，而见楚王，亦有说乎？ 先生曰： 楚王起草莱，为天下除暴秦，分封诸侯而为盟主，我将劝之以仁义之道，帝皇之事。 牧豭曰： 善哉先生之盛心也！其若楚国之勋旧何？ 狙邱先生不悦曰： 小人亦有知乎？是非若所及也。 牧豭曰： 臣牧豭者也，家贫无豭，而为人牧豭，豭蕃则主人喜而厚其佣，不则反之。故臣之牧豭也，舒舒蔫，诘朝而放之，使其蹢躅于丛灌之中，鼻粪壤而食腥秽，籍朽翳荟，负途以游，则皆繇由然不苦牧，而获主人之欢，以不后臣之佣。臣西家之子慕利而求其术，臣靳欲专之，弗以告也。西家子不能蕃豭，主人怪之，恒不足其佣。于是为豭作寝处焉，高其垣，洁其槽，旦而出之，日未入而收之，择草以食之，不使啖秽臭。豭弗得逸，则皆亡之野。主人怒而逐之。今楚国之休戚臣皆豭也，豭得志则王喜，不得其志则王不喜矣，遑恤乎其他。而先生欲使之易其心，以行子之道，幸而弗听，先生之福也。其或听焉，而不待其终，则先生之策未效，而先亡王豭，王必怒。昔者卫鞅以帝王之道说秦孝公，终日不入耳，及以伯术语之，曾未移时，不觉其膝之前，何哉？彼功利之君，鲜不务近而忽远，故非尧、禹不可与言道德，非汤、武不可与谋仁义。今楚王何如人哉？其所与立功业计政事者，非谪戍之刑徒，则杀人之亡命也，攘攘其心而炎炎其欲者也，而欲与之论道德行仁义，是何异于被鹿麋以冠裳，而使与人同饮食哉？而王非此不可也，无乃抗先生之神而无益于道乎？且先生之德不如仲尼，犹霄壤也。仲尼历聘诸侯，卒栖栖而无合，然后危于匡，困于宋，饿于陈蔡之间，几不免焉。今楚王之威，非直孔子之时诸侯大夫比也，先生之行，臣窃惑焉。 君子谓狙邱先生有救时之心，而不如牧豭之识事势也。
割瘿
夷门之瘿人，头没于胛，而瘿代为之元。口、目、鼻、耳俱不能为用，郢封人怜而为之割之。人曰： 瘿不可割也。 弗听。卒割之，信宿而死。国人尤焉，辞曰： 吾知去其害耳，今虽死，瘿亦亡矣。 国人掩口而退。他日，有恶春申君之专者，欲言于楚王使杀之。荀卿闻之曰： 是不亦割瘿之类乎？春申君之用楚非一日矣，楚国之人知有春申君而已，春申君去，则楚随之，是子又欲教王以割瘿也。 直言谀言
郁离子曰： 乌鸣之不必有凶，鹊鸣之不必有庆，是人之所识也。今而有乌焉，日集人之庐以鸣，则其人虽恒喜，亦莫不恶之也；有鹊焉，日集人之庐以鸣，则其人虽恒忧，亦莫不悦之也。岂惟常人哉，虽哲士亦不能免矣。何哉？宁非以其声与？是故直言人皆知其为忠，而不能卒不厌；谀言人皆知其为邪，而不能卒不惑。故知直言之为药石，而有益于己，然后果于能听；知谀言之为疢疾，而有害于己，然后果于能不听。是皆怵于其身之利害而然也。是故善为忠者，必因其利害而道之；善为邪者，亦必因其利害而欺之。惟能灼见利害之实者，为能辨人言之忠与邪也。人欲求其心之惑，当于其闻乌鹊之鸣也识之。
世事翻覆
郁离子与客泛于彭蠡之泽，风云不兴，白日朗照，平湖若砥，鱼虾之出没皆见，畠如也，豁如也，左之右之无不可者。客曰： 有是哉，泛之乐也！吾得托此以终其身焉足矣！ 已而，山之云出如缕，不顷刻而翳日，风歘然薄石而偃木，鼓穹嵁而雷九渊，轮旋而箕簸焉。客踸不能立，俯而哕，伏而不敢仰视，神逝魄夺如死，曰： 吾往矣！吾终身不敢复来矣！ 郁离子曰： 世事亦若是也。夫千乘之君，坐朝而临群臣，受言接词，鲜不温温然。一朝而怒，莫敢撄其锋，其何以异于水乎？天下之久安也，人恬不知患。谓之儆不信，而死亡于梦寐者亡限也，无亦知泛之乐而不知风之可畏乎。慎兢观于吕梁，见其触石而煦沫也，曳足而走曰： 吾何为冒是哉？ 没齿而不涉。君子以为知畏，其贤于海贾远矣。故三峡之惊湍，望而知其能覆舟也，而蹈之以死者，不有其生者也。知泛之乐而不知风之可畏者，未尝夫险者也。故曰 暴虎冯河，死而无悔者，圣人不与也。 言其知祸而弗避也。
食鲐
司城子之圉人之子，食［鱼侯］鲐而死，弗哭。司城子问之曰： 父与子有爱乎？ 曰： 何为其无爱也？ 司城子曰： 然则尔之子死而弗哭，何也？ 对曰： 臣闻之：死生有命，知命者不苟死。［鱼侯］鲐毒鱼也，食之者死，夫人莫不知也，而必食以死，是为口腹而轻其生，非人子也。是以弗哭。 司城子愀然叹曰： 好贿之毒其犹食［鱼侯］鲐乎？今之役役者无非口腹之徒也，而不知圉人之弗子也，甚矣！
说秦
瑕邱子既说秦王，归而有矜色，谓慎子曰： 人皆谓秦王如虎不可触也，今仆已摩其须拍其肩矣。 慎子曰： 善哉！先生天下之独步也，然吾尝闻赤城之山有石梁五仞，径尺而龟背，其下维千丈之谷，县泉沃之，温藓被焉。无藤萝以为援也。有野人负薪而越之，不留趾而达，观者皆唶唶。或谓之曰： 是石粱也，人不能越，惟若能越之，得匪有仙骨乎？ 使还而复之。其人立而睨之，则足摇而不能举，目远而不敢瞩。今子之说秦王，是未睹夫石梁之险者也。是故过瞿塘而不栗者，未尝惊于水者也；视狴犴而不惴者，未尝中于法者也。使先生而再三之，则亦无辞以教仆矣。
梦骑
刍甿之市，见市子之骑而都也，慕之，顾无所得马，归而惋形于色。一夕，乃梦骑，乐甚，寤而与其友言之。其友怜而与俱适市，僦马与之，骑以如陌。马见青而风，嘶而驰，駜然而骧，蹴然而若凫，刍甿抱鞍而号，旋于马腹之下，马跃而过之，头入于泥尺有咫。其友驰救之免。归乃谓其子曰： 知命者有大戒，惟慎无乘马而已。
石激水
郁离子曰： 石激水，山激风，法激奸，吏激民，言激戎，直激暴。天下之纷纷生于激。是故小人之作乱也，繇其操之急，抑之甚，而使之东西南北无所容也。故进则死，退则死，进退无所逃也，则安得不避其急而趋其缓也哉？夫人之有欲如婴儿之欲乳也。吾力不足以遏之，而又不能舒徐以开之，委曲以道之，乃欲以一介之微挫其锋于顷刻，是何异乎以唾灭火，以瓠捍刃也哉？圣人知其无益也，故曰： 人而不仁，疾之已甚，乱也。 及其见阳虎也，则应之曰： 诺，吾将仕矣。 而不与之争也。陈恒弑其君，告夫三子，不可，则曰： 以吾从大夫之后，不敢不告也。 而不与之辩也。夫如是何激之有哉？是故鲧堙洪水，禹乃导而疏之，然后地平天成之功不在鲧而在禹，何也？激不激之谓也。
楚巫楚俗尚鬼，鬼实弗神也，而其巫谋神之。乃阴构于邑侠，请以其利共。邑侠以其情通于国侠，故得悉闻有司之事与讼狱之胜负，验如响。有不用巫言，则事之已右者必左，已左者必右。于是楚人之奉巫过于奉王令，宁违王禁而不敢违巫言。王闻之怒，命司马戮巫而焚其祠。国人大噪，相与为讹言。于是楚旱，民皆以咎王，群小巫并起为讙，遍国中皆称鬼。王与令尹谋尽杀巫，以问熊蛰父。熊蛰父曰： 是激也，未可。夫民愚而溺于祸福，彼方兴用鬼，而吾骤遏之，未竟其所望，而谓吾怫其情，必怨。夫怨起于微而积者也。十家之邑，一日不能户无事，而况楚国乎？有事莫不诿诸鬼，则莫不倚鬼以尤王，其奚以御之？不如因而亢之。小人能譸祸而不避亢，亢而后昭其许，则不户说而喻，然后明正其法，蔑敢违矣。 乃命群巫推一大巫以主鬼而复其祠，国有事亦请焉。而大选县公，平庶狱，宽征役，绝请谒，黜贪墨，国邑之侠皆屏迹。巫言多不中，民始懈会。鄙有西师，王集其国老以祈巫，巫不得先闻而失其辞，王以诘国老，国老愕，弗能对。乃尸巫而爇鬼，无一人敢复言鬼。
公孙无人
柳下惠之弟跖盗于鲁，鲁国人患之。公孙无人谓展季曰： 舜父瞽瞍而弟象，舜克谐以孝，烝烝乂，不格奸。有诸？ 展季恻然无以应。明日而之盗跖，盗跖环甲兵以自卫，揖其兄以入，还而坐，扬扬然问曰： 圣人之聚有道乎？ 展季曰： 有。 请问之，曰： 太上以德，其次以政，其下以财。德久则怀，政驰则散，财尽则离。故德者主也，致者佐也，财者使也。致君子莫如德，致小人莫如财，可以君子可以小人，则道之以政。引其善而遏其恶，圣人兼此三者而弗颠其本末，则天下之民无不聚矣。 盗跖怫然曰： 我之聚人也异于是。驱之以白刃，渍之以赤血。从我者与之，其不从我者屠之，焚烧其室庐，芟翦其妻孥，芜其土田，割其恩爱，断绝其顾念，使之不夺不食，舍我奚适。吾将以是横行于天下，而非若长者之迂也。 展季哑然而返曰： 始吾谓人无不肖，皆异于禽兽，繇今观之，殆不若矣。 遂隐于柳下，而别其族曰 柳下氏 。
僰人养猴
僰人养猴，衣之衣而教之舞，规旋矩折，应律合节。巴童观而妒之，耻己之不如也，思所以败之，乃袖茅栗以往，筵张而猴出，众宾凝咛，左右皆蹈节，巴童佁然挥袖而出其茅栗掷之地，猴褫衣百争之，翻壶而倒案，僰人呵之不能禁，大沮。郁离子曰： 今之以不制之师战者，蠢然而蚁集，见物则争趋之，其何异于猴哉！ <br/>
良心
郁离子曰： 人莫不亲其父母也，而弗思他人之亦各亲其父母也；莫不爱子也，而弗思他人之亦各爱其子也。故有杀人之父母与子而不顾者。及其父母与子之死，则不堪其悲，是其良心之未亡，犹可道而之善也。人有不能孝于父母，而钟爱其子者，不思父母之于己，亦犹己之于子也，是其良心虽亡，而犹有存者，亦未至于不可道而之善也。是故圣人立教，因其善端而道之，使之引而伸之，触类而长之，侯以明之。挞以记之，格则承之庸之，否则威之。生之者天地父母，而成之者君师也。不然，名虽曰人，与禽兽何别焉？ 饮漆毒水
熊蛰父谓子离曰： 今有病渴，而刺漆汁以饮之。可乎？ 曰： 不可。  育鱼于池而患獭，则毒其水，可乎？ 曰： 不可 。曰： 然则子之王亦未之思也甚矣。王患民赋之不均也而用司马发。司马发极人力之所至，务尽收以为功，见利而不见民；民入不足以为出，老弱饿殍，田野荒虚，而王未之闻也。王患敌寇之未弭也，而用乐和。乐和悦士卒以剽掠，见兵而不见民；民视之犹虎狼，所过妻孥不保，而王未之知也。是何异乎刺漆汁以止渴，毒池水以禁獭哉？王如不寤，吾恐民非王民而国非王国矣。
石羊先生自叹
石羊先生倚楹而叹曰： 呜呼，予何为其生乎？人皆娭娭，我独离离，人皆养养，我独罔罔。谓天之弃之乎？则比人为有知。谓天之顾之乎？则何为使予生于此时？时乎命乎，我独于罹。东乎西乎南乎北乎，吾安所归？独不如鱼与鳖乎，潜居于坻；又不如鸿与雁乎，插羽而飞。何不使之为土为石乎，而强生以四肢；又何不使之冥冥木木，不知痛痒，以保其真乎？而予之以致寇之货，陷之以不测之机。 于是悲风振天，四野凄凉，浮云不行，霰雪交零，日月为之无光七日。小人犹膏
郁离子曰： 小人其犹膏乎？观其皎而泽，莹而媚，若可亲也。忽然染之则腻，不可濯矣。故小人之未得志也，尾尾焉；一朝而得志也，岸岸焉。尾尾以求之，岸岸以居之，见于声，形于色，欲人之知也如弗及。是故君子疾夫尾尾者。
鹰化为鸠文山之鹰既化为鸠，羽毛、爪觜皆鸠矣。飞翔于林木之间，见群羽族之翪然集也，瞿然忘其身之为鸠也，虺然而鹰鸣焉，群鸟皆翕伏。久之，有乌翳薄而窥之，见其爪觜、羽毛皆鸠而非鹰也，则出而噪之。鸠仓皇无所措，欲斗则爪与觜皆无用，乃竦身入于灌。乌呼其朋而逐之，大困。郁离子曰： 鹰，天下之鸷也，而化为鸠，则既失所恃矣，又鸣以取困，是以哲士安受命而大含忍也。
城莒
莒北离公城莒视绛都，正舆大夫谏曰： 晋天下之大国也，而作绛都，三年然后成，民犹弗堪，而况于莒乎？蕞尔国于晋不百一，以一企百，何异乎以羔服象乘乎？且城成而与守者民也，悉莒国之人不直晋一邑，而矧敢视绛。苟有事焉，民集于一隅，三则否矣。 乃损而参之，尽役其老幼，五年而不毕。楚师伐之，民不战而溃。君子谓莒北离公子智不如螘。螘计其徒之多寡以作室，有戒则徙，徙各执其事，有蚳者负其蚳以行。今离公为国而不量其力，不丧何待？
寡悔
郁离子曰： 食主于疗饥，其功在饱，而甘旨不与焉。衣主于御寒，其功在暖，而华饰不与焉。饱暖主也，甘旨华饰客也。言文而不信，行诡而不实，是专事为客而亡其主也，是犹构九成之楼，而以竹柱也。呜呼，人之于事也，能辨识其何者为主，何者为客，而不失其权度，则亦庶几乎寡悔矣夫！ 晚成屠龙子失马而治厩，人曰晚矣。屠龙子曰： 折肱而学医，未晚也。昔者齐桓、晋文公皆先丧其国，而后归为五伯。越王句践牺于会稽，而后灭夫差，作诸侯长。知武子囚于楚，而后归相晋侯，光复先君之业。孙子刖足，而后为大国师，破军斩将，威动天下。伍子胥丧家出奔，而后入郢复其父兄之仇。范雎折胁拉齿于箦中，而后相秦斩魏齐。此三君四大夫者，方其逃奔困厄之际，孰不谓其当与枯荄落叶同腐土壤；而一旦光辉焕赫，使人仰之如日星之在上。向使其甘于危亡而自暴也，则说已矣。故七月之旱，禾不生矣，犹可芟而望其穞；若以为晚而遂弃之，田卒荒矣。 数月而马归，人服其识。
待士齐宣王与盼子游于囿，出鸟兽鱼鳖而观之，见其驯狎而不惊也，洋洋然有喜色。盼子问曰： 王何以能使之若是哉？ 王曰： 吾惟其性之欲，而弗逆焉耳。 盼子曰： 王必以山林处其狐狸、猴猿，沼处其鱼鳖，而泽处其鸿雁乎？ 王曰： 然 。盼子曰： 王必以肉饱其虎豹，果饱其猴猿，稻粱饱其鸿雁，鸡鹜饱其狐狸乎？ 曰： 固然 。盼子曰： 使虎豹一日无肉，猴猿一日无果，鸿雁一日无稻梁，狐狸一日无鸡鹜，则王能安之乎？ 王曰： 不能也。  今欲以泽沼处虎豹、狐狸、猴猿，而山林处鸿雁、鱼鳖，则王能驯之乎？ 王曰： 不能也。 曰： 然则王之所以处鸟兽鱼鳖无不得其所矣，彼必感王之德而知所以报王矣。今济与洸斗，河济洸泗同溢，民庶流离，无人以拯之，臣请举豹。三晋合兵伐我，侵车东至阿，无人以御之，臣请举虎。瀛博之间海溢，水冒于城郭，无人以收之，臣请举鳖。四郊多垒，烽火不绝，狗偷鼠窃，乘时而兴，无人以治之，臣请举狐。戎卒相持，千里馈饷，禾黍不登，仓廪空竭，无人以理之，臣请举雁。礼典违阙，纪法失守，敌国使至，无人以应之，臣请举猴。忠信不孚，民隐其情，断狼多辟，无人以明之，臣请举猿。力本无赀，草莱滋蔓，田野荒芜，无人以辟之，臣请举狸。而王可以坐镇齐国矣。 王勃然色变。盼子曰： 王无怪也，臣以为王不惜桑麻之之地，以为山林沼泽；不惜人食，臣养禽兽者，为其足以承王之任使也。今皆不可，则必于人乎取之。而王之待士，未见有惟其性之欲而弗逆者也，来见有处之必以其处，而食之必以其食者也。则王之所重轻，人知之矣，而又欲绳之以王之徽纆，范之以王之榘度，强之以其所不能，迫之以其所不愿，则任王之事者，非图脯鬻，则有所不得已焉耳。而欲望其悉心竭力，与王共治齐国，是何异乎筑枯箨以防水，钻朽木以取火哉？ 于是宣王豁然大寤，投案而起，下令放禽兽，开沼泽，与民共之；礼四方之贤士，立盼子以为相。齐国大强秦、楚，致霸，盼子之力也。
蛇蝎
楚人有见蛇蝎而必杀之者；又有曲为之容，而惟恐人之伤之者。或曰： 斯二者孰是？ 郁离子曰： 其亦杀之者是，而容之者非耳。 或曰： 人有害于人，伤成而受罪，律也。今蛇与蝎未尝伤人，而辄杀之，不已甚乎？ 郁离子曰： 是非若所及也。夫人与物之轻重，较然殊矣。虫蛇之无知，而欲以待人者待之，不亦惑乎？昔者周公命庭氏射妖鸟以救日之弓、救月之矢，又命硩簇氏掌覆妖鸟之巢，著为典训。故孙叔敖见两头之蛇杀而埋之，其母以为阴德。君子不非焉，况毒人之虫，中之者不死则痍，而曰必待其伤成而后可杀，是以人命同于虫蛇，其失轻重之伦，不亦甚哉？近世之为异端，以杀物为有罪报，而大小善恶无所别，故见恶物而曲为之容，私于其身为之，而不顾其为人之害，其操心心之不仁可见。吾故曰是非若所及也。
鵋鶀好音吴王夫差与群臣夜饮，有鵋鶀鸣于庭，王恶使弹之，子胥曰： 是好音也，弗可弹也。 王怪而问之。子胥曰： 王何为而恶是也？夫有口则有鸣，物之常也，王何恶焉？ 王曰： 是妖鸟也，鸣则不祥，是以恶之。 子胥曰： 王果以为不祥而恶之与？则有口而为不祥之鸣者，非直一鸟矣。王之左右皆能鸣者也，故王有过，则鸣以文之：王有欲，则鸣以道之；王有事，则鸣以持之；王有闻，则鸣以蔽之；王臣之顺己者，则鸣以誉之；其不顺己者，则鸣以毁之。凡有鸣必有为。故其鸣也，能使王喜，能使王怒，能使王听之而不疑。是故王国之吉凶惟其鸣，王弗知也，则其不祥孰大焉，王胡不此之虞而鸟鸣是虞？夫吉凶在人，禽兽何知，若以为不祥，则虑而先为之防，求吾阙而补焉，所益多矣。臣故曰是好音也。
靳尚屈子谓楚襄王曰： 王之所以爱靳尚者，谓其善任使令与？夫国王国，民王民也，靳子有事焉，非王言不获，是楚人之听于靳子也，以王故。然则靳子无王不可也，而王亦何赖于靳子哉？今王委国靳子，食不由靳子则不甘于口，衣不繇靳子则不安于体，出号令不繇靳子则王心惘然以为不足，臣窃惑焉。昔商王受之任蜚廉、恶来辈也，惟王之所欲而奉之，揣王之心，度王之意，多方以迎合，自以为大忠于王，而不知为王集天下之怒，牧野之聚，王亡而身与之俱，亦何益哉？今靳子不鉴往辙，而王蛊是裕。王忱有德令，则靳子收其恩，曰： 余实为之。 民弗堪命，则曰： 余将若王何？ 利究于下，而怨归于上。臣恐楚国之非王国也。 襄王大怒，放屈子于湘江之源。屈子去楚，楚乃大弱于秦。
论乐
熊蛰父居楚，有见闻必言，不待王之问也。及其之宋，宋王虽问之，弗言。或曰： 宋王之待先生不薄于楚王，而先生或言焉，或不言焉，无乃异乎？ 熊蛰父曰： 子亦尝学乐乎？鼓钟县矣，和之以琴瑟，间之以笙磬，合止棁敔，然后八音谐而箫韶成矣。今有陈筝筑笛缶，间以铙钹，和以羯鼓，虽有鸣球磬筦，其可以杂奏乎？是故雷不鸣于启蛰，而鸣于日至，则夭道变；鸡不鸣于向晨，而鸣于宵中，则人听惑。
招安
郁离子曰： 劝天下之作乱者，其招安之说乎。非士师而杀人，谓之贼；非其财而取诸人，谓之盗。盗贼之诛，于法无宥。秦以苛政罔民，汉王人关尽除之，而约三章焉：杀人、伤人及盗而已。秦民果大悦归汉，汉卒有天下。繇是观之，岂非他禁可除，而惟此三者不可除乎？天生民不能自治，于是乎立之君，付之以生杀之权，使之禁暴诛乱，抑顽恶而扶弱善也。暴不禁，乱不诛，顽恶者不抑，善者日弱以消，愚者化而从之，亦已甚矣；而又崇之以爵禄，华之以宠命，假之以大权，使无辜之民不可与共戴天者，释其雠而服事焉，是诚何道哉！遂使天下之义士丧气，勇士裂眥，贪夫悍客攘臂慕效，以要利禄，故曰劝天下之作乱者，招安之说。而世主弗寤也，悲夫！ 或曰： 然则舞干羽而苗格，非与？ 曰： 甚哉！俗儒之梏于文以误天下也。《舜典》曰： 窜三苗于三危。 又曰： 分北三苗。 夫窜与分北，皆非抚纳降附之词也，则岂因其来格而遂为之哉？非人情也。圣人岂为之？必也以兵临之，而后分北。其来格者安之，顽不悛者窜之耳。又况干羽，非特文舞，则非曰诞敷文德，而遂弛其伐苗之谋，明矣。《皋陶》曰： 苗顽弗即工，帝念哉，念兹在兹。 则有虞之君臣，不顷刻而忘苗，可想而见，岂若后世衰微偷情之君臣，以姑息为幸，而以劝贤之爵禄，劝天下之大憝哉！ 盗犨盗犨以如芒之钩，系八尺之丝，构牛舌而牵之，宵夜而牛随之行，莫之违也。故世之善盗牛者称犨焉。郁离子曰： 是所谓盗道也。中其肯，扼其害，操其机而运之，蔑不从矣。 石羊先生曰： 此古人制盗之道也，今人弗能也，盗用之矣。


种谷
罔与勿析土而农，耨不胜其草，罔并薙以焚之，禾灭而草生如初，勿两存焉。粟则化而为稂，稻化为稗，胥顾以馁。乃得诉于后稷曰： 谷之种非良。 问而言其故，后稷曰： 是女罪也。夫谷繇人而生成者也，不自植也，故水泉动而治其亩，灵雨降而播其种，蜩螗鸣而芸其草，粪壤以肥之，泉流以滋之，其耨也，删其非粪，不使伤其根；其植也，相其土宜，不使失其性。潦疏暵溉，举不违时，然后可以望有秋。今女不师诸先民，而率繇乃心，以遏天生，乃弗惩尔躬，而归咎于种之非良，其庸有愈乎？
汪罔僬侥
汪罔之国人长，其胫骨过丈，捕兽以为食，兽伏则不能俯而取，恒饥焉。僬侥之国人短，其足三寸，捕蜩以为食，蜩飞则不能仰而取，亦恒饥焉。皆诉于帝蜗，帝娲曰： 吾之分大块以造女也，虽形有巨细，而耳、鼻、口、目、头，腹、手、足、心、肝、腑、肠、毛孔、骨节，无彼此之多寡也。长则用其长，短则人用其短，不可损也，亦不可益也。若核之有仁，么乎其微，而根、干、枝、叶莫不具矣。若卵之有壳，块乎其冥，而羽毛、觜抓无不该矣。今女欲为核之仁乎，卵之壳乎，是在女矣，非吾所能与也。
神仙
虺韦问于罗离子奇曰： 或称神仙，有诸？ 曰： 有之。 曰： 何以知之？ 曰： 以物。 请问之。曰： 狐，兽也；老枫，木也，而皆能怪变。人，物之灵，夫奚为不能怪变？故神仙人之变怪者也。怪可有不可常，是故天下希焉。 曰： 神仙不死乎？ 曰： 死。 曰： 何以知之？ 曰： 天以其气分而为物，人其一物也。天下之物异形，则所受殊矣。修、短、厚、薄各从其形，生则定矣，惟神仙为能有其受，而焉能加之？故物之大者一天而无二。天者众物之共父。神仙，人也，办子之一也，能超乎其群而不能超乎其父也。夫如是而后元气得以长为之主，不然则非天矣。
贪利贪德辩
郁离子曰： 贪与廉相反，而贪为恶德，贪果可有乎？匹夫贪以亡其身，卿大夫贪以亡其家，邦君贪以亡其国与天下，是皆不知贪者也。知贪者其惟圣人乎。圣人之于仁义道德，犹小人之于货财金玉也，小人之于货财金玉无时而足，圣人之于仁义道德亦无时而足。是故文王、周公、孔子皆大圣人也。文王视民如伤，自朝至于日中昃，不遑暇食；周公思兼三王，以施四事，以夜继日，坐而待旦；孔子曰： 吾有知乎哉？无知也。 圣人之贪于仁义道德若是哉！故以其贪货财金玉之心而贪仁义道德，则昏可明，狂可哲，而人弗能也。故于货财金玉则贪，而于仁义道德而廉，遂使天下之人专名贪为恶德而恶之，则小人之罪也。
论鬼
管豹问曰： 人死而为鬼，有诸？ 郁离子曰： 是不可以一定言之也。夫天地之生物也，有生则必有死。自天地开辟以至于今，几千万年，生生无穷，而六合不加广也，若使有生而无死，则尽天地之间不足以容人矣。故人不可以不死者，势也。既死矣而又皆为鬼，则尽天地之间不足以容鬼矣。故曰人死而皆为鬼者，罔也。然而二气之变不测，万一亦有魂离其魄而未遂散者，则亦暂焉而不能久也。夫人之得气以生其身，犹火之著木然。魂其焰，体其炭也。人死之魂复归于气，犹火之灭也，其焰安往哉？故人之受气以为形也，犹酌海于杯也，及其死而复于气也，犹倾其杯水而归诸海也，恶得而恒专之以为鬼哉？曰： 然则人子之祀其祖父也，虚乎？ 曰： 是则同气相感之妙也。是故方诸向月可以得水，金燧向吕可以得火，此理之可见者也。虞琴弹而薰风生，夔乐奏而凤凰来，声气之应不虚，故鬼可以有可以无者也。子孝而致其诚，则其鬼繇感而生，否则虚矣。故庙则人鬼享，孝诚之所致也。不然，先王继绝世以复明祀，岂其鬼长存而馁，乃至此而复食耶？
江淮之俗
江淮之俗，以斗指寅、申、亥为天、地、水三官，按罪锡福之月，而致斋以邀祥焉。满三年计之，多不得祥而得祸。人曰： 若是乎鬼神之渺茫也。 郁离子曰：果若是，则鬼神不渺茫矣。夫神聪明而正直者也。惟其聪明也，故无蔽焉；惟其正直也，故无私焉：无蔽无私不可欺也，则亦不可媚也。今择其按罪锡福之辰而齐焉，是欺之也、焚香焫烛，朝夕稽叩拜跪，是媚之也。人之稍有知识者不受欺与媚，而况于聪明正直之鬼神乎？今之致齐者，非滥官、污吏、奸胥、悍卒，即市井豪侩及巨商大贾之为富而不仁者，使鬼神果有按罪锡福之典，则斯人也降之祥乎？降之祸乎。故曰若是则鬼神不渺茫矣。岳祠
郁离子观于岳祠，怅然叹曰： 悲哉！先王之道隐，而鬼神亦受人之诬也，而况于人乎？ 管豹问曰： 何也？ 郁离子曰： 若不闻圣人之言曰：曾谓泰山不如林放乎？言泰山不享非礼之祭也。今也又从而为之祠，形其神而配以妃，不亦诬且亵乎？夫人之生死有天命焉，福善祸淫天之道也。使诚有鬼司之，犹当奉若帝命，其敢受非礼之祈而淫纵其祸福于其所不当得者乎？而祠以私之，是以浊世之鄙夫待鬼神也，其不敬孰大焉。 天下贵大同
海岛之夷人好腥，得虾、蟹、螺、蛤皆生食之，以食客，不食则咻焉。裸壤之国不衣，风冠裳则骇，反而走以避。五谿之蛮羞蜜唧而珍桂蠹，贡以为方物，不受则疑以逖。郁离子曰： 世之抱一隅之闻见者，何莫非是哉！是故众醉恶醒，众贪恶廉，众淫恶贞，众污恶洁，众枉恶直，众惰恶勤，众佞恶忠，众私恶公，众嫚恶礼，犹鸱鸮之见人而赫也。故中国以夷狄为寇，而夷狄亦以中国之师为寇，必有能辨之者，是以天下贵大同也。
麋虎虎逐麋，麇奔而阚于崖，跃焉，虎亦跃而从之，俱坠而死。郁离子曰： 麋之跃于崖也，不得已也。前有崖而后有虎，进退死也。故退而得虎，则有死而无生之冀；进而跃焉，虽必坠，万一有无望之生，亦愈于坐而食于虎者也。若虎则进与退皆在我，无不得已也，而随以俱坠，何哉？麋虽死而与虎俱亡，使不跃于崖，则不能致虎之俱亡也。虽虎之冥，亦麋之计得哉。呜呼，若虎可以为贪而暴者之永鉴矣！
躁人
晋、郑之间有躁人焉，射不中则碎其鹄，奕不胜刚啮其子。人曰： 是非鹄与子之罪也，盍亦反而思之乎？ 弗喻。卒病躁而死。郁离子曰： 是亦可以为鉴矣。天民犹鹄也，射之者我也，射得其道则中矣；兵犹子也，行之者我也，行得其道则胜矣。致之无艺，用之无法，至于不若人而不胜其愤，恚非所当恚，乌得而不死？
立教
郁离子曰： 今有人焉，坐高堂之上，指使臧获，则不得其心者十恒七八。不得其心而怒叱左右，甚之色与声并厉。左右承颜而接官，惧其怒之将己迁也，而亦以厉出之。受指使者不知吾怒之所在，则仓惶而愈乱，愈不得于吾心，则吾之怒愈加，出愈厉。承颜而接言者亦不知吾怒之所在，以意度意，愈甚而愈吾违。故小怒则小违，大怒则大违，虽以剑挺临之，不能使之得吾心也。是故君子之使人也，量能以任之，揣力而劳之；用其长而避其缺，振其怠而提其蹶；教其所不知，而不以我之所知责之；引其所不能，而不以我之所能尤之。诲之循循，出之申申，不震不暴，匪怒伊教。夫如是，然后惩之而不敢怼，刑之而不敢怨。诗曰： 岂弟君子，民之父母。 如是，斯可以为民之父母矣。
应侯止秦伐周
秦起兵欲攻周，国人皆不与。应侯谓秦昭王曰： 臣之里公孙弗忌，弱其邻之老而谋食饮之，裒其徒谓之曰： 彼予邻之叟也，富而啬，吾将与若往食饮之。 其徒曰： 彼虽富而甚啬，其奚以食饮之？ 曰： 我且盗之。 其徒皆愀然。明日又欲往，其徒曰： 子之谋鄙，盍更诸？ 曰： 我将胁而取之。 其不从者半，弗果往。他日，又曰： 请以货先为之市，具礼召主人而酬酢之，多取物而日稽其直，且速其子弟以为常，不数岁，吾将竭其藏，何如？ 其徒皆欣然从之。夫三言者其以不道取诸人均也，而有从不从焉者，避其名也。今周天下之共主也，无桀、纣之恶，无辞而攻之，谁甘受其名？臣固知国人之不与也。
树怨
郁离子曰： 树天下之怨者，惟其重己而轻人也。所重在此，所轻在彼，故常自处其利而遗人以不利，高其智以下人之能，而不顾夫重己轻人，人情之所同也。我欲然，彼亦欲然，求其欲弗得则争。故争之弗能，而甘心以让人者，势有所不至，力有所不足也，非夫人之本心也。势至力足而有所不为，然后为盛德之人，虽不求重于人，而天下之人莫得而轻之，是谓不求而自至。今人有悻悻自任者，矜其能以骄，有不自己出，则不问是非皆以为未当，发言盈庭，则畏之者唯唯，外之者默默焉。然后扬扬乎自以为得，而不知以其身为怨海，亦奚益哉？昔者智伯之亡也，惟其以五贤陵人也。人知笑智伯而不知检其身，使亡国败家接踵相继，亦独何哉？
唐蒙薜荔唐蒙与薜荔俱生于松、朴之下，相与谋所丽。唐蒙曰： 朴，不材木也，荟而翳。松，根石髓而生茯苓，是惟百药之君，神农之雨师，食之以仙。其膏入土，是为琥珀，爰与冰玉、琅玕\同为重宝。其干耸壑而干霄，其枝樛流，其叶扶疏，爰有百乐弦筦之音。吾舍是无以丽矣。 薜荔曰： 信美，然由仆观之，不如朴矣。夫美之所在，则人之所趋也。故山有金则凿，石有玉则刡，泽有鱼则竭，薮有禽则薙。今以百尺梢云之木，不生于穷崖绝谷人迹不到之地，而挺然于众觌，而又曰有茯苓焉，有琥珀焉，吾知其戕不久矣。 乃枭而附于朴，钻蛴螬之穴以入其条，缠其心而出焉。于是朴之叶不生，而柯枝条干悉属于薜荔，中虚而外皮索箨如也。岁余，齐王使匠石取其松以为雪宫之粱。唐蒙死，而薜荔与朴如故。
畏鬼荆人有畏鬼者，闻槁叶之落与蛇鼠之行，莫不以为鬼也。盗知之，于是宵窥其垣作鬼音，惴弗敢睨也。若是者四五，然后入其室，空其藏焉。或侜之曰： 鬼实取之也。 中心惑而阴然之。无何，其宅果有鬼，繇是物出于盗所，终以为鬼窃而与之，弗信其人盗也。郁离子曰： 昔者赵高之谮蒙将军也，因二世之畏而微动之。二世之心疑矣，乃遏其请以怒恬，又煽其愤以激帝。知李斯之有谏也，则揣其志而先宣之，反覆无不中。于是君臣之猜不可解，虽谓之曰 高实为之 ，弗信也。故曰 谗不自来，因疑而来；间不自人，乘隙而入 。繇其明之先蔽也。 赏爵郁离子与艾大夫偕谋盗，士有俘盗以请赏者，予之金，不愿而请爵。大夫不可，郁离子请予之。大夫曰： 爵王章也，弗可滥也。 郁离子曰： 大夫之言是也。然吾尝观于圃人矣，果实之未摘，虽其家人不敢求尝焉；及其既摘，而余则蚊蚋皆聚而咂之矣。汉曲之处女，色若朝虹，观者慕之，不敢求也；一旦于倡家，则儇子、佻夫、庸奴、贱皂之有金者，皆得而觊之。今朝迁之尊爵，大盗得之，士之有耻者弗欲仕矣，而犹有愿之者，未之思也，矧敢靳乎？北鄙之僚人以肉豢狗，而怒其子窃食其瞉，于是室家离心。子必悔之。
井田可复
或问于郁离子曰： 井田可复乎？ 郁离子曰： 可。 曰： 何如其可也？ 曰： 以大德戡大乱则可也。夫民情久佚则思乱，乱极而后愿定。欲谋治者必国民之愿定而为之制，然后疆无梗，猾无闾。故令不疚而行。 请问之，曰： 天下之宴安也，人不尝苦辛，不知乱之无所容其身，而易于怨上。故一拂其欲，则愤激而思变，有从而倡之，乱斯作矣。是故老成之人慎纷更焉，非为苟也，畏未得其利而先睹其害也。故民犹马也，厩牧以安之，豆粟以饫之，旦而放之，莫不振鬣而奔风，牝鸣而牡应，嘶驰騠突，惟意所如，不可逐而馽也，及其负盐车，历羊肠，流汁踠足，饥不得秣，倦不得息，逾数百千里而归，望皂枥如弗及，见圉人而敂沫，则虽鞭之使逸，否矣。及此而调之，其有不服者乎？是故圣人与时偕行，时未至而为之，谓之躁；时至而不为之，谓之陋。今民风不淳，而古道之废兴，欲不欲者各半。故以大德戡大乱，则井田亦可复也。
窃糟客有好佛者，每与人论道理，必以其说驾之，欣欣然自以为有独得焉。郁离子谓之曰： 昔者鲁人不能为酒，惟中山之人，善酿千日之酒，鲁人求其方，弗得。有仕于中山者，主酒家，取其糟归，以鲁酒渍之，谓人曰： 中山之酒也。 鲁人饮之，皆以为中山之酒也。一日，酒家之主者来，闻有酒，索而饮之，吐而笑曰： 是予之糟液也。 今子以佛夸予可也，吾恐真佛之笑子窃其糟也。 论物理
郁离子曰： 天地之呼吸，吾于潮汐见之：祸福之素定，吾于梦寐之先兆见之；同声之相应，吾于琴之弦见之；同气之相求，吾于铁与磁石见之；鬼神之变化，吾于雷电见之；阴阳五行之消息，人命系其吉凶，吾于介鳞之于月见之；祭祀之非虚文，吾于豺獭见之；天枢之中，吾于子午之针见之；巫祝之理不无，吾于吹蛊见之；三辰六气之变有占而必验，吾于人之脉色见之，观其著以知微，察其显而见隐，此格物、致知之要道也。不研其情，不索其故，梏于耳目而止，非知天人者矣。
慎爵
郁离子谓执政者曰： 物之所贵于天下者，以其少有而难得也。如使明珠如沙，黄金如土，则人皆得而有之，其何以能贵乎？故服有章，爵有等，使人不可以妄觊，然后王命尊而荣辱行。此鼓舞天下之奇货也。昔者赵王得于阗之玉以为爵曰： 以饮有功者。 邯郸之围解，王跪而执爵进酒，为魏公子寿，公子拜嘉焉。故鄗南之役，王无以为赏，乃以其爵饮将士，将士饮之皆喜。于是赵人之得爵饮，重于得十乘之禄。及其后王迁以爵爵嬖人之舐痔者，于是秦伐赵，李牧击却之，王取爵以饮将士，将士皆不饮而怒。故同是爵也，施之一不当，则反好以为恶。不知宝其所贵而已矣。
天裂地动
或曰： 《传》曰：天裂阳不足，地动阴有余。然乎？ 郁离子曰： 天道幽微，非可亿也。然以吾观之，天裂阳不足是也；地动阴有余未必然也。夫天浑浑然气也，地包于其中，气行不息，地以之奠，今而动焉，岂地之自动乎？观乎地之动也，盖象夫震掉颤惕，而不为跣跃奋舞之状也。夫既不为跳跃奋舞，则岂地之自动乎？其必有以使之然矣。然则地之动也，非其自动也，繇其所丽者有所不恒而使之然也。犹舟之在水，其动也繇乎水，非舟之自动也。吾固曰天裂阳不足是也：地动亦阳不足，而非阴有余也。
羹藿
郑子叔逃寇于野，野人羹藿以食之，甘。归而思焉。采而茹之，弗甘矣。郁离子曰： 是岂藿之味异乎？人情而已。故有富而弃其妻，贵而遗其族者，繇遇而殊之也。昔楚昭王出奔而亡其屦，使人求之以百金，曰： 吾不忘其相从于患难之中也 。故论功而来及者皆不怨，非术也，诚之感也。
大智
郁离子曰： 人有智而能愚者，天下鲜哉。夫天下鲜不自智之人也，而不知我能，人亦能也。人用智而偶获，遂以为我独，于是乎无所不用。及其久也，虽实以诚行之，人亦以为用智也，能无穷乎？故智而能愚，则天下之智莫加焉。鬼神之所以神于人者，以其不常也。惟不常，故不形，不形故不可测。人有作为不可测者，自以为不可测，而不知其为人所测。故智不自智，而后人莫与争智。辞其名，受其实，天下之大智哉！ 安期生
安期生得道于之罘之山，持赤刀以役虎，左右指使进退，如役小儿。东海黄公见而慕之，谓其神灵在刀焉，窃而佩之。行遇虎于路，出刀以格之，弗胜，为虎所食。郁离子曰： 今之若是者众矣。蔡人渔于淮，得符文之玉，自以为天授之命，乃往入大泽，集众以图大事，事不成而赤其族，亦此类也。
行币有道
或问于郁离子曰： 币之不行而欲通，有道乎？ 郁离子曰：在治本。  何谓治本？ 曰： 币非有用之物也，而能使之流行者，法也。行法有道，本之以德政，辅之以威刑，使天下信畏，然后无用之物可使之有用。今盗起而不讨，民不知畏信。法不行矣，有用之物且无用矣，而况于币乎？如之何其通之也？
重禁
郁离子曰： 天下之重禁，惟不在衣食之数者可也。故铸钱造币虽民用之所切，而饥不可食，寒不可衣，必藉主权以行世。故其禁虽至死而人弗怨，知其罪之在己也。若盐则海水也。海水天物也，煮之则可食，不必假主权以行世，而私之以为己，是与民争食也。故禁愈切，而犯者愈盛，曲不在民矣。 或曰： 若是，则 数罟不入洿池，斧斤以时入山林 ，先王之禁亦过与？ 曰： 先王之禁非奄其利而私之也，将育而蕃之以足民用也。其情异矣，矧百亩之田无家不受，而不饥不寒乎？
七出
或问于郁离子曰： 在律，妇有七出，圣人之言与？ 曰： 是后世薄夫之云，非圣人意也。夫妇人以夫者，淫也、妒也、不孝也、多言也、盗也，五者天下之恶德也。妇而有焉，出之宜也。恶疾之与无子，岂人之所欲哉？非所欲而得之，其不幸也大矣，而出之，忍矣哉！夫妇人伦之一也。妇以夫为天，不矜其不幸而遂弃之，岂天理哉？而以是为典训，是教不仁以贼人道也。仲尼没而邪辞作，惧人之不信，而驾圣人以逞其说。呜呼，圣人之不幸而受诬也久矣哉！
九难郁离子冥迹山林，友木石而侣猿猱，茅径不开，草屋肃然。随阳公子过焉，坐定，公子作而言曰： 仆不佞，窃闻先生久矣，今幸得覜玉色，趋下风。仆闻有道之士不遗刍荛之言，愿有陈焉。先生肯听之乎？ 郁离子曰： 唯唯！愿奉教。
公子曰： 夏屋耽耽，缭以周坦。广庭砥平，翼以飞楼。突室留春，清馆含秋。高櫊楬辙以翚骞，曾甍馺沓以云浮。虹芳檀以承衡，兽苍珉以负楹。浮柱错落以星罗，碧瓦流离而水波。天华卉暐而冬敷，秀木修森以夏凉。流景入而成霞，潜籁动以生风，晃兮如阊阖之开，忽兮若管弦之音。于是乎曼目蛾眉，窈窕成行，曳结烟之翠绡，鸣锵泉之玉珰。众乐张，华筵启，肆金尊，澄芳醴。炮羔击牛，烹麕燖鹿。臇玉珧，臛比目，脍跃湍之鲂，炙拂云之鹄，羹月窟之兔肺，腼雾答之豹胎。和以麟髓之酥，芼以赪桂之荑。果则碧华之莲，紫英之梨，霜柑盎蜜，丹荔凝脂，曼倩之桃若壶，安期之枣如瓜，羶肥既饫，清膬乃荐，践笙箫，行组练，迅翔鹍，矫轻燕，熺金釭与绮烛，激妆艳以过电。良宵欲终，娱乐未足，鸡胶胶以叫晨，留嘉宾以终曲，吾愿与先生同之。 郁离子曰： 夏书曰：酣酒嗜音，峻宇雕墙，有一于此，未或不亡。仆不愿也。
公子曰： 百顷之园，树以美木繁华，环以曲沼清池，黑石白沙，黝黝冥冥，岧岧亭亭，密密堂堂，畜阴泄阳，木则女贞石楠合欢棕榈，桐柏枫栌椒桂杉榆，叶如车轮，实若垂珠、春禽嘤鸣而相求，夏虫鼓腋以呼秋，朝阳发旭以摅虹，夕岚凝晕而欲流。草则鼠姑玫瑰，芎兰茝衡，茭蒋蒲菰，苹萍浮生。丹苕抱木以垂翘，薜荔缘崖以舒荣，蔚披离以棽纚，激迅飚以扬馨。鸟则白卓黄莺，翠鹬锦鸡，敷羽翰，摛文章，韚韚煌煌，若彤霞之间矞云。鱼则赤鲤白鲦，鳜鲫鯈鲨，斑鳞紫鳍，吹澜生华。于是乎翠盖飘摇，文鹢委蛇，喜月远至，冠佩追随。憩芳亭，酌琼卮，携佳人，泛涟漪，扰凫鹥，发棹讴，钓游鲭，弋潜龟，奏艳歌，赋新诗。邀姮娥于洞房，累日夕而亡归。吾愿与先生共之。 郁离子曰： 仲尼曰：乐佚游，乐宴乐，损矣。仆不愿也。
公子曰： 五都之市，列肆千区，三川之衢，大车千两；二江之津，舳舻千艘，家僮万人，分方逐利。西极岷陇河源，康居大宛，出马渥洼，流玉昆仑。东穷日本扶桑，玄菟乐浪，海岱青徐，三韩扶馀。南尽百粤七闽，蒙诏徭氓，穿胸交趾，鲛室蜃市。北陟无闾代恒，阴山北庭，卑耳孤竹，万里沙漠。掇天琛，拾坤珍，山藏谷韫之英，蜚潜动植之精，莫不悉致而毕陈。爰有吉量驒騱，苍兕文犀，足蹑电而追风，角纳象以成形。火齐玫瑰，琼瑶璆琳，琪树琅玕\，王母所栽。备五色，含八音，璀璨珑璁，睒闪虎睛，獓胭旄牛，师类之毛，鬟髿披蓑，以纛以缨。珊瑚海柏，若木非木，若玉非玉，萧森櫒索，葩桠箨落，其采有赩，沉檀罗縠，脑麝之香，郁列芬芳，苾茀氤氳，螺甲龙涎，腥极返馨。钟乳丹沙，金芽石英，采而服之，变为神仙。水晶玻璃，辟署清尘，琉璃木难，的灼采光，豆寇胡椒，荜拨丁香，杀恶诛臊，易牙所珍。甘蕉木绵，香葛梵罗，柔暖轻凉，寒暑攸宜。翡翠鹔鷞，采羽乡翰，玳瑁之龟，蜡质漆章。鼠毛之布，焚之炎炎，振之如霜，丹虾之须，劲若抽虹，焕烂晶莹，望之欲流，抚之不濡。玄象之牙，厥大盈舟，狼虎熊罴，青貂白狐，文狨青狸，赤豹之皮，獑猢蜼（豕聿），修毛髬髽，媕蚺蒙茸，洵美且温，驼毳羔绒，细若游丝，软若春绵，丹参紫芝，地胆天麻，灵药千名，神农怕尝。起死回生，旋阴斡阳。蜀锦戎毡，越纸齐纨，跨海逾山，转致流通。自北自东，自西自南，所至成市，所止成廛。于是乎鋔山出金，煮海收盐，千锸穿崖，声翻九幽，万灶歊烟，结为苍云。蜑艇蛮舠，出没风涛，罔鰅鰫，曳鲤鲢，举赤鱬，络氐人，钩鼈鼊，缯鰝虾，止水母，凿蛎蠔，擒化鲲，絷翔鳐，罶鲔簏鲡，牵鲖罣鲈，系鲟引鳇，掣鳄连鲛，枕丁胶乙，兼取并积。镞骨皮箙，磨鳞刮甲，齿牙锋锷，以函以戟，瓮鲊乘鱐，其利什百。其重宝则有径寸之珠，方尺之璧，腾光吐璟，闪日烁月，匣不能閟，土不能蚀，可以易祸回祥，倾城夺国，吾愿与先生致之。 郁离子曰： 传曰：象有齿以焚其身，贿也。仆不愿也。
公子曰： 九成之堂，十亩之诞，俯阛阓以当中，岌重门之峥嵘，甃以砻石，植以栝柏，牖以鱼鳞，洞朗八棂，左右蜂房，奕奕翼翼，冬喧夏清。舆马达于陛除，鸣驺导以升阶，高坐华梱，尊严若神，卒列貔貅，吏排雁行，肃肃跄跄，秩秩如也。听咳传声，神撝鬼诃，发号施令，理诉决讼。出言而侍者辟易，指顾而瞻者局蹐。千人离立，跂望颜色。其喜也，温若春日之熙，其怒也，凛若秋霜之飞。雷霆起于颊舌，而死生判于笔下，吾愿与先生谋之。 郁离子曰： 孔子曰：富与贵是人之所欲也，不以其道得之，不处也。仆不愿也。
公子曰： 款段之马，黑貂之裘，囊无百钱，橐无赢金，慷慨辞家，踊跃远游。曳裾而入公门，掉舌以动王侯，一语之合不觉前席，更仆秉烛，熏心酣骨，执鞭为之骇汁，虎士为之吐舌。于是出辞成法，建画为律，条九章以富国，发六奇以制敌，阳谋阴间，神授鬼伏。指挥而白虹贯日，顾盼而长庚入月。盖鄠里不能测其机，孟贲不能当其决也。是以一言贵于千金，一诺重于千钧，吹则猛虎竖毛，嘘则寒谷生春，謦欬折五兵，谭笑却三军，气使燕赵之豪，威詟齐楚之君。吾愿与先生论之。 郁离子曰： 孔子曰：暴虎冯河，河死而无悔者，吾不与也。仆不愿也。
公子曰： 戎座十万，虎贲三千，犀革之车，驾以駃騠，服以騊駼，造父御戎，乌获为右，士如熊罴，马如腾龙，豁阚炰烋，殷谷訇邱，挂以重铠，被以鲛函，炫耀冬冰，烨烨晨星，纯钩太阿，缦理龟鳞，雄戟扬虹，厹矛掣蛇，舒光发辉，上缠斗杓。乃有角端之弓，鱼牙之矢，控弦而满月在手，覆彇而蹲甲吞羽，黄间谿子，时力距黍，九牛引挽，发若雷吼。于是乎白书如荼，赤羽如荭，大旆锋旗，植以玄戈，建九斿之霓旂，蔚云旋而飆迥。山陵为之低昂，太阳为之寝光，乃布天衡，乃列地冲，风云鸟蛇，龙虎翕张，屹兮如山，俨兮若城，浑浑沌沌，莫窥其形。吾愿与先生将之。 郁离子曰： 孔子曰：俎豆之事则尝闻之，军旅之事未之学也。仆不愿也。 公子曰： 西方之域有真人焉，广大神通，浩浩无涯，其力可以斡造化，回天地，其功可以拯垫溺，拔罪苦，起死扶生，剖顽烛冥；窈窈愔愔，荡扫六淫；寂寂默默，涤除百惑。如翦草莱，不遗一荄；如龙用壮，莫我能当。不震不摇，障翳自消；不悚不难，百怪自散。如镜去尘，其光粲新；如莲出水，净无泥滓。以能不灭不生，长存至精，不形不体，无往不在。放之无外，收之无内；幽静恬漠，永享至乐。吾愿与先生求之。 郁离子曰： 孔子曰：攻乎异端，斯害也已。仆不愿也。
公子曰： 太极浑浑，分为乾坤，乾坤翕辟结为日月，日月代明播为五精。二五媾真，形而为人，玄黄两间，独为物灵，得天全也。是故轩辕黄帝访于广成子而受诀焉。其诀曰： 穆清滓兮沕杳冥，洞晃朗兮观吾庭。扫氛埃兮驱虫蛇，部署众神兮集予家。时风雨兮若晦冥，疏不壅兮待其生。调其行兮和厥止，保其受兮为孝子。收六区兮归一握，仁灵芽兮苴乃核，乘应龙兮入寥廓。 吾愿与先生追之。 郁离子曰： 语曰：死生有命。仆不愿也。
公子曰： 愿闻先生之志。 郁离子愀然曰： 公子！三王既没，孔子道塞；九流杨墨，百家并出，淫辞横说，从横反覆；惨害阴毒，恫疑恐惑，变幻白墨，如飆之发，可使晦曰：如水之激，可使漂石。萦纡迴遹，以蟊以贼，此其章章者也。其矫者则谓天地为蘧庐，黔首为虫蛆，文章礼乐皆不足为，以耀以夸，使人染之如膏，吞之如钩，虚浮谲诡，诳生罔死，舍形索影，慢弃伦理。此皆迷生之曲蹊，蠹世之巨蝎也。方今威弧绝弦，枉矢交流，旬始欃枪，降魄流精，为驱为豺，为蛟为蛇，犬失其主，化为封狼，奋爪张牙，饮血茹肉，淫淫灂灂，沉膏腻穷渊，积骸连陵。无人以救之。天道几乎熄矣。而欲以富乐为乐，娭游为适，不亦悲乎？仆愿与公子讲尧禹之道，论汤武之事，宪伊吕，师周召，稽考先王之典，商度救时之政，明法度，肄礼乐，以待王者之兴。若夫旁途捷岐，狙诈诡随，鸣贪鼓愚，侥幸一时者，旨不愿也。 于是公子赧然，颐颊发赤，目眊舌强，再拜受教，曰： 鄙人不学，乃今日始闻先生之言，如垢得涤。愿为弟子，幸甚至哉，服膺无斁。


品藻古今人物古今诗人虽各有评，而总论诸贤，不容类析者，复萃于此。
韩诗
周诗三百篇，雅丽理训诰。曾经圣人手，议论安敢到！五言出汉时，苏李首更号。东都渐弥漫，泒别百川导。建安能者七，卓荦变风操。逶迤晋宋间，气象日凋耗。中间数鲍谢，比近最清澳。齐梁及陈隋，众作等蝉噪。国朝盛文章，子昂始高蹈。勃兴得李杜，万类困陵暴。后来相继生，亦各臻阃奥。有穷者孟郊，受材实雄骜。冥观洞古今，象外逐幽好。横空盘硬语，妥帖力排奡。敷柔肆纡余，奋猛卷海潦。韩荐士诗
诸公品藻相如
举人过失难于当，其尤者，臧孙之犯门斩关，惟孟椒能数之。臧纥谓国有人焉，必椒也。其难如此！司马相如窃妻涤器，开巴蜀以困苦乡邦，其过已多，至于封禅书，则谄谀盖天性，不复自新矣。子美犹云： 竟无宣室召，徒有茂陵求。 李白亦云： 果得相如草，仍余封禅文。 和靖独不然，曰： 茂陵他日求遗稿，尤喜曾无封禅书。 言虽不迫，责之深矣。李商隐云： 相如解草长门赋，却用文君取酒钱。 亦舍其大，论其细也。举其大者，自西湖始；其后有讥其谄谀之态，死而不已。正如捕逐寇盗，先为有力者所获，搤其亢而骑其项矣，余人从旁助捶缚耳。溪
六代
颜延之尝问鲍照：己与灵运优劣，照曰： 谢五言如初发芙蓉，自然可爱；君诗如铺锦列绣，亦雕缋满眼。 南史颜延之传 范云婉转清便，如流风回雪，丘迟点缀映媚，似落花依草。 南史梁丘迟 江总伤于浮艳。 南史本传
初日芙蓉弹丸脱手
古人论诗多矣，吾独爱汤惠休称谢灵运为 初日芙蓉 ，沈约称王筠为 弹丸脱手 两语，最当人意。 初日芙蓉 ，非人力所能为，而精彩华妙之意，自然见于造化之外。然灵运诸诗，可以当此者，亦无几。 弹丸脱手 ，虽是输写便利，动无违碍；然其精圆快速，发之在手，筠亦未能尽。石林
评鲍谢诸诗
为诗欲词格清美，当看鲍照、谢灵运；浑成而有正始以来风气，当看渊明；欲清深闲淡，当看韦苏州、柳子厚、孟浩然、王摩诘、贾长江；欲气格豪逸，当看退之、李白；欲法度备足，当看杜子美；欲知诗之源流，当看三百篇及楚词、汉、魏等诗。前辈云：建安才六七子，开元数两三人。前辈所取，其难如此。予尝与能诗者论书止于晋，而诗止于唐；盖唐自大历以来诗人，无不可观者，特晚唐气象衰薾耳。雪浪斋日记
品藻古今胜语
 池塘生春草，园林变夏禽。 世多不解此语为工。盖欲以奇求之耳。此诗之工，正在无所用意，卒然与景相遇，备以成章，不假绳削，故非常情之所能到。诗家妙处，当须以此为根本。而思苦言艰者，往往不悟。钟嵘诗评，论之最详，其略云： 思君如流水 ，既非前所即目； 高台多悲风 ，亦惟所见； 清晨登陇首 ，若无故实； 明月照积雪 非出经史。古今胜语，多非假补，皆由直寻。颜延之、谢庄尤为繁密，于时化之。故大明、太始中，文章殆同书钞，近任昉、王元长等，辞不贵奇，竞须新事，迩来作者，寝以成俗，遂乃句无虚语，语无虚字，牵联补衲，蠹文已甚；自然英旨，罕遇其人。余每爱此言简切明白易晓，但观者未尝留意耳。自唐以后，既变以律体，固不能无拘窘；然苟大手笔，亦自不妨削锯于神志之间，斫轮于甘苦之外也。石林诗话
历论诸家
诗之兴作，兆基邃古：唐歌、虞咏，始载典谟；商颂、周雅，方陈金石。其后研志缘情，二京弥甚；含毫沥思，魏晋弥繁。李都尉怨鸯之词，缠绵巧妙；班婕妤霜雪之句，发越清迥。平子桂林，理在文外，伯喈翠鸟，意尽行间。河朔人物，王、刘为称首，洛阳才子，潘、左为觉先。乃若子建之牢笼群彦，士衡之藉甚当时，并文苑之羽仪，诗人之龟鉴。骆宾王为诗，格高指远，若在天上物外，神仙会集，云行鹤驾，想见飘然之状。李太白集
左太冲诗
 振衣千仞冈，濯足万里流。 使人飘飘有世表意。宋子京
鲍照渊明
鲍照诗华而不弱，陶潜诗切事情，但不文耳。
论子厚乐天渊明诗
子厚之贬，其忧悲憔悴之叹，发于诗者，特为酸楚。闵己伤志，固君子所不免，然亦何至是！卒以愤死，未为达理也。乐天既退闲，放荡物外，若真能脱屣轩冕者；然荣辱得失之际，铢铢校量而自矜其达，每诗未尝不着此意，是岂真能忘之者哉！亦力胜之耳。惟渊明则不然，观其贫士、责子与其他所作，当忧则忧，遇喜则喜，忽然忧乐两忘，则随所遇而皆适，未尝有择于其间；所谓超世遗物者，要当如是而后可也。观三人之诗，以意逆志，人岂难见！以是论贤不肖之实，亦何可欺乎！蔡宽夫诗话
韩杜
杜之诗，韩之文，法也。诗文各有体，韩以文为诗，杜以诗为文，故不工耳。苏子瞻曰：子美之诗，退之之文，鲁公之书，皆集大成者也。学诗当以子美为师；有规矩，故可学。退之于诗，本无解处，以才高而好耳。渊明之为诗，写其胸中之妙耳。学杜不成，不失为工；无韩之才，与陶之妙，而学其诗，终为乐天耳。后山诗话
四家集
王荆公以李太白、杜子美、韩退之、欧阳永叔诗编为四家集，以欧公居太白之上。公曰：太白词语迅快，然十句九句言妇人酒耳。冷斋夜话
李杜诸人
作诗者陶冶物情，体会光景，必贵乎自得。盖格有高下，才有分限，不可强力至也。譬之秦武阳气盖全燕，见秦王则战掉失色；淮南王安虽为神仙，谒帝犹轻其举止：此岂由素习哉！余以谓少陵、太白，当险阻艰难，流离困踬，意欲卑而语未尝不高；至于罗隐、贯休，得意于偏霸，夸雄逞奇，语欲高而意未尝不卑。乃知天禀自然，有不能易也。西清诗话
诗人各有所得
诗人各有所得， 清水出芙蓉，天然去雕饰 ，此李白所得也。 或看翡翠兰苕上，未掣鲸鱼碧海中 ，此老杜所得也。 横空盘硬语，妥帖力排奡 ，此韩愈所得也。荆公
老杜之仁心优于乐天
老杜茅屋为秋风所破歌云： 自经丧乱少睡眠，长夜沾湿何由彻。安得广厦千万间，大庇天下寒士俱欢颜，风雨不动安如山。呜呼！何时眼前突兀见此屋，吾庐独破受冻死亦足。 乐天新制布裘云： 安得万里裘，盖裹周四垠。稳暖皆如我，天下无寒人。 新制绫袄成： 百姓多寒无可救，一身独暖亦何情。心中为念农桑苦，耳里如闻饥冻声。争得大裘长万丈，与君都盖洛阳城。 皆伊尹自任一夫不获之辜也。或谓子美诗意，宁苦身以利人，乐天诗意，推身利以利人。二者较之，少陵为难。然老杜，饥寒而悯人饥寒者也。白氏，饱暖而悯人饥寒者也。忧劳者易生于善虑，安乐者多失于不思，乐天疑优。或人又谓曰：白氏之官稍达，而少陵尤卑。子美之语在前，而长庆在后。达者宜急而卑者可缓也。前者唱导，后者和之尔。同合而论，则老杜之仁心差贤矣。溪
诗句伟丽
七言之伟丽者：子美云： 旌旗日暖龙蛇动，宫殿风微燕雀高。  五更鼓角声悲壮，三峡星河影动摇。 尔后寂寥无闻焉。直至永叔云： 苍波万古流不尽，白鸟双飞意自闲。  万马不嘶听号令，诸番无事乐耕耘。 可以并驱争先矣。小生亦云： 令严钟鼓三更月，野宿貔貅万灶烟。 又云 露布朝驰玉关塞，捷书夜到甘泉宫。 东坡
气象雄浑句中有力
七言难于气象雄浑，句中有力而纡余，不失言外之意。自老杜 锦江春色来天地，玉垒浮云变古今 与 五更鼓角声悲壮，三峡星河影动摇 等句之后，当恨无复继者。韩退之笔力最为杰出，然每苦意与语俱尽。和裴晋公破蔡州所谓 将军旧压三司贵，相国新兼五等崇。 非不壮也，然意亦尽于此矣。不若刘禹锡贺晋公留守东都云： 天子旌旗分一半，八方风雨会中州。 远而大体也。石林
评唐人诗
唐自景云以前，诗人犹习齐梁之气，不除故态，率以纤巧为工。开元后格律一变，遂超然度越前古。当时虽李杜独据关键，然一时辈流，亦非大历、元和间诸人可跂望。如王摩诘，世固知之矣。独贾至未深称者。予尝观其五言，如： 极浦三春草，高楼万里心。楚山晴霭碧，湘水暮流深。忽与朝中旧，同为泽畔吟。停杯试北望，还欲泪沾襟。 又 越井人南去，湘川水不流。江边数杯酒，海内一孤舟。岭峤同迁客，京华即旧游。春心将别恨，万里共悠悠。 如此等类，使置老杜集中，虽明眼人恐未易辨也。蔡宽夫诗话
裴迪丘丹
王摩诘、韦苏州集载裴迪、丘丹唱和，其语皆清丽高胜，常恨不多见。如迪： 安禅一室内，左右竹亭幽。有法知不染，无言谁敢酬。鸟飞争向夕，蝉噪竟先秋。烦暑自兹退，清凉何处求。 如丹： 卖药有时至，自知往来疏。遽辞池上酌，新得山中书。步出芙蓉府，归乘觳觫车。猥蒙招隐作，岂愧班生庐。 其气格殆不减二人，非唐中叶以来嘐嘐以诗鸣者可比。乃知古今文士堙灭不得传于子孙者，不可胜数。然士各言其志，其隐显亦何足多较。观两诗趣尚，其胸中殆非汲汲于世者。正尔无闻，亦何所恨。其姓名偶见二人集，亦未必不为幸也。蔡宽夫诗话
唐人
王右丞、韦苏州澄淡精致，格在其中，岂妨于道哉！贾浪仙诚有警句，视其全篇，意思殊馁。大抵附于寒涩，方可致才，亦为体之不备也。司空图
方干
方干诗清润小巧，盖未升曹刘之堂，或者取之太过，余未晓也。王赞尝称之曰：锓肌涤骨，冰莹霞绚，嘉殽自将，不吮余隽，丽不葩芬，苦不癯棘，当其得志，倏与神会。孙郃尝称之曰：其秀也仙蕊于常花，其鸣也灵鼍于众响。其所作登灵隐峰诗云： 山叠云霞际，川倾世界东。 送喻坦之诗云： 风尘辞帝里，舟楫到家林。 此直儿童语也。寄喻凫云： 寒芜随楚尽，落叶渡淮稀。 而送喻坦之下第又云： 过楚寒方尽，浮淮月正沉。 赠路明府诗云： 吟成五字句，用破一生心。 而赠喻凫又云： 才吟五字句，又白几茎须。 称心寺中岛云： 云接停猿树，花藏浴鹤泉。 而寄越上人又云： 窗接停猿树，岩飞浴鹤泉。 其语言重复如此，有以见其窘也。至于 野渡波摇月，空城雨翳钟。  白猿垂树窗边月，红鲤惊钩竹外溪。  义行相识处，贫过少年时 等句，诚无愧于孙、王所赏。韵语阳秋
苦吟句蹈袭句
陈去非尝谓余言：唐人皆苦思作诗，所谓 吟安一个字，捻断数茎须 ； 句向夜深得，心从天外归 ； 蟾蜍影里清吟苦，舴艋舟中白发生 之类者是也。故造语皆工，得句皆奇，但韵格不高，故不能参少陵之逸步。后之学诗者，倘能取唐人语而掇入少陵绳墨步骤中，此速肖之术也。余尝以此语少蕴，少蕴云：李益诗云： 开门风动竹，疑是故人来。 沈亚之诗云： 徘徊花上月，虚度可怜宵。 皆佳句也。郑谷掇取而用之，乃云： 睡轻可忍风敲竹，饮散那堪月在花。 真可与李、沈作仆奴。由是论之，作诗者兴致先自高远，则去非之言可用；倘不然，便与郑都官无异。
欲识为诗苦，秋霜苦在心。杜牧之
为人性僻耽佳句，语不惊人死不休。杜诗
搜天干地觅诗情。元稹白集序
擅场
唐人燕集必赋诗，推一人擅场。郭暧尚升平公主盛集，李端擅场；送刘相巡江淮，钱起擅场。李肇国史补
诗中有助语
诗中有助语：若 床头历日无多子 ， 借问别来太瘦生 之句， 子 与 生 字初不当轻重。漫叟诗话
诗言志
孙少述栽竹诗曰： 更起粉墙高百尺，莫令墙外俗人看。 晏临淄曰： 何用粉墙高百尺，任教墙外俗人看。 处士之节，宰相之量，各言其志。
萧悫
萧悫有秋诗云： 芙蓉露下落，杨柳月中疏。 其萧散宛然在目。何逊诗清巧，多形似之言，恨其每病苦辛，饶贫寒之气，不及刘孝绰之雍容也。孝绰以谢脁诗置几案间，动辄讽味。简文爱陶渊明文，亦复如此。颜氏家训
蔡伯衲诗评
柳子厚诗雄深简澹，迥拔流俗，至味自高，直揖陶谢，然似入武库，但觉森严。王摩诘诗浑厚一段，覆盖古今，但如久隐山林之人，徒成旷淡。杜少陵诗自与造化同流，孰可拟议。至若君子高处廊庙，动成法言，恨终欠风韵。黄太史诗妙脱蹊迳，言侔鬼神，唯胸中无一点尘，故能吐出世间语，所恨务高，一似参曹洞下禅，尚堕在玄妙窟里。东坡公诗天才宏放，宜与日月争光，凡古人所不到处，发明殆尽，万斛泉源，未为过也。然颇恨方朔极谏，时杂滑稽，故罕逢蕴藉。韦苏州诗如浑金璞玉，不假雕琢成妍，唐人有不能到。至其过处，大似村寺高僧，奈时有野态。刘梦得诗法则既高，滋味亦厚，但正若巧匠矜能，不见少拙。白乐天诗自擅天然，贵在近俗，恨如苏小虽美，终带风尘。李太白诗逸态凌云，照映千载，然时作齐梁间人体段，略不近温厚。韩退之诗山立霆碎，自成一法，然譬之樊侯冠佩，微露粗疏，与柳州诗若捕龙蛇，搏虎豹，急与之角，而力不敢暇，非轻荡也。薛许昌诗天分有限，不逮诸公远矣。至合人意处，正若刍豢，时复咀嚼自佳。王介甫诗虽乏风骨，一番去清新，似方学语小儿，酷令人爱。欧阳公诗温丽深稳，自是学者所宗，然似三馆画手，未免多与古人传神。杜牧之诗风调高华，片言不俗，有类新及第少年，略无少退藏处，固难成一唱而三叹也。右此十四公，皆吾平生宗师，追仰所不能及者，留心既久，故间得以议之。至若古今诗人，自是珠联玉映，则又有不得而知也已。西清诗话
评本朝诸贤诗
芸叟尝评诗云：永叔之诗如春服乍成，酦醅乍熟，登山临水，竟日忘归。王介甫之诗如空中之音，相中之色，人皆闻见，难可着摸。石延年之诗如饥鹰夜归，岩木春拆。苏东坡之诗如武库初开，矛戟森然，一一求之，不无利钝。梅舜俞之诗如深山道人，草衣木食，王公见之，不觉屈膝。郭功甫之诗如大排筵席，二十四味，终日揖逊，求其适口者少矣。芸叟之论公否未敢必。然观东坡所记芸叟西征途中诗，止云；张舜民通练西事，稍能诗而已。则东坡盖不以善诗待芸叟耶。复斋漫录
温公忠义之志
温公居洛，当初夏，赋诗曰： 四月清和雨乍晴，南山当户转分明。更无柳絮因风起，惟有葵花向日倾。 爱君忠义之志概，见于诗矣。东坡
王苏黄杜
诗欲其好，则不能好矣。王介甫以工，苏子瞻以新，黄鲁直以奇；而杜子美之诗，奇、常、工、易、新、陈，莫不好也。后山集
王黄晚年诗
东坡尝以所作小词示无咎、文潜，曰：何如少游？二人皆对云：少游诗似小词，先生小词似诗。陈无己云；荆公晚年诗伤工，鲁直晚年诗伤奇。王直方诗话
苏黄
晦庵云：苏、黄只是今人诗，苏才豪，黄费安排。
韩无咎
晦庵云：韩无咎诗，做着者尽和平，有中原之旧，无南方啁哳之音。
苏子美吕吉甫
子美诗： 笠泽鲈肥人脍玉，洞庭橘熟客分金。 吕吉甫诗： 鱼出清波庖脍玉，菊含寒露酒浮金。 苏胜于吕，盖 人 、 客 两字，虽无亦可。
慈母溪
徐师川言作诗自立意，不可蹈袭前人，因诵其所作慈母溪诗；且言：慈母溪与望夫山相对，望夫山诗甚多，而慈母溪古今无人题诗。末两句云： 离鸾只说闺中事，舐犊那知母子情。 吕氏童蒙训
四雨
介甫云： 梨花一枝春带雨 ， 桃花乱落如红雨 ， 朱帘暮卷西山雨 ，皆警句也。然不若 院落深沉可花雨 为佳。予谓 杏花雨 固佳，然而 梨花院落溶溶月，柳絮池塘淡淡风 ，却于风月上写出柳絮梨花，尤有精神。然尝欲转移两句，作 溶溶院落梨花月，淡淡池塘柳絮风 ，此老杜 红稻啄余鹦鹉粒，碧梧栖老凤凰枝 格也。休斋
先得之句
曼卿一日春初，见阶砌初生之草，其屈如钩，而颜色未变，因得一句云： 草屈金钩绿未回 ，遂作早春一篇，旬日方足成。曰： 檐垂冰箸晴先滴，草屈金钩绿未回。 其不逮先得之句远甚。始知诗人一篇之中，率是先得一联或一句，其最警拔者是也。桐江诗话
谢伯景
欧阳文忠公诗话，称谢伯景之句如 园林换叶梅初熟 ，不若 庭草无人随意绿 也。 池馆无人燕学飞 ，不若 空梁落燕泥 也。盖伯景句意凡近，似所谓西昆体，而王胄、薛道衡峻洁可喜也。隐居诗话
田舍翁火炉头之作
沈彬好评诗，李建勋匿孙鲂于斋中，伺彬至，以鲂诗访之。彬曰：此非有风雅，但得田舍翁火炉头之作尔。鲂遽出，让彬曰：非有风雅，固闻命矣；拟田舍翁，无乃太过乎！彬笑曰：子夜坐句云： 划多灰渐冷，坐久席成痕。 此非田舍翁火炉上所作而何？阖坐大笑。
诗可以观人
吕献可诲尝云：丁谓诗有 天门九重开，终当掉臂入 ，王元之禹偁读之曰：入公门犹鞠躬如也，天门岂可掉臂入乎！此人必不忠。后果如其言。高斋诗话
古诗
晦庵之论
古诗须看西晋以前，如乐府诸作皆佳。
诚斋之论
五言古诗，句雅淡而味深长者，陶渊明、柳子厚也。如少陵羌村、后山送内，皆有一唱三叹之声。
诚斋评五言长韵
五言长韵古诗，如白乐天游悟真寺诗一百韵，真绝倡也。
诚斋评五言长韵要典雅重大
褒颂功德五言长韵律诗，最要典雅重大，如杜子美云： 凤历轩辕纪，龙飞四十春。八荒开寿域，一气转洪钧。 又 碧瓦初寒外，金茎一气旁。山河扶绣户，日月近雕梁。 李义山云： 帝作黄金阙，天开白玉京。有人扶太极，是夕降元精。
诚斋评七言长韵
七言长韵古诗，如杜少陵丹青引、曹将军画马、奉先县刘少府山水障歌等篇，皆雄伟宏放，不可捕捉。学诗者于李、杜、苏、黄诗中求此等类，诵读沈酣，深得其意味，则落笔自绝矣。
律诗
陵阳论王介甫律诗
王介甫律诗甚是律诗，篇篇作曲子唱得。盖声律不止平侧二声，当分平上去入四声，且有清浊，所以古人谓之吟诗，声律即吟咏乃可也。仆曰：鲁直所谓诗须皆可弦歌，公之意也。室中语
金针诗格
第一联谓之 破题 ，欲如狂风卷浪，势欲滔天，又如海鸥风急，鸾凤倾巢，浪拍禹门，蛟龙失穴。第二联谓之 颌联 ，欲似骊龙之珠，善抱而不脱也。亦谓之 撼联 者，言其雄赡道疑遒字误劲，能捭阖天地，动摇星辰也。第三联谓之 警联 ，欲似疾雷破山，观者骇愕，搜索幽隐，哭泣鬼神。第四联谓之 落句 ，欲如高山放石，一去不回。
诚斋非金针
诚斋以为不然。诗已尽而味方永，乃善之善也。子美重阳诗云： 明年此会知谁健，醉把茱萸仔细看。 夏日李尚书期不赴云： 不是尚书期不顾，山阴野雪兴难乘。
诚斋评七言律
七言褒颂功德，如少陵、贾至诸人倡和早朝大明宫，乃为典雅重大。和此诗者，岑参云： 花迎剑佩星初落，柳拂旌旗露未干 最佳。
绝句
诚斋之论
五七字绝句，最少而难工，虽作者亦难得四句全好者。晚唐人与介甫最工于此。如李义山忧唐之衰云： 夕阳无限好，其奈近黄昏。 如 青女素娥俱耐冷，月中霜里斗婵娟。 如 芭蕉不展丁香结，同向春风各自愁。 如 莺花啼又笑，毕竟是谁春。 唐人铜雀台云： 人生富贵须回首，此地岂无歌舞来。 皆佳句也。如介甫云： 更无一片桃花在，为问春归有底忙。  只是虫声已无梦，五更桐叶强知秋。  百啭黄鹂看不见，海棠无数出墙头。  暗香一阵连风起，知有蔷薇涧底花。 不减唐人。然鲜有四句全好者。杜牧之云： 清江漾漾白鸥飞，绿净春深好染衣，南去北来人自老，夕阳长送钓舡归。 唐人云： 树头树尾觅残红，一片西飞一片东。自是桃花贪结子，错教人恨五更风。 韩渥云； 昨夜三更雨，临明一阵寒。蔷薇花在否，侧卧卷帘看。 介甫云： 水际柴门一半开，小桥分路入青苔。背人照影无穷柳，隔屋吹香并是梅。 东坡云： 暮云收尽溢清寒，银汉无声转玉盘。此生此夜不长好，明月明年何处看。 四句皆好矣。


禅林
酸馅气
唐诗僧中叶以后，其名字班班，为时所称者甚多；然诗皆不传。如 经来白马寺，僧到赤乌年 数联，仅见文士所录而已。陵迟至贯休、齐己之徒，其诗虽存，然无足言矣。中间惟皎然最为杰出，故其诗十卷独全，亦无甚过人处。近世僧学诗者极多，皆无超然自得之气。往往反拾掇模仿士大夫所残弃，又自作一种体，格律尤凡俗，世谓之酸馅气。子瞻赠惠通诗云： 语带烟霞从古少，气含蔬笋到公无。 尝语人曰：颇解蔬笋语否？为无酸馅气也，闻者无不皆笑。石林诗话
无蔬笋气
东坡言僧诗要无蔬笋气，固诗人龟鉴。今时误解，便作世网中语，殊不知本分家风，水边林下气象，盖不可无。若尽洗去清拔之韵，使与俗同科，又何足尚！齐己云： 春深游寺客，花落闭门僧。 惠崇云： 晓风飘磬远，暮雪入廊深 之句，华实相副，顾非佳句耶！天圣间，闽僧可士，有送僧诗云： 一钵即生涯，随缘度岁华。是山皆有寺，何处不为家！笠重吴天雪，鞋香楚地花。他年访禅室，宁惮路岐赊！ 亦非肉食者能到也。西清诗话
灵彻
灵彻诗僧中第一。如 海月生残夜，江春入暮年。  窗风枯砚水，山雨慢琴弦。 前辈评此诗，云转石下千仞江。雪浪斋日记
 相逢尽道休官去，林下何曾见一人！ 世俗相传，以为俚谚。庆历中，许元为发运使，因修江岸，得斯石于池阳江水中，始知为灵彻诗也。集古录
船子和尚
华亭船子和尚有偈曰： 千尺丝纶直下垂，一波才动万波随。夜静水寒鱼不食，满船空载月明归。 丛林盛传，想见其为人。山谷倚曲音，歌成长短句曰： 一波才动万波随，蓑笠一钩丝。金鳞正在深处，千尺也须垂。吞又吐，信还疑，上钩迟。水寒江静，满目青山，载明月归。 冷斋夜话
道潜
吴僧道潜，有标致。常自姑苏归西湖，经临平道中作诗云： 风蒲猎猎弄轻柔，欲立蜻蜓不自由。五月临平山下路，藕花无数满汀洲。 东坡赴官钱塘，过而见之，大称赏。已而相寻于西湖，一见如旧相识。及坡移守东徐，潜往访之，馆于逍遥堂，士大夫争识之。东坡馔客罢，约而俱来，红妆拥随之。东坡遣一妓前乞诗，潜援笔而成曰： 寄语巫山窈窕娘，好将魂梦恼襄王，禅心已作沾泥絮，不逐春风上下狂。 一坐大惊，自是名闻海内。然性褊，憎凡子如仇。尝作诗曰： 去岁春风上国行，烂窥红紫厌平生。而今眼底无姚魏，浪蕊浮花懒问名。 士论以此少之。道潜作诗，追法渊明，其语有逼真处。曰： 数声柔橹苍茫外，何处江村人夜归？ 又曰： 隔林仿佛闻机杼，知有人家在翠微。 渔隐曰：余细味之，句格固佳，但不类渊明，岂得谓之逼真！若东坡和陶诗： 前山正可数，后骑且勿驱。 此方是逼真处。惠洪不善评诗，不足凭也。时从东坡在黄州，士大夫以书抵坡曰：闻日与诗僧相从，岂非 隔林仿佛闻机杼 者乎？真东山胜游也。坡以书示潜，诵前句笑曰：此吾师七字师号。冷斋夜话
东坡长短句云： 村南村北响缫车。 参寥诗云： 隔林仿佛闻机杼，知有人家在翠微。 秦少游云： 菰蒲深处疑无地，忽有人家笑语声。 三诗大同小异，皆奇句也。高斋诗话
仲殊
 瑞麟香暖玉芙蓉，画蜡凝辉到晓红。数点漏移衙仗北，一番雨滴甲楼东。梦游黄阙鸾巢外，身卧彤帏虎帐中。报道谯门初日上，起来帘幕李花风。 僧仲殊诗也。王安中守平江日会客，仲殊亦预焉。继以疲倦，先起，熟寐于黄堂中，不知客散；及觉，日已曈昽，因罚以此诗，始放去。 瑞麟 ，安中家所造香也。遗珠
润州北固楼赋诗曰： 北固楼前一笛风，碧云飞尽建康宫。江南二月多芳草，春在濛濛烟雨中。 云斋广录
元丰末，张诜枢言龙图之守杭也，一日宴客湖上，刘泾巨济、僧仲殊在焉。枢言命即席赋诗曲，巨济先唱云： 凭谁妙笔，横扫素缣三百尺；天下应无，此是钱塘湖上图。 仲殊遽云： 一般奇绝，云淡天高秋夜月；费尽丹青，只这些儿画不成。 枢言又出梅花，邀二人同赋。仲殊云：却作前章，曰： 江南二月，犹有枝头千点雪；邀上芳尊，却占东君一半春。 巨济不复继也。后陈袭善云：我为续之，曰： 尊前眼底，南国风光都在此；移过江来，从此江南不复开。 复斋漫录
惠洪
崇胜寺后有竹千余竿，独一根秀出，人呼为竹尊者。洪觉范为赋诗云： 高节长身老不枯，平生风骨自清癯。爱君脩竹为尊者，却笑寒松作大夫。未见同参木上座，空余听法石于菟。戏将秋色供斋钵，抹月批风得饱无？ 黄太史见之喜，因手为书之，以故名显。遗珠
近时僧洪觉范颇能诗，其题李愬画像云： 淮阴北面师广武，其气岂止吞项羽。公得李祐不肯诛，便知元济在堂股。 此诗当与黔安并驱也。顷年仆在长沙，相从弥年，其他诗亦甚佳。如云 含风广殿闻棋响，度日长廊转柳阴。 颇似文章巨公所作，殊不类衲子。又善作小词，情思婉约，似秦少游。至如仲殊、参寥，虽名世，皆不能及。许彦周诗话
余至琼州，刘蒙叟方饮于张守之席，三鼓矣，遣急足来觅长短句。问：欲叙何事？蒙叟视烛有蛾，扑之下去，曰：为赋之。急足反走，持纸曰：急为之，不然，获谴也。余口授吏书之曰： 蜜烛花光清夜阑，粉衣香翅绕团团，人犹认假为真实，蛾岂将灯作火看。方叹息，为遮拦，也知爱处实难拼。忽然性命随烟焰，始觉从前被眼瞒。 蒙叟醉笑首肯之。既北渡，夜发海津，又赠行为之词曰： 一段文章种性，又谪仙风韵，画戟丛中，清香凝宴寝。落日清寒勒花信，愁似海，洗光词锦。后夜归舟，云涛喧醉枕。 冷斋夜话
洪觉范诗云： 已收一霎挂龙雨，忽起千岩攧鹞风。  挂龙 对 攧鹞 ，皆方言，古今人未尝道。又云 丽句妙于天下白，高才俊似海东青。 又云： 文如水行川，气如春在花。 皆奇句也。雪浪斋日记
予自并州还故里，馆延福寺，寺前有小溪，风物类斜川，予儿童时戏剧之地也。尝春深独行溪上，作小诗曰： 小溪倚春涨，攘我钓月湾。新晴为不平，约束晚见还。银梭时拨刺，破碎波中山，整钓背落日，一叶懒红间。 又尝暮寒归见白鸟，作诗云： 剩水残山惨淡间，白鸥无事小舟闲。个中着我添图画，便似华亭落照湾。 鲁直曰：观君诗，说烟波缥缈处，如陆忠州论国政，字字坦夷，前身非篙师沙户种类耶！有诗，其略曰： 吾年六十子方半，槁项顶螺忘几年。脱却衲衣著蓑笠，来佐涪翁刺钓船。 予尝对渊材诵之，渊材曰：此退之 之 下冷斋夜话有一 赠 字登观 我欲收敛加冠巾 换骨句也。冷斋夜话
余尝自并州还江南，过都下，逢上元，符宝郎蔡子因约见相国寺。未至，有道人求诗，且曰：觉范尝有寒岩上元怀京师诗曰： 上元独宿寒岩寺，卧看青灯映薄纱。夜久雪猿啼岳顶，梦回清月上梅花。十分春瘦缘何事，一掬归心未到家。却忆少年行乐处，软红香雾喷东华。 今当为作京师上元怀山中可也。余戏为之曰： 北游烂熳看并川，重到皇州及上元。灯火风光忆前事，管弦音律试新翻。期人未至心如海，穿市皈来月满轩。却忆寒岩曾独宿，雪窗残夜一声猿。 冷斋夜话
惠诠
东吴僧惠诠，佯狂垢污，而诗语清婉。尝书湖上一山寺壁曰： 落日寒蝉鸣，独归林下寺。柴扉夜未掩，片月随行屦。惟闲犬吠声，步入青萝去。 东坡一见为和其后曰： 但闻烟外钟，不见烟中寺。幽人行未已，草露湿芒屦。惟应山头月，夜夜照来去。 诠竟以此诗知名。竹坡诗话云：余观东坡和诠诗，未尝不喜其清绝，过人远甚。晚游钱塘，始得诠诗，乃知其幽深清远，自有林下一种风流。东坡老人虽欲回三峡倒流之澜，与溪壑争流，终不近也。冷斋夜话
清顺
西湖僧清顺，颐然清苦，多佳句。尝赋十竹诗曰： 城中寸土如寸金，幽轩种竹只十个。春风慎勿长儿孙，穿我阶前绿苔破。 又有 久从林下游，颇识林下趣。从渠绿阴繁，不碍清风度。闲来石上眠，落叶不知数。一鸟忽飞来，啼破幽绝处。 荆公游湖上，爱之，乃称杨其名。坡晚年亦与之游，甚多酬唱。冷斋夜话
冷斋夜话记西湖僧清顺诗： 久从林下游，颇识林下趣。从渠绿阴繁，不碍清风度。闲来石上眠，落叶不知数。一鸟忽飞来，啼破幽寂处。 余见子苍言后两句不同云： 困则磻石眠，莫省落花数。惟闻犬吠声，又入烟萝去。 后两句虽不同无害，第 落叶不知数 一句不可。盖初夏间未应落叶之多耳。苕溪渔隐曰： 惟闻犬吠声，又入烟萝去。 乃惠诠诗。东坡尝和之云： 惟应山头月，夜夜照来去 者是也。子苍之言，冷斋之记，皆误也。复斋漫录
癞可
近时诗僧祖可，被恶疾，人号癞可；善权者，亦能诗，人物清癯，人目为瘦权。可得之雄爽，权得之清淡。可诗如 清霜群木落，尽见西山秋。 又 谷口未斜日，数峰生夕阴。 皆佳句也。西清诗话
清诗话
癞可东溪集有诗云： 伛步入萝径，绵延趣罙深。僧居不知处，仿佛清磬音。石梁邀屡度，始见青松林。谷口未斜日，数峰生夕阴。凄风薄乔木，万窍作龙吟。摩挲绿苔石，书此慰幽寻。 渔隐
癞可诗云： 琴到无弦听者希，古今唯有一钟期。几回拟鼓阳春曲，月满虚堂下指迟。 晦翁尝大书此诗，刻石于家。柳溪近录
显忠
王荆公书一绝句于壁间云： 竹里编茅倚石根，竹茎疏处见前村。闲眠尽日无人到，自有清风为扫门。 盖诗僧显忠诗也。洪驹父诗话
庆老
泉州僧庆老有诗云： 交情老去淡如水，病骨秋来瘦作松。 真方外语也。诗说隽永
悟清
前辈好称僧悟清 鸟归花影动，鱼没浪痕圆 ，以为句意俱新。然余读后梁沈君攸临水诗云： 花落圆纹出，风急细流翻。 迺知 鱼没浪痕圆 之句出于此。复斋漫录
希昼
刘氏传记载：炀帝既诛薛道衡，乃云：尚能道 空梁落燕泥 否？盖道衡诗尝有是句。杨公谈苑载：僧希昼北宫书亭云： 花露盈虫穴，梁尘堕燕泥。 予以谓炼句虽工，而致思不逮于薛矣。麈史
景淳
桂林僧景淳，工诗，福老顺为余言：淳意苦而深，世不可遽解。如曰： 夜色中旬后，虚堂坐几更。隔溪猿不叫，当槛月初生。 又曰 后夜客来稀，幽斋独掩扉。月中无事立，草际一萤飞。 余时方十六七，心不然之。
福州僧
南方浮屠能诗者多矣，往往多不显其名。福州有一僧，作诗百余篇，其中佳句有云： 虹收千嶂雨，潮展半江天。 又有诗云： 诗因试客分题僻，棋为饶人下子低。 不减古人。古今诗话
志南
僧志南诗云： 古木阴中系短篷，杖藜扶我过桥东。沾衣欲湿杏花雨，吹面不寒杨柳风。 晦庵尝跋其卷云：南诗清丽有余，格力闲暇，无蔬笋气。如云云，余深爱之。后作书荐至袁梅岩，袁有诗云： 上人解作风骚话，云谷书来特地夸。杨柳杏花风雨外，不知诗轴在谁家！ 柳溪近录
圆悟
圆悟未识晦庵，尝和其梅花诗云： 独怜万木凋零后，屹立风霜惨澹中。 晦翁自是与之酬唱。柳溪近录
病僧
唐末一山寺，有僧卧病，因自题其户曰： 枕有思乡泪，门无问疾人。尘埋床下履，风动架头巾。 适有部使者经从过寺中，恻然怜之，邀归坟庵疗治。后部使者贵显，因言于朝，遂令天下寺置延寿寮，专养病僧也。庚溪诗话
方外
吕洞宾
钟弱翁帅平凉，一方士通谒，从牧童牵黄犊，立于庭下。弱翁异之，指牧童曰：道人颇能赋此乎？笑曰：不烦我语，是儿能之。牧童乃操笔大书云： 草铺横野六七里，笛弄晚风三两声。归来饱饭黄昏后，不脱蓑衣卧月明。 既去，郡人见方士担两大瓮，长歌出郭，迹之不见。两瓮乃二 口 ，岂洞宾耶？西清诗话
回先生过湖州东林沈氏饮，醉，以石榴皮书其家东老庵之壁云： 西邻已富忧不足，东老虽贫乐有余。白酒酿来缘好客，黄金散尽为收书。  东老 ，沈氏之老自谓也。东坡
吕洞宾自咏云： 朝游北海暮苍梧，袖里青蛇胆气粗。三入岳阳人不识，朗吟飞过洞庭湖。 谈苑
韩湘
韩湘，字清夫，文公犹子也。落魄不羁，文公勉之学，湘曰：湘之所学，非公知之。公令作诗以观其志。诗曰： 青山云水窟，此地是吾家。后夜流琼液，凌晨咀绛霞。琴弹碧玉调，炉炼白朱砂。宝鼎存金虎，元田养白鸦。一瓢藏世界，三尺斩妖邪。解造逡巡酒，能开顷刻花。有人能学我，同共看仙葩。 公览而戏之曰：子能夺造化耶？湘曰：此事甚易。公为开樽，湘聚土以盆覆之，良久花开，乃碧花二朵；于花间拥出金字诗一联云： 云横秦岭家何在？雪拥蓝关马不前。 公未晓其句意，湘曰：事久可验。遂告去。未几，公以佛骨事谪官潮州，一日涂中遇雪，俄有人冒雪而来。乃湘也。湘曰：忆花上之句乎？正今日事也。公询其地，即蓝关。嗟叹久之曰：吾为汝足此诗。诗曰： 一封朝奏九重天，夕贬潮阳路八千。本为圣明除弊事，岂于衰朽惜残年！云横秦岭家何在？雪拥蓝关马不前。知汝远来须有意，好收吾骨瘴江边。 公别湘诗曰： 人才为世古来多，如子雄文世孰过！好待功名成就日，却抽身去上烟萝。 湘别公诗云： 举世都为名利醉，伊余独向道中醒。他时定是飞升去，冲破秋空一点青。 青琐集
玄真子
玄真子张志和，会稽人，守真养气，卧冰不冷，入水不濡。颜鲁公守湖州日，与宾客唱和，为渔父词。志和曰： 西塞山前白鸟飞，桃花流水鳜鱼肥。青箬笠，绿蓑衣，斜风细雨不须归。 坐客叹服不已。后果传之。
唐求
唐末，蜀州有唐求，放旷疏逸，方外人也。吟诗有所得，即将稿捻为丸，投大瓢中。后卧病，投瓢于江曰：兹瓢苟不沉没，得之者方知吾苦心耳。瓢至新渠江，有识者曰：此唐山人诗瓢也。接得，十才二三。题郑处士隐居云： 不信最清旷，及来愁已空。数点石泉雨，一溪霜叶风。业在有山处，道成无事中。酌尽一杯酒，老夫颜亦红。 古今诗话
希夷先生
陈抟，字图南，隐居武当山，后徙华山云台观。周世宗召至京师，赐号白云先生。太宗朝再召，赐号希夷先生。抟负经纶之才，历五季离乱，每闻一朝革命，颦蹙数日；一日，方乘驴游华阴市，闻太祖登极，大笑曰：天下自此定矣。尝有诗云： 十年踪迹走红尘，回首青山入梦频。紫陌纵游争及睡，朱门虽贵不如贫。愁闻剑戟扶危主，闷见笙歌恬醉人。携取旧书归旧隐，野花啼鸟一般春。 青琐
陈希夷先生每睡则半载，或数月，近亦不下月余。题西峰曰： 为爱西峰好，吟头尽日昂。岩花红作阵，溪水绿成行。几夜碍新月，半山无夕阳。寄言嘉遁客，此处是仙乡。
蜀道士
秦川北绝顶之上，有隗嚣宫；宫之宏丽，莫得状之。今为寿山寺，寺有三门，门限琢青石为之，莹彻如琉璃色。余尝待月纳凉，夕处朝游，不离于是。尔后入蜀，蜀有道士谓余曰：嚣宫石门限下诗记之乎？余曰：余为孩童，迨乎壮年，游处于此，未尝见有诗。道士微哂曰：子若后游，但于石门限下土际求之。丙戌岁，蜀破还秦，至则访求之，果得一绝云。详观此篇，飘飘然有神仙体裁，远近词人，竞来讽味，那知道士非控鲤驾鹤之流乎？奇哉，奇哉！诗曰： 越溪道士人不识，上天下天鹤一只。洞门深锁玉窗寒，滴露研朱写周易。
斸药翁
 柴芝兮春荑，黄精乎秋肥，余未始与老辞兮老余辞。 李文叔与李伯时书，记太山所遇斸药翁所歌，味其辞甚文而有理，盖为士而终遁者耶？抑如古之避世者，言出于口，自不违于理而又文者耶？安得穷探极览，万或凯一，如昔人者与之邂逅也耶！耄矣，已矣，安得适吾愿耶！赵章泉吃嗒
罗浮仙
近有人游罗浮，宿留岩谷间，中夜见一人，身无衣而绀毛覆体。意必仙也，乃再拜问道，其人了不顾，但长啸数声，响振林木，歌诗云： 云来万岭动，云去天一色。长啸两三声，空山秋月白。 西清诗话
闲却一溪云
范致虚居方城，有高士馆于家，自言昔乃白发社翁，遇师授以神药，今年逾下寿，颜渥如丹，有孺子色。既久告归，留一绝，末句云： 莫讶杖藜归去早，旧山闲却一溪云。 西清诗话
张亶
张亶，熙宁中梦行入空中，闻天风海涛，声振林木；徐见海中楼阙金碧，琼裾琅珮者数百人，揖亶，出纸请赋诗。细视笔砚，皆碧玉色，且戒之曰：此间文章，要似隐起鸾凤，当与织女机杼分巧，过是乃人间语耳。亶成一绝句云： 天风吹散赤城霞，染出连云万树花。误入醉乡迷去路，傍人应笑忘还家。 有仙人曰：子诗佳绝，未免近凡。酌酒一杯，极甘寒，忽觉身堕万仞山而寤。
六言诗
 心事数茎白发，生涯一片青山。空林有雪相待，野路无人自还。 李王好书神仙隐遁之词，岂非遭罹多故，欲脱世网而不得者耶！东坡
蔡真人词
陈东，靖康间尝饮于京师酒楼，有倡打坐而歌者。东不顾，乃去倚栏独立，歌望江南词，音调清越，东不觉倾听。视其衣服皆故弊，时以手揭衣爬搔，肌肤绰约如雪，乃复呼使前再歌之。其词曰： 阑干曲，红飏绣帘旌。花嫩不禁纤手捻，被风吹去意还惊。眉黛蹙山青，铿铁板，闲引步虚声。尘世无人知此曲，却骑黄鹤上瑶京，风泠月华清。 东问何人制？曰：上清蔡真人词也。歌罢，得数钱，即下楼。亟遣仆追之，已失矣。夷坚志
闺秀女类也
双头牡丹
唐高宗宴众臣，赏双头牡丹诗。上官昭容一联云： 势如连璧友，情若臭兰人。 计之必一英奇女子也。许彦周诗话
费氏
熙宁间，奉诏定蜀、楚、秦民三家所献书，得一弊纸所书花蕊夫人诗三十二首，乃夫人亲笔，而辞甚奇，与王建宫词无异。自唐至今，诵者不绝口，而此独遗弃不见取。前受诏定三家书者，又斥去之，甚可惜也。谨令缮写入三馆而归，口诵数篇于丞相安石，明日与中书语及之，而王珪、冯京愿传其本，于是盛行于世。夫人伪蜀孟昶侍人，事具国史。如 龙池九曲远相通，杨柳丝牵两岸风。长似江南好风景，画船来往碧波中。  梨园弟子簇池头，小乐携来候宴游。试炙银笙先按拍，海棠花下合梁州。  月头支给买花钱，满殿宫人近数千。遇著唱名多不应，含羞走过御床前。  内人追逐采莲时，惊起沙鸥两岸飞。兰棹把来齐拍水，并船相斗湿罗衣。 皆清婉可喜。又别有逸诗六十六篇，乃近世好事者旋加搜索续之，篇次无伦，语意与前诗相类者极少，诚为乱真矣。聊摘其一二云： 罗衫玉带最风流，斜插银篦慢裹头，闲向殿前骑御马，掉鞭横过小红楼。  春日龙池小宴开，岸边亭子号流杯。沉檀刻作神仙女，对捧金杯水上来。 王平甫
国亡诗
费氏，蜀之青城人，以才色入蜀宫，后主嬖之，号花蕊夫人。效王建作宫词百首。国亡，入备后宫。太祖闻之，召使陈诗，诵其国亡诗云： 君王城上竖降旗，妾在深宫那得知。十四万人齐解甲，更无一个是男儿。 太祖悦，盖蜀兵十四万，而王师才数万尔。后山诗话
七岁女
唐如意中，有女子七岁能诗，则天令赋之，皆应声而就。其兄别之，则天令作诗送兄，曰： 别路云初起，离亭叶正飞。所嗟人异雁，不作一行归。
薛氏
五代末，濠梁人南楚材游陈颍间，颍守欲子妻之，楚材已娶薛氏，以受颍守之恩，遣人归取琴书之属，似无还意。薛氏善书画，能属文，自对鉴图其形，并作诗寄之曰： 欲下丹青笔，先拈玉鉴端。已惊颜寂寞，渐觉鬓凋残。泪眼描将易，愁肠写出难。恐君浑忘却，时展画图看。 楚材见而惭焉，与之偕老。唐宋遗史
慎氏
天祐中，毗陵有慎氏，本儒家女，王史严灌夫娶之，数年无子，因拾其过而出焉。慎氏慨然登舟，留诗一章为别曰： 当时心事已相关，雨散云飞一饷间。便挂孤帆从此去，不堪重过望夫山。 灌夫览而愧，乃留之。唐宋遗史
二十八字媒
 白藕作花风已秋，不堪残睡更回头。晚云带雨归飞急，去作西窗一夜愁。 此赵德麟细君王氏所作也。德麟既鳏居，因见此篇，遂与之为亲。余以为二十八字媒也。王直方诗话
三英诗
天圣中，礼部郎中孙冕三英诗：刘元载妻，詹茂先妻，赵晟之母，早梅、寄远、惜别三诗。刘妻哀子无立，詹妻留夫侍母病，赵母惧子远游。孙公爱其才以取之。早梅诗云： 南枝向暖北枝寒，一种春风有两般。凭仗高楼莫吹笛，大家留取倚栏干。 寄远诗云： 锦江江上探春回，消尽寒冰落尽梅。争得儿夫似春色，一年一度一归来。 惜别诗云： 暖有花枝冷有冰，惟人没后却无凭。预愁离别苦相对，挑尽渔阳一夜灯。 金华瀛州集，又搜遗记梅花诗是女仙题蜀州江梅阁。
李易安
今代妇人能诗者，前有曾夫人魏，后有易安李。李在赵氏时，建炎初从秘阁守建康，作诗云： 南来尚怯吴江冷，北狩应悲易水寒。 又云： 南渡衣冠少王导，北来消息欠刘琨。 诗说隽作
荆公女
荆公女吴安持之妻，工诗。尝寄荆公曰： 西风不入小窗纱，秋意应怜我忆家。极目江山千万恨，依然和泪看黄花。 冷斋夜话
虞美人草行歌行也
曾子宣夫人魏氏，作虞美人草行云： 鸿门玉斗纷如雪，十万降兵夜流血，咸阳宫殿三月红，霸业已随烟烬灭。刚强必死仁义王，阴陵失路非天亡。英雄本学万人敌，何用屑屑悲红妆。三军散尽旌旗倒，玉帐佳人坐中老。香魂夜逐剑光飞，青血化为原上草。芳心寂寞寄寒枝，旧曲闻来似敛眉。哀怨徘徊愁不语，恰如初听楚歌时。滔滔逝水流今古，汉楚兴亡两丘土。当年遗事久成空，慷慨尊前为谁舞。 苕溪渔隐曰：此诗乃许彦国表民作。表民，合肥人。余昔随侍先君守合肥，尝借得渠家集，集中有此诗。又合肥老儒郭全美，乃表民席下旧诸生，云亲见渠作此诗。今曾端伯编诗选，亦列此诗于表民诗中，遂与余所见所闻暗合。览者可以无疑，亦知冷斋之妄也。
黄谷城母夫人孙氏
谷城母夫人孙氏道绚，极有词藻，尝赋九日诗，有 别墅苍烟萦古木，寒溪白浪卷轻沙。 又拟进士试月华临静夜诗，其贴静夜处云： 大疑当作天虚万籁息，人散一帘斜。 思致极不浅也。其小词云： 月光飞入林间屋，风策策，度庭竹。夜半江城击柝声，动寒梢栖宿。等闲老去年华促，只有江梅伴幽独。梦绕夷门旧家山，恨惊回难续。 又宫词： 翠柏红蕉影乱，月上珠帘恰半。风自碧空来，吹落歌珠一串。不见，不见，人被绣帘遮断。 使易安尚在，且有愧容矣。
蒨桃
余观古今诗话、翰府名谈，皆载寇莱公侍儿蒨桃诗二首，和章一首并同。翰府名谈仍益以怪辞，吾所不取，今但笔其诗云。公自相府出镇北门，有善歌者至庭下，公取金钟独酌，令歌数阕，公赠之束彩，歌者未满意。蒨桃自内窥之，立为诗二章呈公云： 一曲清歌一束绫，美人犹自意嫌轻。不知织女萤窗下，几度拖梭织得成。 其二云： 夜冷衣单手屡呵，幽窗轧轧度寒梭。腊天日短不盈尺，何似妖姬一曲歌。 公和云： 将相功名终若何，不堪急景似奔梭。人间万事君休问，且向樽前听艳歌。 渔隐
倡周氏
陈筑，字梦和，莆田人。崇宁初登第，为福州古田尉。既至官，惑一倡周氏，周能诗，尝赠筑云： 梦和残月过楼西，月过楼西梦已迷。唤起一声肠断处，落花枝上鹧鸪啼。 首句盖寓筑之字也。又春晴诗云： 瞥然飞过谁家燕，蓦地香来甚处花？深院日长无个事，一瓶春水自煎茶。 夷坚志
营妓僧儿
广汉妓女小名僧儿，秀外惠中，善填词。有姓戴者，忘其名，两作汉守，宠之。既而得请玉局之祠以归。僧儿作满庭芳见意云： 团菊苞金，丛兰减翠；画成秋暮风烟。使君归去，千里倍潸然。两度朱幡雁水，全胜得陶侃当年。如何见，一时盛事，都在送行篇。愁烦，梳洗懒，寻思陪宴，花月湖边。有多少风流，往事萦牵。闻道霓旌羽驾。看看是玉局神仙。应相许，冲云破雾，一到洞中天。 渔隐


三百篇
晦庵谓学诗者必本之三百篇
诗之为经，人事浃于下，天道备于上，而无一理之不具。学诗者当本之二南以求其端，参之列国以尽其变，正之于雅以大其规，和之于颂以要其止，此学诗之大旨也，于是乎章句以纲之，训诂以纪之，讽咏以昌之，涵濡以体之，察之德性显微之间，审之言行枢机之始。则修身及家，平均天下之道，其亦不待他求而得于此矣。
三百篇，情性之本。离骚，词赋之宗。学诗而不本于此，是亦浅矣。
晦庵论读诗看诗之法
诗须是沉潜讽诵，玩味义理，咀嚼滋味，方有所益。
须是先将诗来吟咏四五十遍了，方可看注。看了又吟咏三四十遍，使意思自然融液浃洽，方有见处。
诗全在讽诵之功。
看诗不须着意去里面分解，但是平平地涵泳自好。
因论诗曰：古人情意温厚宽和，道得言语自恁地好。
看诗义理外，更好看他文章。
诗，古之乐也。亦如今之歌曲，音各不同。
晦庵论国风雅颂
大率国风是民庶所作之诗，雅是朝廷之诗，颂是宗庙之诗。
晦庵论六义
诗有六义焉：一曰风、二曰赋、三曰比、四曰兴、五曰雅、六曰颂。此一条乃三百篇之纲领管辖。风、雅、颂者，声乐部分之名也。风则十五国风、雅则大小雅、颂则三颂也。赋、比、兴则所以制作风、雅、颂之体也。赋者直陈其事，如葛覃、卷耳之类是也。比者以彼状此，如螽斯、绿衣之类是也。兴者托物兴词，如关雎，兔罝之类是也。盖众作虽多，而其声音之节，制作之体，不外乎此。故大师之教国子，必使之以是六者三经而三纬之，则凡诗之节奏指归，皆将不待讲说，而直可吟咏以得之矣。
溪论四始六义
古今论四始、六义者多矣，无若伊上老人之说当也。若如郑说，则二者相乱：风、雅、颂既重出，赋、比、兴终无归着。四始者，言风、赋、雅、颂之四种。六义则凡诗中皆有此六义也。一曰风，非国风之风；五曰雅，六曰颂，非大雅、小雅之雅，商颂、周颂之颂也。诗固云：风、风也，教也。凡风化之所系，皆风也。赋者铺陈其事，比者引物连类，兴者因事感发，雅者陈其正理，颂者美而祝之。以诗考之，则 采采卷耳，不盈倾筐 为兴， 天上蒸民，有物有则。民之秉彝，原误作寻好是懿德 为雅也。自汉以来，各自立一家之体，则诗人之风，如建安之风豪健，晋宋之风放荡，齐梁之风流丽，其余随其所长，各自为一家之风。然古人不必指事言情，而后鉴戒。其刚柔、缓急、喜怒、哀乐之间，风教存乎其中矣。所以上以风化下，下以风刺上，感人也远，入人也深。自诗人之后失其本。余五者古今甚同，不可移易。立此六义，该括尽矣。毛公解诗，多云：兴也，与郑说便自不同。然则古人之论殆如此。自郑氏以来，遂汨之也耶。
陵阳发明思无邪之义
仆尝论为诗之要。公曰：诗言志，当先正其心志，心志正，则道德仁义之语、高雅淳厚之义自具。三百篇中有美原误作羞有刺，所谓 思无邪 也。先具此质，却论工拙。室中话
楚词
晦庵论楚词
楚词平易，后人学做者反艰深了，都不可晓。
离骚初无奇字，只恁说将去，自是好。后来如鲁直恁地着气力做，只是不好。
古赋须熟看屈、宋、韩、柳所作，乃有进步处。入本朝来，骚学殆绝。秦、黄、晁、张之徒，不足学也。
诗音律是自然如此，这个与天通。古人音韵宽，后人分得密，后隔了。离骚句中，发两个例在前： 朕皇考曰伯庸 、 庚寅吾以降洪 、 又重之以修能耐 、 纫秋兰以为佩 ，后人不晓，却谓只此两韵如此。某有楚辞叶韵，作子厚名氏，刻在漳州。
荀卿所作成相，凡三章，杂陈古今治乱兴亡之效，托声诗以风时君，若将以为工师之诵于贲之规者。其词亦托于楚而作，颇有补于治道。
越人歌乃楚王之弟鄂君，泛舟于新波之中，榜枻越人拥棹而歌此词。其义鄙亵不足言。特以其自越而楚，不学而得其余韵，且于周师六诗之所为兴者，亦有契焉。知声诗之体，古今共贯，胡越一家，有非人之所能为者。
司马相如之文，能侈而不能约，能謟而不谅。其上林、子虚之作，既以夸丽而不得入于楚词。大人之于远游，其渔猎又泰甚，然亦终归于谀也。特长门赋、哀二世赋为有讽谏之意。而哀二世赋所为作者，正当时之商监，尤当倾意极言，以寤主听。顾乃低徊局促，而不敢尽其词焉，亦足以知其阿意取容之可贱也。不然，岂其将死，而犹以封禅为言哉。
顾况诗有集，然皆不及其见于韦应物诗集者之胜。归来子录其楚词三章，以为可与王维相上下，予读之信然。然其朝上清者有曰： 利为舟兮灵为马，因乘之觞于瑶池之上兮，三光罗列而在下。 则意非维所能及。然他语殊不近也。独日晚歌一篇，亦以为气虽浅短，而意若差健云。
韩愈所作十操，如将归、龟山、拘幽、残形四操近楚词，其六首似诗。愈博学群书，奇辞奥旨，如取诸室中物，以其所涉博，故能约而为此也。夫孔子于三百篇，皆弦歌之操，亦弦歌之辞也。其取兴幽眇，怨而不言，最近离骚，本古诗之衍者，至汉而衍极，故离骚亡。操与诗赋同出而异名，盖衍复于约者。约故去古不远。然则后之欲为离骚者，惟约犹迨之。
柳宗元窜斥，崎岖蛮瘴间，堙阨感郁，一寓于文，为离骚数十篇。惩咎者，悔志也。其言曰： 苟余齿之有惩兮，蹈前烈而不颇。 后之君子欲成人之美者，读而悲之。
邢居实自少有逸才，大为苏黄诸公所称许，而不幸早死。其作秋风三叠时，年未弱冠。然味其言神会天出，如不经意，而无一字作今人语。同时之士，号称前辈，名好古学者，皆莫能及。使天寿之，则其所就，岂可量哉。
沧浪论楚词
楚词惟屈宋诸篇当熟读，外此惟贾谊怀沙、淮南王招隐、严夫子哀时命宜熟之，其它亦不必。九章不如九歌。九章哀郢尤妙。前辈谓大招胜招魂，不然。读骚之久，方识其味。须歌之抑扬，涕洟满襟，然后为真识离骚，否则如戛釜撞瓮耳。
唐人惟柳子厚深得骚学，退之、李观皆所不及。若皮日休九讽不足为骚。
两汉
古诗十九首
古人渺邈，人代难详；推其文体，固是炎刘之制，非衰周之唱。钟嵘诗评
读古诗十九首，及曹子建诗如 明月入高楼，流光正徘徊 之类诗，皆思深远而有余意，言有尽而意无穷也。学者当以此等诗常自涵养，自然下笔高妙。吕氏童蒙训
苏李
苏子卿、李少卿之徒，工为五言，虽文律各异，雅郑之音亦杂，而词意简远，指事言情，自非有为而为，则文不妄作。唐元稹撰子美墓志
秦少游云：苏李之诗，长于高妙。
酶庵论垓下帐中之歌
项羽所作垓下、帐中之歌，其词慷慨激烈，有千载不平之余愤。若其成败得失，则亦可以为强不知义者之深戒。
晦庵论大风歌
文中子曰：大风安不忘危，其霸心之存乎！美哉乎其言之大也。汉之所以有天下，而不能为三代之王，其以是夫！然自千载以来，人主之词，亦未有若是其壮丽而奇伟者也。呜呼，雄哉！
晦庵论贾谊
贾谊以长沙卑湿，自恐寿不得长，故作鵩赋以自广。太史公读之，叹其同死生，轻去就，至为爽然自失。以今观之，凡谊所称，皆列御寇、庄周之常言，又为伤悼无聊之故，而藉之以诳者。夫岂真能原始及终，而得夫朝闻夕死之实哉。谊有经世之才，文章盖其余事。其奇伟卓绝，亦非司马相如辈所能仿佛，而扬雄之论，常高彼而下此。而韩愈亦以马、扬厕于孟子、屈原之列，而无一言以及谊，余皆不识其何说也。
晦庵论班倢伃蔡琰
班倢伃所作自悼赋，归来子以为其词甚古，而侵寻于楚人，非特妇人女子之能言者，是固然矣。至于情虽出于幽怨，而能引分以自安，援古以自慰，和平中正，终不过于惨伤，又其德性之美、学问之力，有过人者，则论者有不及也。呜呼贤哉！柏舟、绿衣，见录于经。其词义之美，殆不过此云。
蔡琰所作胡笳，虽不规规于楚语，而其哀怨发中，不能自已之言，要为贤于不病而呻吟者也。范史乃弃此而独取其悲愤二诗。二诗词意浅促，非此词比。眉山苏公，已辨其妄矣。蔚宗文下固有不察，归来子祖屈而宗苏，亦未闻此，何耶。琰失身胡虏，不能死义，固无可言，然犹能知其可耻。则与扬雄反骚之意，又有间矣。
建安
总论
建安诗辩而不华，质而不俚，风调高雅，格律遒壮。其言直致而少对偶，指事情而绮丽，得风、雅、骚人之气骨，最为近古者也。一变而为晋、宋，再变而为齐、梁。唐诸诗人，高者学陶、谢，下者学徐、庾，惟老杜、李太白、韩退之早年皆学建安，晚乃各自变成一家耳。李太白多建安句法，而罕全篇，多杂以鲍明远体。东坡称蔡琰诗笔势似建安诸子。前辈皆留意于此，近来学者遂不讲耳。诗眼
魏文帝
魏文帝其源出于李陵，颇有仲宣之体则。新歌百许篇，率皆鄙直如偶语。惟 西北有浮云 十余首殊美，体赡可观，始见其功矣。不然，亦何以铨衡群英，对扬厥弟之美。诗评
曹子建
子建诗其源出于国风，骨气高奇，辞采华茂，情兼雅怨，体备文质，粲然溢古，卓尔不群。嗟乎！陈思王之于文章也，譬如人伦之有周孔，鳞羽之有龙凤，音乐之有琴笙，女工之有黼黻。俾尔怀鈆吮墨之士，宜乎拘篇章而景慕，仰余辉以自烛。故孔氏之门如用诗，则公幹升堂，思王入室，景阳、潘、陆，自可坐于廊庑间矣。钟嵘诗评
王仲宣
仲宣诗，其源出于李陵，若发愀怆之辞，文秀而质羸；在曹、刘间别构一体。方陈思不足，比魏文有余。诗评
刘公幹
公幹诗，其源出于古诗，仗气爱奇，动多振绝；贞骨陵霜，高风跨俗。但气过其文，然陈思已往，稍称独步。诗评
六代
总论
汉魏后陵迟衰微，讫于有晋太康中，三张、二陆、两潘、一左，勃然复兴，踵武前王，流风末派，亦文章之中兴也。永嘉时贵黄老，尚虚谈，于时篇什，理过其辞，淡然寡欲。爰及江表，微波尚传，孙绰、许询、桓、庾诸公，诗皆平典，以道德论，建安风力尽矣。于是郭景纯用俊上之才，变创其体；刘越石仗清刚之气，赞成厥美。然彼众我寡，亦未动俗。逮义熙中，谢益寿斐然之作；永嘉有谢灵运，才高辞盛，富艳难踪，固以含刘跨郭，凌轹潘、左。故知陈思为建安之杰，公幹、仲宣、陆机为辅，此皆五言之冠冕，文辞之命世也。诗评
晦庵云：齐梁间人诗，读之使人四肢皆懒慢不收拾。
褒贬不同
六朝诸人之诗，不可不熟读。如萧悫 芙蓉露下落，杨柳月中疏。 锻炼至此，自唐以来，无人能及也。退之云： 齐梁及陈隋，众作等蝉噪。 此语吾不敢议，亦不敢从。许彦周诗话
五言之警策
阮籍咏怀，子卿双凫，嵇康双鸾，茂先寒食，平叔单衣，安仁倦暑，景阳苦雨，灵运邺中，士衡拟古，越石感乱，景纯游仙，王微风月，谢客山水，叔元离燕，明远戍边，太冲咏史，颜延入洛；陶公咏贫之制，惠连捣衣之作：斯皆五言之警策者也。所谓篇章之珠泽，文彩之邓林乎。钟嵘诗评，下同
阮嗣宗
嗣宗诗，其源出于风雅，无雕虫之巧，而咏物咏怀，可以陶性灵，发幽思；言犹耳目之内，情寄八荒之外。洋洋乎源于风雅，使人忘其鄙近，自致远大。诗评
张茂先
茂先诗，其源出于王粲，其体浮艳，兴托多奇，巧用文字，务其妍冶，虽名高曩代，而敦亮之士，犹恨儿女情多，风云气少。谢康乐云：张公虽复千箱，犹一体耳。今置之甲科疑弱，乙之中品恨少，在季孟之间耳。诗评
潘安仁
安仁诗，其源出于仲宣，翰林叹其翩翩弈弈，如翔禽之羽毛，衣帔之绡縠，犹尚浅于陆机，则机为深矣。谢混云：潘诗烂若舒锦，无处不佳；陆文如披沙拣金，往往得宝。余尝言陆才如海，潘才如江。诗评
张景阳
景阳诗，其源出于王粲，文体华净，少病累，有巧构形似之言；雄于潘岳，靡于太冲，风流调达，实旷代之高才。其辞葱蒨，音韵铿锵，使人味之，亹亹不绝。诗评
陆士衡
士衡诗，其源出于陈思，才高辞赡，举体华密。气少于公幹，文劣于仲宣，但尚规矩，不贵绮错；有伤直寄之奇也，然且咀嚼英华，厌饫膏泽，故文章之源泉也，张叹其大才，信矣。人云古诗其源出于国风，陆机拟诗十二首，文温以丽，意悲而切，惊心动魂，几于一字千金。诗评
刘越石
越石诗，其源出于王粲，善为凄戾之辞，且有清拔之气。琨既体良才，又离厄运；故善叙丧乱，多感恨之言。诗评
晦庵曰：刘琨诗高，东晋诗已不逮前人，齐、梁益浮薄矣。
郭景纯
景纯诗宪潘岳，文体相辉，彪炳可玩。变中原平淡之体，故称中兴第一。翰林以为诗首。游仙之作，辞多慷慨，垂玄远之宗。诗评
文选注云：游仙之制，文多自叙，志狭中区，而辞无俗累。
三谢
唐子西语录云：三谢诗，灵运为胜。当就选中写出熟读，自见其优劣也。又云：江左诸谢诗文，见文选者六人：希宋本此下脱三叶逸无诗，宣远、叔源有诗不工，今取灵运、惠连、元晖诗合六十四篇，为三谢诗；是三人者，诗至元晖，语益工，然萧散自得之趣，亦复少减，渐有唐风矣。于此可以观世变也。又云：灵运在永嘉因梦惠连，遂有 池塘生春草 之句；元晖在宣城，因登三山，遂有 澄江净如练 之句；二公妙处，盖在于鼻无垩，目无膜尔。鼻无垩，斤将曷运；目无膜，鎞将曷施？所谓混然天成，天球不琢者欤！灵运如 矜名道不足，适己物可忽。  清晖能娱人，游子澹忘归。 元晖诗如 春草秋更绿，公子未西归。  大江流日夜，客心悲未央 等语，皆得三百篇之余韵。是以古今以为奇作。
灵运
 池塘生春草，园柳变鸣禽。 世人多不解此语为工。盖欲以奇求之尔。此语之工，正在无所用意，猝然与景相遇，备以成章，不假绳削，故非常情之所能到。诗家妙处，当须以此为根本。而思苦言艰者，往往不悟。石林诗话
惠连
二谢才思富健，恨其兰玉早凋，长辔未聘。秋怀、捣衣之作，虽灵运锐思，何以加焉！诗评
元晖
元晖诗，其源出于谢琨，微伤细密，一章之中自有玉石。然奇章秀句，足使叔原失步，明远变色。诗评
靖节
清淡之宗
渊明意趣真古，清淡之宗；诗家视渊明，犹孔门视伯夷也。西清诗话
萧统论渊明
钟嵘评渊明诗，为古今隐逸诗人之宗。余谓陋哉斯言，岂足以尽之！不若萧统云：渊明文章不群，词彩精拔，跌宕昭彰，独超众类，抑扬爽朗，莫之与京。横素波而傍流，干青云而直上。语时事则指而可想，论怀抱则旷而且真。加以贞志不休，安道苦节，不以躬耕为耻，不以无财为病。自非大道笃志，与道污隆，孰能如此乎！此言尽之矣。渔隐
不可及
渊明诗所不可及者，冲澹深粹，出于自然，若曾用力学，然后知渊明诗非著力之所能成。龟山语录
悠然见南山
东坡以渊明有 采菊东篱下，悠然见南山 ，而无识者以 见 为 望 ，不啻碔砆之与美玉。予观乐天效渊明诗，有云： 时倾一樽酒，坐望东南山。 然则流俗之失久矣。惟韦苏州答长安丞裴税诗，有云： 采菊露未晞，举头见秋山。 乃知真得渊明诗意，而东坡之说为可信。复斋漫录
晦庵论归去来辞
欧阳公言：两晋无文章，幸独有归去来辞一篇耳，然其词义夷旷萧散，虽托楚声，而无其尤怨切蹙之病云。
欧阳公论归去来辞
六一居士惟重陶渊明归去来，以为江左高文，当世莫及。涪翁云：颜、谢之诗，可谓不遗炉锤之功矣；然渊明之墙数仞，而不能窥也。东坡晚年尤喜渊明诗，在儋耳遂尽和其诗。荆公在金陵，作许多用渊明诗中事，至有四韵诗，全使渊明诗者。遯斋闲览
李格非论归去来辞
李格非善论文章，尝曰：诸葛孔明出师表，刘伶酒德颂，陶渊明归去来辞，李令伯乞养亲表；皆沛然如肝肺中流出，殊不见斧凿痕。是数君子在后汉之末，西晋之间，初未尝欲以文章名世，而其词意超迈如此！冷斋夜话
休斋论归去来辞
陶渊明罢彭泽令，赋归去来，而自命曰辞。迨今人歌之，顿挫抑扬，自协声律，盖其词高甚。晋宋而下，欲追蹑之不能。汉武帝秋风词尽蹈袭楚辞，未甚敷畅；归去来则自出机杼，所谓无首无尾，无终无始，前非歌而后非辞，欲断而复续，将作而遽止；谓洞庭钧天而不淡，谓霓裳羽衣而不绮，此其所以超然乎！先秦之世，而与之同轨者也。
词简理足
饮酒诗云： 衰荣无定在，彼此更共之。 山谷云：此是西汉人文章，他人多少言语，尽得此理。溪诗话
诗人以来无此句
荆公尝言：其诗有奇绝不可及之语，如 结庐在人境，而无车马喧。问君何能尔，心远地自偏。 由诗人以来，无此句也。然则渊明趣向不群，词彩精拔，晋宋之间一人而已。苕溪渔隐曰：荆公诗云： 先生岁晚事田园，鲁叟遗书废讨论。问讯桑麻怜已长，按行松菊喜犹存。农人调笑追寻壑。稚子欢呼出候门。遥谢载醪祛惑者，吾今欲辨已忘言。 所谓四韵全使渊明诗者，即此诗是也。
得此生
东坡云： 秋菊有佳色，裛露掇其英。泛此忘忧物，远我遗世情。一觞虽独进，杯尽壶自倾。日入群动息，归鸟趋林鸣。笑傲东轩下，聊复得此生。 靖节以无事为得此生，则见役于物者，非失此生耶！
酒诗
饮酒诗云： 客养千金躯，临化消其宝。 宝不过躯，躯化则宝亡矣。人言靖节不知道，吾不信也。
知道
东坡拈出渊明谈理之诗，有曰： 采菊东篱下，悠然见南山。 二曰： 笑傲东轩下，聊复得此生。 三曰： 客养千金躯，临化消其宝。 皆以为知道之言。盖絺章绘句，嘲风弄月，虽工何补！若观道者出语，自然超诣，非常人能蹈其轨辙也。韵语阳秋
悟道
彭泽归去来辞云： 既自以心为形役，奚惆怅而独悲？ 是此老悟道处。若人能用此两句，出处有余裕也。许彦周诗话
辨诗品所论渊明诗
魏晋间人诗，大抵专攻一体，如侍宴、从军之类。故后来相与祖习者，亦但因所长而取之耳。谢灵运拟邺中七子与江淹杂拟是也。梁钟嵘作诗品，皆云：某人诗出于某，人亦以此为然。论陶渊明，乃以为出应璩。此语不知其所据。应璩诗不多见，惟文选载其百一诗一篇，所谓 下流不可处，君子慎厥初 者，与陶诗了不相类。五臣注引文章录云：曹爽多违法度，璩作诗以刺在位，若百分有补于一者。渊明正以脱略世故，超然物外为适，顾区区在位者，何足累其心哉！且此老何尝有意欲以诗自名，而追取一人而模仿之？此乃当时文士与进取而争长者所为。何期此老之浅！盖嵘之陋也。石林诗话
坡谷叹渊明之绝识
山谷云：东坡在颍州时，因欧阳叔弼读元载传，叹渊明之绝识，遂作诗云： 渊明求县令，本缘食不足。束带向督邮，小屈未为辱，翻然赋归去，岂不念穷独！重以五斗米，折腰营口腹。云何元相国，万钟不满欲？胡椒铢两多，安用八百斛。以此杀其身，何翅抵鹊玉！往者不可悔，吾其反自烛。 渊明隐约栗里、柴桑之间，或饭不足也，颜延年送钱二十万，即日送酒家，与蓄积不知纪极，至藏胡椒八百斛者，相去远近，岂直睢阳苏合弹与蜣蜋粪丸比哉！
东坡论渊明诗
东坡云：古之诗人有拟古之作矣，未有追和古人者也；追和古人，则始于东坡。吾于诗人无所甚好，独好渊明之诗；渊明作诗不多，然其诗质而实绮，癯而实腴，自曹、刘、鲍、谢、李、杜诸人，皆莫及也。
山谷论渊明诗
山谷云：宁律不谐，而不使句弱；宁用字不工，不使语俗，此庾开府之所长也，然有意于为诗也。至于渊明，则所谓不烦绳削而自合者。虽然巧于斧斤者，多疑其拙；窘于检括者，辄病其放。孔子曰：宁武子其知可及也，其愚不可及也。渊明之拙与放，岂可为不知者道哉！道人曰：如我按指，海印发光；汝暂举心，尘劳先起。说者曰：若以法眼观，无俗不真；若以世眼观，无真不俗。渊明之诗，要当与一丘一壑者共之耳。
秦太虚效渊明挽辞
渊明自作挽辞，秦太虚亦效之。余谓渊明之辞了达，太虚之辞哀怨。渊明三首，今录其一云： 有生必有死，早终非命促。昨暮同为人，今旦在鬼录。魂气散何之，枯形寄枯木。娇儿索父啼，良友抚我哭。得失不复知，是非安能觉！千秋万岁后，谁知荣与辱。但恨在世时，饮酒不得足。 太虚云： 婴衅徒穷荒，茹哀与世辞。官来录我橐，吏来验我尸。藤束木皮棺，藁葬路傍陂。家乡在万里，妻子天一涯。孤魂不敢归，惴惴犹在兹。昔忝柱下史，通籍黄金闺。奇祸一朝作，飘零至于斯。弱孤未堪事，返骨定何时？修途缭山海，岂免从阇维。荼毒复荼毒，彼苍那得知！岁晚瘴江急，鸟兽鸣声悲。空蒙寒雨零，惨淡阴风吹。殡宫生苍藓，纸钱挂空枝。无人设薄奠，谁与饭黄缁！亦无挽歌者，空有挽歌辞。 东坡谓太虚齐死生，了物我，戏出此语。其言过矣。此言惟渊明可以当之，若太虚者，情钟世味，意恋生理，一经迁谪，则不能自释，遂怏忿而作此辞，岂真若是乎！渔隐
贫士诗
贫士诗云： 九十行带索，饥寒况当年。 近一名士作诗云： 九十行带索，荣公老无依。 余谓之曰：陶诗本非警策，因有君诗，乃见陶之工。或讥余贵耳贱目，后错举两联，人多不能辨其孰为陶，孰为今诗也。则为解曰：荣启期事近出列子，不言荣公可知；九十，则老可知；行带索，则无依可知；五字皆赘也。若渊明意谓：至于九十，犹不免行而带索，则自少壮至于长老，其饥寒艰苦宜如此，穷士之所以可深悲也。此所谓君子于其言无所苟而已矣。古人文章，必不虚设耳。诗眼
止酒诗
止酒诗云： 坐止高荫下，步止荜门里。好味止园葵，大欢止稚子。 余尝反复味之，然后知渊明之用意，非独止酒，而于此四者，皆欲止之。故坐止于树荫之下，则广厦华堂吾何羡焉？步止于荜门之里，则朝市声利吾何趋焉？好味止于噉园葵，则五鼎方丈吾何欲焉？大欢止于戏稚子，则燕歌赵舞吾何乐焉？在彼者难求，而在此者易为也。渊明固穷守道，安于丘园，畴肯以此而易彼乎？渔隐
责子诗
山谷云：陶渊明责子诗曰： 白发被两鬓，肌肤不复实。虽有五男儿，总不好纸笔。阿舒已二八，懒惰故无匹。阿宣行志学，而不爱文术。雍端年十三，不识六与七。通子垂九龄，但觅梨与栗。天运苟如此，且进杯中物。 观渊明此诗，想见其人慈祥，戏谑可观也。俗人便谓渊明诸子皆不肖，而渊明愁叹见于诗耳。又云：杜子美诗： 陶潜避俗翁，未必能达道，观其著诗篇，颇亦恨枯槁。达士岂是足，默识盖不早。生子贤与愚，何其挂怀抱！ 子美困顿于三川，盖为不知者诟病，以为拙于生事；又往往讥议宗文、宗武失学，故聊解嘲耳。其诗名曰 遣兴 ，可解也。俗人便为讥病渊明，所谓痴人前不得说梦也。


诗病
诗病有八沈约
一曰平头第一、第二字不得与第六、第七字同声。如 今日良宴会，欢乐莫具陈。  今 、 欢 皆平声。
二曰上尾第五字不得与第十字同声。如 青青河畔草，郁郁园中柳。  草  柳 皆上声。
三曰蜂腰第二字不得与第五字同声。如 闻君爱我甘，窃欲自修饰。  君 、 甘 皆平声， 欲 、 饰 皆入声。
四曰鹤膝第五字不得与第十五字同声。如 客从远方来，遗我一书札。上言长相思，下言久离别。  来 、 思 皆平声。
五曰大韵如 声 、 鸣 为韵，上九字不得用 惊 、 倾 、 平 、 荣 字。
六曰小韵除本一字外，九字中不得有两字同韵。如 遥 、 条 不同。
七曰旁纽，八曰正纽十字内两字叠韵为正纽，若不共一纽而有双声，为旁纽。如 流 、 久 为正纽， 流 、 柳 为旁纽。
八种惟上尾、鹤膝最忌，余病亦皆通。
细较诗病
圣俞语予曰：严维诗 柳塘春水慢，花坞夕阳迟。 则天容时态，融和怡荡，如在目前。又刘贡父诗话云：此一联细细较之， 夕阳迟 则系 花 ， 春水慢 不须 柳 也。如老杜 深山催短景，乔木易高风 ，则了无瑕颣。苕溪渔隐曰： 春水慢 不须 柳 ，此真确论；但 夕阳迟 则系 花 ，此论殊非是。盖 夕阳迟 乃系于 坞 ，初不系 花 。以此言之，则 春水慢 不必 柳塘 ， 夕阳迟 岂独 花坞 哉！余尝爱西清诗话载吴越王时，宰相皮光业每以诗为己任，尝得一联云： 行人折柳和轻絮，飞燕衔泥带落花。 自负警策，以示同僚。众争叹誉，裴光约曰：二句偏枯，不为工。盖柳当有絮，泥或无花。此论乃得诗之膏肓矣。六一居士诗话
至宝丹
王岐公诗喜用金玉珠碧，以为富贵。而其兄谓之至宝丹也。后山诗话
点鬼簿算博士
王、杨、卢、骆有文名，人议其疵曰：杨好用古人姓名，谓之点鬼簿；骆好用数对，谓之算博士。玉泉子
倒用字
和东坡金山诗云： 云峰一隔变炎凉，犹喜重来饭积香。 维摩经云：维摩诘往上方，有国号香积，以众香钵盛满香饭，悉饱众会。故今僧舍厨名 香积 ，二字不可颠倒也。渔隐
狂怪
石介作三豪诗，略云： 曼卿豪于诗，永叔豪于文，杜默豪于歌 也。永叔亦赠默诗云： 赠之三豪篇，而我滥一名。 默之歌少见于世，初不知之。后闻其篇云： 学海波中老龙，圣人门前大虫。推倒杨朱墨翟，扶起仲尼周公。 皆此等语。甚矣，介之无识也！永叔不欲嘲笑之者，此公恶争名，且为介讳也。吾观杜默豪气，正是京东学究，饮私酒，食瘴死牛肉，醉饱后发者也。作诗狂怪，至卢仝、马异极矣。若更求奇，便作杜默。东坡
金山诗
陈无己诗话谓：平甫以杨蟠金山寺诗为庄宅牙人话，解量四至，诗云： 天末楼台横北固，夜深灯火见扬州。 然余观荆公金山诗前四句亦类此： 天末海云横北固，烟中沙岸似西兴。已无舡舫犹闻笛，远有楼台只见灯。 苕溪渔隐曰：平甫游金山诗云： 北固山连三楚尽，中泠水入九江深。 平甫讥杨蟠诗，反自作此等语，何耶。复斋漫录
方池诗
西头供奉官钱昭度曾咏方池，诗云： 东道主人心匠巧，凿开方石贮涟漪。夜深却被寒星映，恰似仙翁一局棋。 有轻薄子见而笑曰：此所谓 一局黑全输 也。遯斋闲览
樱桃诗
唐自四月一日寝庙荐樱桃后，颁赐百官各有差。摩诘诗： 归鞍竞带青丝笼，中使频倾赤玉盘。 退之诗： 香随翠笼擎初重，色映银盘泻未停。 二诗语意相似。摩诘诗浑成，胜退之诗。樱桃初无香，退之以香言之，亦是语病。渔隐
水仙诗
水仙花诗云： 借水开花自一奇，水沉为骨玉为肌。暗香已压酴醿倒，只比寒梅无好枝。 第水仙花初不在水中生，欲形容水字，反成语病。渔隐
竹诗
东坡有言：世间事忍笑为易，惟读王祈大夫诗不笑为难。祈尝谓东坡云：有竹诗两句，最为得意。因诵曰： 叶垂千口剑，干耸万条枪。 坡曰：好则极好，则是十条竹竿，一个叶儿也。王直方诗话
中秋月
陈纯字元朴，莆田人。因游桃源，中秋夜遇玉源、灵源、桃源三夫人。玉源令纯举中秋月诗，纯言一联云： 莫辞终夕看，动是隔年期。 桃源曰：意虽佳，但不见中秋月，作七月十五夜亦可。桃源因作诗曰： 金吹扫天幕，无云方莹然。九秋今夕半，万里一轮圆。皓彩盈虚碧，清光射玉川。瑶樽休惜醉，幽意正绵绵。 青琐
孤雁诗
鲍当吟孤雁云： 更无声接续，空有影相随。 当时号为 鲍孤雁 。凡物有声而孤者皆然，何独雁乎。汉皋张君诗话
雪诗蛙诗
雪诗押 檐 字一联云： 败履尚存东郭指，飞花又舞谪仙檐。  东郭指 正用雪事，出史记滑稽传。 谪仙檐 盖取李太白诗所谓 飞花送酒舞前檐 者，即无雪事矣。赠王子直诗云： 水底笙歌蛙两部，山中奴隶橘千头。 虽爱其语之工，然南史：孔德璋门庭之内，草莱不剪，中有蛙鸣；或问之曰：欲为陈蕃乎？曰：我以此当两部鼓吹，何必效陈蕃！即无笙歌之说。艺苑雌黄
近似
高英秀者，吴越国人。与赞宁为诗友。口给好骂，滑稽，每见眉目有异者，必噂短于其后，人号恶喙薄徒。尝讥名人诗病云：李义山览汉史云： 王莽弄来曾半破，曹公将去便平沉。 定是破船诗。李群玉咏鹧鸪云： 方穿诘曲崎岖路，又听钩辀格磔声。 定是梵语诗。罗隐云： 云中鸡犬刘安过，月里笙歌炀帝归。 定是鬼诗。杜荀鹤云： 今日偶题题似著，不知题后更谁题。 此卫子诗也，不然，安有四蹄。赞宁笑谢而已。西清诗话
程师孟知洪州，于府中作静堂，自爱之，无日不到。作诗题于石曰： 每日更忙须一到，夜深长是点灯来。 李元规见而笑曰：此乃是登溷之诗乎！东轩笔录
罗隐题牡丹云： 若教解语应倾国，任是无情也动人。 曹唐曰：此乃咏子女障子耳。隐曰：犹胜足下作鬼诗。乃诵唐汉武要王母诗云： 树底有天春寂寂，人间无路月茫茫。 岂非鬼诗耶！丹阳集
圣俞尝云：诗句义格虽通，语涉浅俗而可笑者，亦其病也。如 尽日觅不得，有时还自来。 本谓诗之好句难得耳，说者云：此是人家失猫儿，人以为笑。欧公诗话
文潜赋虎图诗，末云： 烦君卫吾寝，振此蓬荜陋。坐令盗肉鼠，不敢窥白昼。 或云：此却是猫儿诗也。又大旱诗云： 天边赵盾益可畏，水底武侯方醉眠。 时人以为几于汤燖右军也。王直方诗话
鹅腿子
有举人以诗谒汴帅王智兴，智兴曰： 莫有鹅腿子否？ 谓鹤膝也。卢氏杂说
漫塘评刘启之诗病
刘启之以诗自许，漫塘先生得其诗，读至韩蕲王庙诗中两句云： 皇天有意存赵孤，蕲王登坛鬼神泣。 先生掩卷曰：此未识作诗法也。诗家以杜少陵称首，正谓其无一篇不寓尊君敬上之意，如北征诗云： 桓桓陈将军，仗义奋忠烈。都人望翠华，佳气向金阙。煌煌太宗业，树立甚宏达。 洗兵马云： 成王功大心转小，郭相谋深古来少。司徒清鉴悬明镜，尚书气与秋天杳。 先后重轻，非苟作也。今顾指高宗为赵孤，谓皇天眷命，有意存赵孤，而蕲王登坛，鬼神便泣，气势却如此其盛！毋乃抑君父之太过，而扬臣子之已甚乎！语录
碍理
害理
澧阳道傍有甘泉寺，因莱公、丁谓曾留行记，从而题咏者甚众，碑牌满屋。孙讽有 平仲酌泉曾顿辔，谓之礼佛遂南行。高堂下瞰炎荒路，转使高僧薄宠荣 。人独传道，余独恨其语无别，自古以直道见黜者多矣，岂皆贪宠荣者哉！又有人云： 此泉不洗千年恨，留与行人戒覆车。 害理尤甚。莱公之事，亦例为覆车乎！因过之，偶为数韵，其间有云： 已凭静止鉴忠精，更遣清冷洗谗喙。 盖指二公也。溪
句好而理不通
诗人贪求好句，而理有不通，亦语病也。如 袖中谏草朝天去，头上宫花侍燕归。 诚为佳句矣，但进谏必以章疏，无用稿之理。唐人有云： 姑苏城外寒山寺，夜半钟声到客船。 说者亦云：句则佳矣，其如三更不是撞钟时！如贾岛哭僧云： 写留行道影，焚却坐禅身。 时谓之烧杀活和尚，此尤可笑。若 步随青山影，坐学白塔骨。 又 独行潭底影，数息树边身。 皆是岛诗，何精粗顿异！欧公诗话
碍理
潘大临，字邠老，有登汉阳高楼诗曰： 两屐上层楼，一目古本作日略千里。 说者以为著屐岂可登楼！又尝赋潘庭之清逸楼诗，有云： 归来陶隐居，拄颊西山云。 或谓：既已休官，安得手板而拄之也！王直方诗话
长恨歌古柏行
白乐天长恨歌云： 峨眉山下少人行。 峨眉在嘉州，与幸蜀全无交涉。杜诗云： 霜皮溜雨四十围，黛色参天二千尺。 四十围乃是径十尺，无乃太细长乎！皆文章之病也。
鹧鸪诗
林逋云： 草泥行郭索，云木叫钩辀。 钩辀格磔，谓鹧鸪声也。诗话笔谈皆美其善对，然鹧鸪未尝栖木而鸣，惟低飞草中。孙莘老知福州，有荔枝十绝，句云： 儿童窃食不知禁，格磔山禽满院飞。 盖谱言荔枝未经人摘，百禽不敢近；或已经摘，飞鸟蜂蚁竞来食之；或谓鹧鸪既不登木，又非庭院之禽，性又不嗜荔枝，夏月即非鹧鸪之时。语意虽工，亦诗之病也。
鹭鸶诗
张仲达咏鹭鸶诗云： 沧海最深处，鲈鱼衔得归。 张文宝曰：佳则佳矣，争奈鹭鸶嘴脚太长也。荆湖近事
邑人诗
方谔有赠邑令诗云： 琴弹永日得古意，印锁经秋生藓痕。 句虽佳，但印上不是生藓处，不若前辈诗云： 雨后有人耕绿野，月明无犬吠花村。 思清句雅，又见令之教化仁爱，民乐于耕耨，且无盗贼之警也。翰府名谈
考证
少陵与太白，独厚于诸公，凡言太白十四处，至云： 世人皆欲杀，吾意独怜才。  醉眠秋共被，携手日同行。  三夜频梦君，情亲见君意。 其情好可想。遯斋闲览谓二人名既相逼，不能无相忌。是以庸俗之见而度贤哲之心也。予故不得不辨。
古诗十九首，非止一人之诗也。 行行重行行 ，乐府以为枚乘作，则其他可知矣。
古诗十九首 行行重行行 ，玉台作两首，自 越鸟巢南枝 以下，别为一首，当以选为正。
文选长歌行只有一首 青青园中葵 者，郭茂倩乐府有两首，次一首乃 仙人骑白鹿 者。 仙人骑白鹿 之篇，予疑此词 岧岧山下亭 以下，其义不同，当又别是一首。郭茂倩不能辨也。
文选 饮马长城窟 ，古词无人名，玉台以为蔡邕作。
古词之不可读者，莫如巾舞歌，文义漫不可解。
又古将进酒、芳树、石榴、豫章行等篇，皆使人读之茫然，又朱露、雉子班、艾如张、思悲翁、上之回等，只二三句可解，宁非岁久文字讹舛而然耶！
木兰歌 促织何唧唧 ，文苑英华作 唧唧何切切 ，又作 呖呖 ，乐府作 唧唧复唧唧 ，又作 促织何唧唧 ，当从乐府也。
 愿驰千里足 ，郭茂倩乐府 愿借明驼千里足 ，酉阳杂俎作 愿驰千里明驼足 ，渔隐不考，妄为之辨。
木兰歌，文苑英华直作韦元甫名，考郭茂倩乐府有两篇，其后篇乃元甫所作也。
木兰歌最古，然 朔气传金柝，寒光照铁衣 之语，已似太白，必非汉魏人也。
班婕妤怨歌行，文选直作班姬之名，乐府以为颜延年作。
诸葛孔明梁甫吟： 步出齐东门，遥望荡阴里。 乐府解题作 遥望阴阳里 ，今青州有阴阳里。 田疆古冶子 。解题作 田疆固野子 。
南北朝人，惟张正见诗最多，而最无足省发。所谓虽多亦奚以为。
西清诗话载晁文元家所藏陶诗，有问来使一篇云： 尔从山中来，早晚发天目。我屋南山下，今生几丛菊。蔷薇叶已抽，秋兰气当馥。归去来山中，山中酒应熟。 予谓此篇诚佳，然其体制气象，与渊明不类。得非太白逸诗，后人谩取以入陶集耶？
文苑英华有太白代寄翁参枢先辈七言律一首，乃晚唐之下者。又有五言律三首，其一送客归吴，其二送友生归峡中，其三送袁明甫任长江，集本皆无之。其家数在大历、正元间，亦非太白之作。又有五言雨后望月一首，望夫石一首，冬日归旧山一首，皆晚唐之语，又有 秦楼出佳丽 四句，亦不类太白，皆是后人假名也。
文苑英华有送史司马赴崔相公幕一首云： 峥嵘丞相府，清切凤凰池。羡尔瑶台鹤，高楼璚树枝。归飞晴日好，吟弄惠风吹。正有乘轩乐，初当学舞时。珍禽在罗网，微命若游丝。愿托周周羽，相衘汉水湄。 此或太白之逸诗也。不然，亦是盛唐人作。
太白集中少年行，只有数句类太白，其他皆浅近浮俗，非太白之作，必误入也。
 酒渴爱江清 一诗，文苑英华作畅当，面黄伯思注杜集，编作少陵诗，非也。
 迎旦东风骑蹇驴 ，决非唐人气象，只似白乐天言语。今者世俗图画，以为少陵诗，渔隐亦辨其非矣。而黄伯思编入杜集，非也。
少陵有避地逸诗一首云： 避地岁时晚，窜身筋骨劳。诗书逐墙壁，奴仆亦旌旄。行在近闻信，此生随所遭。神尧旧天下，会见出腥臊。 题下公自注云：至德二载丁酉作。此则真少陵语。今书市诸本，并不见有。
旧蜀本杜诗并无注释，虽编年而不分古、近二体，其间略有公自注而已。今豫章库本，以为翻镇江蜀本，虽无杂注，又分古律，其编年亦且不同。近宝庆间南海漕台新刊杜集，亦以为蜀本虽删去假坡之注，亦有王原叔以下九家，而赵注比他本最详，皆非旧蜀本也。
杜集注中 坡曰 者，皆是托名假伪。渔隐虽尝辨之，而人尚疑之，盖无至当之说，以指其伪也。今举一端，将不辨而自明矣：如 楚岫千峰翠 ，注云：景差兰台春望： 千峰楚岫翠，万木郢城阴。 且五言始于李陵、苏武，或云枚乘，则汉以前五言古诗尚未有之；宁有战国时已有五言律句耶？观此，可以一笑而悟矣。亦幸其有此漏逗也。
杜注中有 师曰 者，亦 坡曰 之类，其间半伪半真，尤为殽乱惑人。此深可叹。然具眼者，自默识之耳。
崔灏渭城少年行，百家选作两首。自 秦川 以下，别为一首。郭茂倩乐府止作一首，文苑英华只作一首，当从乐府、英华为是。
玉川子 天下薄夫苦耽酒 之诗，荆公百家选只作一篇，本集自 天上白日悠悠悬 以下，别为一首，当从荆公为正。
太白诗 斗酒渭城边，垆头耐醉眠 者，乃岑参之诗，误入公集。
太白塞上曲 骝马新跨紫玉鞍 者，乃王昌龄诗，亦误入。昌龄本有二篇，前篇乃 秦时明月汉时关 者也。
孟浩然集，有赠孟郊一首，按东野乃正元、元和间人，而浩然终于开元二十八年，时代悬远；其诗亦不似浩然，必误入，不可不辨也。
杜诗 五云高太甲，六月旷抟扶。  太甲 之义，殆不可晓。得非高太乙耶？ 乙 误为 甲 ，盖亦相近。以 星 对 风 ，庶从其类也。
 杳杳东山携汉妓，泠泠修竹待王归。  携汉妓 ，无义理，疑是 携妓去 ，盖子美于绝句每喜对偶耳。臆见如此，更俟宏识。
荆公百家诗选，盖本于唐人英灵、间气集，其初明皇、德宗、薛稷、刘希夷、王适、韦述之诗，无少增损，次序亦同；孟浩然但增其数；储光羲后，方是荆公自去取。前卷读之尽佳，非其选择之精，盖盛唐人之诗，无不可观者。至于大历以后，其去取深不满人意；况唐人如沈、宋、王、杨、卢、骆、陈拾遗、张曲江、贾至、王维、独孤及、韦应物、孙逖、祖咏、刘眘虚、綦毋潜、刘长卿、李长吉诸公，皆大名家；李、杜、韩、柳、元、白，以家有其集，故不载，而此集无之。荆公当时所选，但据宋次道家之所有耳。其序乃言：观唐诗者观此足矣，岂不诬哉！今人但以荆公所选，敛衽而莫敢议，可叹也！
荆公有一家但取一二首而不可读者。如曹唐二首，其一首云： 年少风流好丈夫，大家望拜汉金吾。闲眠晓日听鶗鴂，笑倚春风仗辘轳。深院吹笙从汉婢，静街调马任奚奴。牡丹花不钩帘看，独凭红肌捋虎须。 此不足以书屏幛，但可与闾巷小人为文背之词。又买剑一首云： 青天露拔云霓泣，黑地潜擎鬼魅愁。 但可与巫师念诵也。
唐人类集一代之诗，不特英灵、间气、极玄、又玄也。顾陶作唐诗类选，窦常有南薰集，韦縠有才调集，又有正声集，不记何人。有小选、集选、词苑琼华、雅言系述，其他必尚有之也。
予尝见方子通墓志，言唐诗有八百家，子通所藏有五百家，今则世不见有。惜哉！
柳子厚 渔翁夜傍西岩宿 之诗，东坡删去后二句，使子厚复生，亦必心服。
谢脁 洞庭张乐地，潇湘帝子游。云去苍梧野，水还江汉流。停骖我怅望，辍棹子夷犹。广平听方藉，茂陵将见求。心事俱已矣，江上徒离忧。 予谓 广平听方藉，茂陵将见求 一联，亦可削去，只用八句，尤为浑然。不知识者以为如何？


诗评
诚斋品藻中兴以来诸贤诗
自隆兴以来以诗名：林谦之，范至能，陆务观，尤延之，萧东夫；近时后进，有张镃功父，赵蕃昌父，刘翰武子，黄景说岩老，徐似道渊子，项安世平甫，巩丰仲至，姜夔尧章，徐贺恭仲，汪经仲权。前五人皆有诗集传世。谦之常称重其友方翥次云诗云： 秋明河汉外，月近斗牛旁。 延之有云： 去年江南荒，趁逐过江北；江北不可住，江南归未得。 有寄友人云： 胸中襞积千般事，到得相逢一语无。 又台州秩满而归云： 送客渐稀城渐远，归涂应减两三程。 东夫饮酒云： 信脚到太古 ，又○ 又 字原脱，据诚斋诗话补。登岳阳楼： 不作苍茫去，真成浪荡游。三年夜郎客，一柂洞庭秋。得句鹭飞处，看山天尽头。犹嫌未奇绝，更上岳阳楼。 又 荒村三月不肉味，并与瓜茄倚阁休。造物于人相补报，问天赊得一山秋。 至能有云： 月从雪后皆奇夜，天到梅边有别春。 功父云： 断桥斜取路，古寺未关门。 绝似晚唐人。咏金林禽花云： 梨花风骨杏花妆 ，黄蔷薇云： 已从槐借叶，更染菊为裳 ，写物之工如此。余归自金陵，功父送之， 之 字原脱，据诚斋诗话补。末章云： 何时重来桂隐轩，为我醉倒春风前。看人唤作诗中仙，看人唤作饮中仙。 此诗超然矣。昌父云： 红叶连村雨，黄花独径秋。诗穷真得瘦，酒薄不禁愁。 武子云： 自锄明月种梅花。 又云： 吹入征鸿数字秋。 渊子云： 暖分煨芋火，明借绩麻灯。 又 客路二千年五十，向人犹自说归耕。 平甫题钓台： 醉中偶尔闲伸脚，便被刘郎卖作名。 恭仲云： 碎斫生柴烂煮诗。 又有姚宋佐辅之一绝句云： 梅花得月太清生，月到梅花越样明。梅月萧疏两奇绝，有人踏月绕花行。 僧显万亦能诗： 万松岭上一间屋，老僧半间云半间。三更云去作行雨，回头方羡老僧闲。 又梅诗： 探支春色墙头朵，阑入风光竹外梢。 又 河横星斗三更后，月过梧桐一丈高。 又有庞右甫者，使虏过汴京云： 苍龙观阙东风外，黄道星辰北斗边。月照九衢平似水，胡儿吹笛内门前。
诚斋题品诸杨诗
吾族前辈讳存字正叟，讳朴字元素，讳杞字元卿，讳辅世字昌英，皆能诗。元卿年十八第进士，其叔正叟贺之云： 月中丹桂输先手，镜里朱颜正后生。 吾乡民俗，稻未熟，摘而蒸之，舂以为米，其饭绝香。元素有诗云： 和露摘残云浅碧，带香炊出玉轻黄。 余先太中贫，尝作小茅屋三间，而未有门扉，干元卿求一扉；元卿以绝句送至云： 三间茅屋独家村，风雨萧萧可断魂。旧日相如犹有壁，如今无壁更无门。 昌英有绝句云： 碧玉寒塘莹不流，红蕖影里立沙鸥。便当不作南溪看，当得西湖十里秋。
吾州诗人泸溪先生安福王民瞻，名庭珪，弱冠贡入京师太学，已有诗名。有绝句云： 江水磨铜镜面寒，钓鱼人在蓼花湾。回头贪看新月上，不觉竹竿流下滩。 绍兴间，宰相秦桧力主和戎之议，乡先生胡邦衡名铨，时为编修官，上书乞斩桧，谪新州。民瞻送行诗： 一封朝上九重关，是日清都虎豹闲。百辟动容观奏议，几人回首愧朝班。名高北斗星辰上，身落南州瘴海间。不待百年公议定，汉廷行召贾生还。  大厦元非一木支，要将独力拄倾危。痴儿不了公家事，男子要为天下奇。当日奸谀皆胆落，平生忠义秪心知。端能饱吃新州饭，在处江山足护持。 有欧阳安永上飞语告之，除名窜辰州。孝宗登极，召为国子监簿，以老请奉祠，除直敷文阁宫观。
诚斋评李杜苏黄诗体
 问君何意栖碧山，笑而不答心自闲。桃花流水窅然去，别有天地非人间。 又 相随遥遥访赤城，三十六曲水回萦。一溪初入千花明，万壑度尽松风声。 此李太白诗体也。 麒麟图画鸿雁行，紫极出入黄金印。 又 白摧朽骨龙虎死，黑入太阴雷雨垂。 又 指挥能事回天地，训练强兵动鬼神。 又 路经滟滪双蓬鬓，天入沧浪一钓舟。 此杜子美诗体也。 明月易低人易散，归来呼酒更重看。 又 当其下笔风雨快，笔所未到气已吞。 又 醉中不觉度千山，夜闻梅香失醉眠。 又李白画象。 西望太白横峨岷，眼高四海空无人。大儿汾阳中令君，小儿天台坐忘身。平生不识高将军，手涴吾足乃敢嗔。 此东坡诗体也。 风光错综天经纬，草木文章帝杼机。 又 涧松无心古须鬣，天球不琢中粹温。 又 儿呼不苏驴失脚，犹恐醒来有新作。 此山谷诗体也。
诚斋评为诗隐蓄发露之异
太史公曰：国风好色而不淫，小雅怨诽而不乱。左氏传曰：春秋之称，微而显，志而晦，婉而成章，尽而不汙。此诗与春秋纪事之妙也。近世词人，闲情之靡，如伯有所赋，赵武所不得闻者，有过之无不及焉。是得为好色而不淫乎！惟晏叔原云： 落花人独立，微雨燕双飞。 可谓好色而不淫矣。唐人长门怨云： 珊瑚枕上千行泪，不是思君是恨君。 是得为怨诽而不乱乎！惟刘长卿云： 月来深殿早，春到后宫迟。 可谓怨诽而不乱矣。近世陈克咏李伯时画宁王进史图云： 汗简不知天上事，至尊新纳寿王妃。 是得为微、为晦、为婉、为不汙秽乎！惟李义山云： 侍燕归来宫漏永，薛王沉醉寿王醒。 可谓微婉显晦，尽而不汙矣。
以画为真以真为画
杜蜀山水图云： 沱水流中座，岷山赴此堂。白波吹粉壁，青嶂插雕梁。 此以画为真也。曾吉父云： 断崖韦偃树，小雨郭熙山。 此以真为画也。诚斋
臞翁诗评
因暇日与弟侄辈评古今诸名人诗：魏武帝如幽燕老将，气韵沉雄；曹子建如三河少年，风流自赏；鲍明远如饥鹰独出，奇矫无前；谢康乐如东海扬帆，风日流丽；陶彭泽如绛云在霄，舒卷自如；王右丞如秋水芙蕖，倚风自笑；韦苏州如园客独茧，暗合音徽；孟浩然如洞庭始波，木叶微脱；杜牧之如铜丸走坂，骏马注坡；白乐天如山东父老课农桑，言言皆实；元微之如李龟年说天宝遗事，貌悴而神不伤；刘梦得如镂冰雕琼，流光自照；李太白如刘安鸡犬，遗响白云，覈其归存，恍无定处；韩退之如囊沙背水，惟韩信独能；李长吉如武帝食露盘，无补多欲；孟东野如埋泉断剑，卧壑寒松；张籍如优工行乡饮，酬献秩如，时有诙气；柳子厚如高秋独眺，霁晚孤吹；李义山如百宝流苏，千丝铁网，绮密环妍，要非适用。本朝苏东坡如屈注天潢，倒连沧海，变眩百怪，终归雄浑；欧公如四瑚八琏，止可施之宗庙；荆公如邓艾缒兵入蜀，要以崄绝为功；山谷如陶弘景祇诏入宫，析理谈玄，而松风之梦故在；梅圣俞如关河放溜，瞬息无声；秦少游如时女步春，终伤婉弱；后山如九皋独唳，深林孤芳，冲寂自妍，不求识赏；韩子苍如梨园按乐，排比得伦；吕居仁如散圣安禅，自能奇逸。其他作者，未易殚陈。独唐杜工部，如周公制作，后世莫能拟议。
沧浪诗评
大历以前，分明别是一副言语，晚唐分明别是一副言语，本朝诸公分明别是一副言语，如此见得，方许具一只眼。盛唐人有似粗而非粗处，盛唐人有似拙而非拙处。五言绝句，众唐人是一样，少陵是一样，韩退之是一样，王荆公是一样，本朝诸公是一样。盛唐人诗，亦有一二滥觞晚唐者；晚唐人诗，亦有一二可入盛唐者，要论其大概耳。唐人与本朝人诗，未论工拙，直是气象不同。唐人命题言语亦自不同，杂古人之集而观之，不必见诗，望其题引，而知其为唐人、今人矣。大历之诗，高者尚未失盛唐，下者渐入晚唐矣；晚唐之下者，亦堕野狐外道鬼窟中。或问唐诗何以胜我朝？唐人以诗取士，故多专门之学，我朝之诗所以不及也。诗有词理意兴。南朝人尚词而病于理；本朝人尚理而病于意兴；唐人尚意兴而理在其中；汉魏之诗，词理意兴，无迹可寻。汉魏古诗，气象混沌，难以句摘；晋以还方有佳句，如陶渊明 采菊东篱下，悠然见南山 ；谢灵运 池塘生春草 之句。谢所以不及陶者：康乐之诗精工，渊明之诗质而自然耳。谢灵运无一字○沧浪诗话作 篇 不佳。黄初之后，惟阮籍咏怀之作，极为高古，有建安风骨。晋人舍陶渊明、阮嗣宗外，惟左太冲高出一时。陆士衡独在诸公之下。颜不如鲍，鲍不如谢，文中子独取颜，非也。建安之作，全在气象，不可寻枝摘叶；灵运之诗，已是彻首尾成对句矣，是以不及建安也。谢脁之诗，已有全篇似唐人者，当观其集方知之。戎昱在盛唐为最下，已滥觞晚唐矣。戎昱之诗有绝似晚唐者，权德舆之诗却有绝似盛唐者。权德舆或有似韦苏州、刘长卿处。顾况诗多在元、白之上，稍有盛唐风骨处。冷朝阳在大历才子中最为下。马戴在晚唐诸人之上。刘沧、吕温亦胜诸人。李濒不全是晚唐，间有似刘随州处。陈陶之诗，在晚唐人中最无可观。薛逢最浅俗。大历以后，吾所深取者，李长吉、柳子厚、刘言史、权德舆、李涉、李益耳。大历后，刘梦得之绝句，张籍、王建之乐府，吾所深取耳。李、杜二公，正不当优劣：太白有一二妙处，子美不能道；子美有一二妙处，太白不能作。子美不能为太白之飘逸，太白不能为子美之沉郁。太白梦游天姥吟、远别离等，子美不能道；子美北征、兵车行、垂老别等，太白不能作。论诗以李杜为准，挟天子以令诸侯也。少陵诗法如孙吴，太白诗法如李广。少陵如节制之师。李、杜数公如金翅擘海，香象渡河，下视郊、岛辈，直蛩吟草间耳。观太白诗者，要识真太白处：太白天才豪逸，语多率然而成者。学者于每篇中，要识其安身立命处可也。少陵诗宪章汉魏，而取材于六朝，至其自得之妙，则前辈所谓集大成者也。人言太白仙才，长吉鬼才，不然。太白天仙之词，长吉鬼仙之词耳。高、岑之诗悲壮，读之使人感慨；孟郊之诗刻苦，读之使人不欢。玉川之怪，长吉之瑰诡，天地间自欠此体不得。韩退之琴操极高古，正是本色，非唐诸贤所及。
释皎然之诗，在唐诸僧之上唐诗僧有法震、法照、无可、护国、灵一、清江，不特无本、齐己、贯休也。集句惟荆公最长，胡笳十八拍，混然天成，绝无痕迹，如蔡文姬肝肺间流出。拟古惟江文通最长：拟渊明似渊明，拟康乐似康乐，拟左思似左思，拟郭璞似郭璞；独拟李都尉一首，不似西汉耳。虽谢康乐拟邺中诸子之诗，亦气象不类；至于刘玄休拟 行行重行生 等篇，鲍明远代 君子有所思 之作，仍是其自体耳。和韵最害人诗。古人酬唱不次韵，此风始盛于元、白、皮、陆，而本朝诸贤乃以此而斗工，遂至往复有八九和者。孟郊之诗，憔悴枯槁，其气局促不伸；退之许之如此，何耶？诗道本正大，孟郊自为之艰阻耳！孟浩然诸公之诗，讽味之久，有金石宫商之声。唐人七言律诗，当以崔颢黄鹤楼为第一。唐人好诗，多是征戍、迁谪、行旅、离别之作，往往尤能感动人意。苏子卿诗 幸有弦歌曲，可以喻中怀。请为游子吟，泛泛一何悲。丝竹厉清声，慷慨有余哀。长歌正激烈；中心怆以摧。欲展清商曲，念子不能归。 今人观之，必以为一篇重复之甚，岂特如兰亭丝竹弦歌之语耶！古诗正不当以此论也。十九首 青青河畔草，郁郁园中柳。盈盈楼上女。皎皎当窗牖。娥娥红粉妆。纤纤出素手。 一连六句，皆用叠字在首；今人必以为句法重复之甚。古诗正不当以此论也。任昉哭范仆射诗，一首中凡两用 生 字韵，三用 情 字韵： 夫子值狂生 ， 千龄万恨生 ，犹是两义； 犹我故人情 ， 生死一交情 ， 欲以遣离情 ，三字皆同一意。天厨禁脔谓平韵可重押，若或平或仄韵，则不可。彼以八仙歌言之耳，何见之陋耶！诗话谓东坡两 耳 字韵，二 耳 义不同，故可重押。亦非也。刘公幹赠五官中郎将诗： 昔我从元后，整驾至南乡。过彼丰沛都，与君共翱翔。 元后盖指曹操，至南乡谓伐刘表之时，丰沛都喻操谯郡也。王仲宣从军诗云： 筹策运帷幄，一由我圣君。 圣君亦指操也。又曰： 窃慕负鼎翁，愿厉朽钝姿。 是欲效伊尹负鼎干汤以伐夏也。是时汉帝尚存，而二子言如此！一曰元后，一曰圣君，正与荀彧比曹操为高、光同科。春秋诛心之法，二子其何逃！古人赠答，多相勉之词。苏子卿云： 愿君崇令德，随时爱景光。 李少卿云： 努力崇明德，皓首以为期。 刘公幹云： 勉哉修令德，北面自宠珍。 杜子美云： 君若登台辅，临危莫爱身。 往往此意。高达夫赠王彻云： 吾知十年后，季子多黄金。 金何足道，又甚于以名位期人者。此达夫偶然漏逗处也。
诗体上
风雅颂既亡，一变而为离骚，再变而为西汉五言，三变而为歌行杂体，四变而为沈、宋律诗；五言起于李陵、苏武，或云枚乘七言起于汉武柏梁，四言起于汉楚王傅韦孟；六言起于汉司农谷永，三言起于晋夏侯湛，九言起于高贵乡公。以时而论则有：
建安体汉末年号。曹子建父子及邺中七子之诗。
黄初体魏年号。与建安相接，其体一也。
正始体魏年号。嵇、阮诸公之诗。
太康体晋年号。左思、潘岳、二张、二陆诸公之诗。
元嘉体宋年号。颜、鲍、谢诸公之诗。
永明体齐年号。齐诸公之诗。
齐梁体通两朝而言之。
南北朝体通魏、周而言之，与齐梁体一也。
唐初体唐初犹袭陈、隋之体。
盛唐体景云以后，开元、天宝诸公之诗。
大历体大历十才子之诗。
元和体元、白诸公。
晚唐体本朝体通前后而言之。○按：沧浪诗话 晚唐体 、 本朝体 分列。
元祐体苏、黄、陈诸公。
江西宗派体山谷为之宗。
以人而论则有苏李体李陵、苏武也。
曹刘体子建、公幹也。
陶体渊明也。
谢体灵运也。
徐庾体徐陵、庾信也。
沈宋体佺期、之问也。
陈拾遗体陈子昂也。
王杨卢骆体王勃、杨炯、卢照邻、骆宾王也。
张曲江体始兴文献公九龄也。
少陵体，太白体，高达夫体高常侍适也。○按：沧浪诗话三体分列。
孟浩然体，岑嘉州体岑参也。○按：沧浪诗话孟、岑分列。
王右丞体王维也。
韦苏州体韦应物也。
韩昌黎体，柳子厚体，韦柳体苏州与仪曹合言之。○按：沧浪诗话三体分列。
李长吉体，李商隐体即西昆体也。○按：沧浪诗话二体分列。
卢仝体，白乐天体，元白体微之、乐天，其体一也。○按：沧浪诗话三体分列。
杜牧之体，张籍、王建体谓乐府之体同也。○沧浪诗话二体分列。
贾浪仙体，孟东野体，杜荀鹤体，东坡体，山谷体，后山体后山本学杜，其语之似者但数篇，他或似而不全；又其他则本其自体耳。○按：沧浪诗话六体分列。
王荆公体公绝句最高。其诗得意处高出苏、黄、陈之上，而与唐人尚隔一关。
邵康节体，陈简斋体陈去非与义也。亦江西之派而小异。○按：沧浪诗话二体分列。
杨诚斋体其初学半山、后山，最后亦学绝句于唐人；已而尽弃诸家之作，而别出机杼，盖其自序如此。
又有所谓选体选诗时代不同，体制随异，今人例用五言古诗为选体。
柏梁体汉武帝与群臣共赋七言，每句韵。后人谓此体为柏梁。
玉台体玉台集乃徐陵所序，汉、魏、六朝之诗皆有之。或者但谓纤艳者为玉台体，其实不然。
西昆体即李商隐体，然兼温庭筠及本朝杨、刘诸公而名之也。
香奁体韩偓之诗，有裾裙脂粉之语，有香奁集。
宫体梁简文伤于轻靡，时号宫体。
又有古诗，有近体即律诗也。○按：沧浪诗话二体分列。
有绝句，有杂言，有三五七言自三言而终以七言，隋郑世翼有此诗。○按：沧浪诗话三体分列。
有半五六言晋傅休奕鸿雁生寒北之篇是也。
有一字至七字唐张南史雪月花草等篇是也。又隋人应诏有三十字诗，凡三句七言，一句九言，不足为法，故不列于此也。
有三句之歌高祖大风歌是也。古华山畿二十五首，多三句之词，其他古人诗多如此者。
有两句之歌荆聊易水歌是也。又古诗青骢、白马、共戏乐、女儿子之类，皆两句之词。
有一句之歌汉书 枹鼓不鸣董少平 ，一句之歌也，又汉童谣 千乘万骑上北邙 ，梁童谣 青丝白马寿阳来 ，皆一句也。
有口号或四句，或八句。
有歌行古有鞠歌行，放歌行，长歌行，短歌行；又有单以歌名者，单以行名者，不可枚述。
有乐府汉武帝定郊祀，立乐府，采齐、楚、赵、魏之声，以入乐府，以其音调可被于弦歌也。乐府俱备诸体，兼统众名也。
有楚辞屈、宋以下，效楚辞体者，皆谓之楚辞。
有琴操古有水仙操，辛德源所作；别鹤操，高陵牧子所作。
曰谣沈炯有独酌谣，王昌龄有箜篌谣，穆天子之传有白云谣也。
曰吟古词有陇头吟，乐府有梁父吟，相如有白头吟。
曰词选有汉武秋风词，乐府有木兰词。
曰引古曲有霹雳引、走马引、飞龙引。
曰咏选有五君咏，唐储光羲有群鸱咏。
曰曲古有大堤曲，梁简文有乌栖曲。
曰篇选有名都篇、京洛篇、白马篇。
曰唱魏明帝有气出唱。
曰弄古乐府有江南弄。
曰长调，曰短调，有四声，有八病四声设于周颙，八病严于沈约。○按：沧浪诗话此四条分列， 八病 条并列举八目。
又有以叹名者古词有楚妃叹、明君叹。
以怨名者文选有四怨，乐府有独处怨。
以乐名者齐武帝有估家乐，宋臧质有石城乐。
以别名者杜子美有无家别、垂老别、新婚别也。
以思名者太白有静夜思。
有全篇双声叠韵者东坡经字韵诗是也。
有全篇字皆平声者天随子夏日诗，四十字皆平声。又有一句全平声，一句全仄声。
有全篇字皆仄声者梅圣俞酌酒与妇饮之诗是也。
有律诗上下句双用韵者第一句，第三、五、七句押一仄韵，第二句第四、第六句押一平韵。唐章碣有此体，不足为法，谩列于此，以备其体耳。又有四句平入之体，四句仄入之体；无关诗道，今皆不取。
有辘轳韵者双入双出。
有进退韵者一进一退。
有古诗一韵两用者文选曹子建美女篇用两 虽 字；谢康乐述祖德诗用两 人 字，其后多有之。
有古诗一韵三用者文选任升哭范仆射诗三用 情 字也。
有古诗三韵六七用者古焦仲卿妻诗是也。
有古诗重用二十许韵者焦仲卿妻诗是也。
有古诗旁取六七许韵者韩退之此日足可惜篇是也：凡杂用东、冬、江、阳、庚、青六韵。欧阳公谓退之遇宽韵则故旁入他韵，非也。此乃用古韵耳，于焦(○沧浪诗话作集 )韵自见之。
有古诗全不押韵者古采莲曲是也。
有律诗至百五十韵者少陵有古韵律诗，白乐天亦有之。而本朝王黄州有百五十韵五言律。
有律诗止三韵者唐人有六句五言律。如李益诗 汉家今上郡，秦塞古长城。有日云常惨，无风沙自惊。当今天子圣，不战四夷(○沧浪诗话、全唐诗均作 方 )平 是也。
有律诗彻首尾对者少陵多此体，不可概举。
有律诗彻首尾不对者盛唐诸公有此体。如孟浩然诗 挂席东南望，青山水国遥。舳舻争利涉，来往接风潮。问我今何适，天台访石桥。坐看霞色晚，疑是石城标。 又 水国无边际 之篇。又李太白 牛渚西江夜 之篇皆文从字顺，音韵铿锵，八句皆无对偶。
有后章字接前章者选曹子建赠白马王彪之诗是也。
有四句通○沧浪诗话下有 义 字者如少陵 神女峰娟妙，昭君宅有无。曲留明怨惜，梦尽失欢娱 是也。
有绝句折腰者，有八句折腰者，有拟古，有连句，有集句，有分题古人分题或各赋一物，如云送某人分题得某物也，亦曰探题。○按：沧浪诗话六条分列。
有分韵，有用韵，有和韵，有借韵如押七之韵，可借八微或十二齐，一韵也。○按：沧浪诗话四条分列。
有协韵楚辞及选诗多用协韵。
有今韵，有古韵如韩退之此日足可惜诗，用古韵也。盖选诗多如此。○按：沧浪诗话二条分列。
有古律陈子昂及盛唐诸公多此体。
有今律，有颔联，有发端，有落句结句也。○按：沧浪诗话四条分列。
有十字对刘眘虚 沧浪千万里，日夜一孤舟。
有十字句常建 曲径通幽处，禅房花木深 等是也。
有十四字对刘长卿 江客不堪频北望，塞鸿何事又南飞 是也。
有十四字句崔颢 黄鹤一去不复返，白云千载空悠悠 ，太白 鹦鹉西飞陇山去，芳洲之树何青青 是也。
有扇对又谓之隔句对。如郑都官 昔年共照松溪影，松折碑荒僧已无。今日还思锦城事，雪销花谢梦何如 等是也。盖以第一句对第三句，第二句对第四句。
有借对孟浩然 厨人具鸡黍，稚子摘杨梅。 太白 水舂云母礁，风扫石楠花。 少陵 竹叶于人既无分，菊花从此不须闲。 言之者有是也。
有就对者又曰当句有对。如少陵 小院回廓春寂寂，浴凫飞鹭晚悠悠 ，李嘉祐 孤云独鸟川光暮，万井千山一气秋 是也。前辈于文亦多此体。如王勃 龙光射牛斗之墟，徐孺下陈蕃之榻 ，乃就句对也。
论杂体则有风人上句述一语，下句释其义。如古子夜歌，读曲歌之类，多用此体。
藁砧古乐府 藁砧今何在？山上复安山。何日大刀头，破镜飞上天。
五杂俎见乐府。
两头纤纤亦见乐府。
盘中玉台集，苏伯玉妻作，写之盘中，屈曲成文也。
回文起于窦滔之妻，织锦以寄其夫也。
反覆举一字而诵皆成句，无不押韵，反覆成文也。李公诗格，有此二十字诗。
离合字相拆合成文。孔融渔父屈节之诗是也。虽不关诗道之重轻，其体制亦古。
至于建除鲍明远有建除诗，诗每句首冠以建除平满等字。其诗虽佳，盖鲍本工诗，非因建除之体而佳也。
字谜、人名、卦名、数名、药名、州名之诗，只成戏论，不足为法也。又有六甲、十属之类，及藏头、歇后等体，今皆削之。近世有李公诗格，泛而不备；惠洪天厨禁脔最为误人。今此卷有旁参二书者，盖其是处不可易也。
沧浪编
诗体下
总论
古人文章，自应律度，未尝以音韵为主。自沈约增崇韵学，其论文则曰：欲使宫羽相变，低昂殊节；若前有浮声，则后须切响。一篇之内，音韵尽殊；两句之中，轻重悉异。妙达此旨，始可言文。自后浮巧之语，体制渐多，如傍犯、蹉对、假对、双声、叠韵之类。诗又有正格、偏格，类例极多。故有三十四格、十九图、四声、八病之类。今略举数事：如徐陵云： 陪游馺娑，骋纤腰于结风；长乐鸳鸯，奏新声于度曲。 又云： 厌长乐之疏钟，劳中宫之缓箭。 虽两 长乐 ，义不同，不为重复，此为傍犯。如九歌云： 蕙殽蒸兮兰藉，奠桂酒兮椒浆。  蒸蕙殽 对 奠桂酒 ，今倒用之，谓之蹉对。又 自朱耶之狼狈，致赤子之流离。 不唯 赤 对 朱 ， 耶 对 子 ，兼 狼狈  流离 ，乃兽名对鸟名。又如 厨人具鸡黍，稚子摘杨梅。 以 鸡 对 杨 ，如此之类，皆为假对。如 几家村草里，吹唱隔江闻。 几家、村草、吹唱、隔江，皆双声。如 月影侵簪冷，江光逼履清。 侵簪，逼履，皆叠韵。诗第二字侧入，谓之正格，如 凤历轩辕纪，龙飞四十春 之类。第二字平入，谓之偏格，如 四更山吐月，残夜水明楼 之类。唐名辈诗多用正格。如杜甫诗，用偏格者十无二三。笔谈
江左体
引韵便失粘，既失粘，则若不拘声律；然其对偶特精，则谓之骨含苏李体。 浣花流水水西头，主人为卜林塘幽。已知出郭少尘事，更有澄江销客愁。无数蜻蜓齐上下，一双鸂鶒对沉浮。东行万里堪乘兴，须向山阴上小舟。 杜子美卜居
蜂腰体
颔联亦无对偶，然是十字叙一事，而意贯上二句，及颈联，方对偶分明。谓之蜂腰格，言若已断而复续也。 下第唯空囊，如何住帝乡？杏园啼百舌，谁醉在花傍？泪落故山远，病来春草长。知音逢岂易，孤棹负三湘。 贾岛下第诗
隔句体
破题与颔联便作隔句对，若施之于赋，则曰 几思静话，对夜雨之禅床；未得重逢，照秋灯于影室 也。 几思闻静话，夜雨对禅床。未得重相见，秋灯照影堂。孤云终负约，薄宦转堪伤。梦绕长松榻，遥焚一炷香。 郑谷吊僧诗
偷春体
其法颔联虽不拘对偶，疑非声律；然破题已的对矣。谓之偷春格，言如梅花偷春色而先开也。 无家对寒食，有泪如金波。斫却月中桂，清光应更多。仳离放红蕊，想像嚬青娥。牛女漫愁思，秋期犹渡河。 杜子美寒食月诗
折腰体
谓中失粘而意不断。 渭城朝雨裛轻尘，客舍青青柳色新。劝君更尽一杯酒，西出阳关无故人。 王维赠别
绝弦体
其语似断弦而意存，如弦绝而其意终在也。 燕鸿去后湖天远，欲寄知音问水居。七岁弄竿今八十，锦鳞吞钓不吞书。 僧谦寄远
五仄体
晏元献守汝阴，梅圣俞往见之；将行，公置酒颍河上，因言古人章句中，全用平声，制字稳帖，如 枯桑知天风 是也，恨未见侧字诗。圣俞既引舟，遂作五侧体寄公云： 月出断岸口，影照别舸背。且独与妇饮，颇胜俗客对。月渐上我席，瞑色亦稍退。岂必在秉烛，此景已可爱。 西清诗话
回文体
谓倒读亦成诗也。 潮随暗浪雪山倾，远浦渔舟钓月明。桥对寺门松迳小，巷当泉眼石波清。迢迢远树江天晓，蔼蔼红霞晚日晴。遥望四山云接水，碧峰千点数鸥轻。 东坡题金山寺
五句法
此格即事遣兴可作，如题物赠送之类，则不可用。 曲江萧条秋气高，芰荷枯折随风涛，游子空嗟垂二毛。白石素沙亦相荡，哀鸿独叫求其曹。 杜子美 即事非今亦非古，长歌激烈梢林莽，比屋豪华固难数。吾人甘作心似灰，弟侄何伤泪如雨。 杜子美曲江三章章五句
六句法
此法但可放言遣兴，不可寄赠。杜子美云： 烈士恶多门，小人自同调。名利苟可取，杀身傍权要。何当官曹清，尔辈堪一笑。 山谷云： 三公未白首，十辈拥朱轮。只有人看好，何益百年身。但愿身无事，清樽对故人。
促句法
止于两叠，三句一换韵，或平声，或侧声皆可。 江南秋色推烦暑，夜来一枕芭蕉雨，家在江南白鸥浦。一生未归鬓如织，伤心日暮枫叶赤，偶然得句应题壁。  芦花如雪洒扁舟，正是沧江兰杜秋，忽然惊起散沙鸥。平生生计如转蓬，一身长在百忧中，鲈鱼正美负秋风。
平头换韵法
东坡作太白赞云： 天人几何同一沤，谪仙非谪乃其游。挥斥八极隘九州，化为两鸟鸣相酬。一鸣一止三千秋，开元有道为少留。縻之不得矧肯求！东望太白横峨岷，眼高四海空无人。大儿汾阳中令君，小儿天台坐忘身。平生不识高将军，手涴吾足矧敢嗔。作诗一笑君应闻！ 一韵七句，方换韵，又是平声，其法不得双杀，双杀者不得此法也。禁脔
促句换韵法
鲁直观伯时画马诗云： 仪鸾供帐饕虱行，翰林湿薪爆竹声，风帘官烛泪纵横。木穿石槃未渠透，坐穿不遨令人瘦，贫马百啮逢一豆。眼明见此玉花騘，径思着鞭随诗翁，城西野桃寻小红。 此格禁脔谓之促句换韵。其法三句一换韵，三叠而止。此格甚新，人少用之。余尝以此格为鄙句云： 青玻璃色莹长空，烂银盘挂屋山东，晚凉徐度一襟风。天分风月相管领，对之技痒谁能忍，吟哦自恨诗才窘。扫宽露坐发兴新，浮蛆琰琰抛青春，不妨举盏成三人。 渔隐
拗句
鲁直换字对句法，如 只今满坐且尊酒，后夜此堂空月明。  清谈落笔一万字，白眼举觞三百杯。  田中谁闻不纳履，坐上适来何处蝇。  秋千门巷火新改，桑柘田园春向分。  忽乘舟去值花雨，寄得书来应麦秋。 其法于当下平字处，以仄字易之，欲其气挺然不群；前此未有人作此体，独鲁直变之。苕溪渔隐曰：此体本出于老杜，如 宠光蕙叶与多碧，点注桃花舒小红。  一双白鱼不受钓，三寸黄甘犹自青。  外江三峡且相接，斗酒新诗终日疏。  负盐出井此溪女，打鼓发船何郡郎。  沙上草阁柳新暗，城边野池莲欲红。 似此体甚多，聊举此数联，非独鲁直变之也。今俗谓之拗句者是也。禁脔
七言变体
律诗之作，用字平侧，世固有定体，众共守之。然不若时用变体，如兵之出奇，变化无穷，以惊世骇目。如老杜诗云： 竹里行厨洗玉盘，花边立马簇金鞍。非关使者征求急，自识将军礼数宽。百年地辟柴门迥，五月江深草阁寒。看弄渔舟移白日，老农何有罄交欢。 此七言律诗之变体也。渔隐
绝句变体
韦苏州云： 南望青山满禁闱，晓陪鸳鹭正差池。共爱朝来何处雪，蓬莱宫里拂松枝。 老杜云： 山瓶乳酒下青云，气味浓香幸见分。鸣鞭走送怜渔父，洗盏开尝对马车。 此绝句，律诗之变体也。同上
第三句失粘
七言律诗至第三句便失粘，落平侧，亦别是一体。唐人用此甚多，但今人少用耳。如老杜云： 摇落深知宋玉悲，风流儒雅亦吾师。怅望千秋一洒泪，萧条异代不同时。江山故宅空文藻，云雨荒台岂梦思。最是楚宫俱泯灭，舟人指点到今疑。 严武云： 漫向江头把钓竿，懒眠沙草爱风湍。莫倚善题鹦鹉赋，何须不着鵕鸃冠。腹中书籍幽时晒，肘后医方静处看。兴发会能驰骏马，终须重到使君滩。 韦应物云： 夹水苍山路向东，东南山豁大河通。寒树依微远天外，夕阳明灭乱流中。孤村几岁临伊岸，一雁初晴下朔风。为报洛桥游宦侣，扁舟不系与心同。 此三诗起头用侧声，故第三句亦用侧声。同上
八句仄入格
唐末，蜀川有唐求，放旷疏逸，方外人也。吟诗有所得，即将稾捻为丸，投入瓢中。后卧病，投瓢于江，曰： 兹文苟不沉没，得之者方知吾苦心耳。 瓢至新渠江，有识者曰： 此唐山人诗瓢也。 接得，十才二三。题郑处士隐居曰： 不信最清旷，及来愁已空。数点石泉雨，一溪霜叶风。业在有山处，道成无事中。酌尽一杯酒，老夫颜亦红。 古今诗话
进退格
郑谷与僧齐己、黄损等，共定今体诗格云：凡诗用韵有数格，一曰葫芦，一曰辘轳，一曰进退。葫芦韵者，先二后四；辘轳韵者，双出双入；进退韵者，一进一退；失此则缪矣。余按倦游录载唐介为台官，廷疏宰相之失。仁庙怒，谪英州别驾，朝中士大夫以诗送行者颇众，独李师中待制一篇，为人传诵。诗曰： 孤忠自许众不与，独立敢言人所难。去国一身轻似叶，高名千古重于山。并游英俊颜何厚，未死奸谀骨已寒。天为吾君扶社稷，肯教夫子不生还。 此正所谓进退韵格也。按韵略： 难 字第二十五， 山 字第二十七；寒 字又在二十五，而 还 字又在二十七。一进一退，诚合体格，岂率尔而为之哉。近阅冷斋夜话，载当时唐李对答语言，乃以此诗为落韵诗。盖渠伊不见郑谷所定诗格有进退之说，而妄为云云也。湘素杂记
子苍于五言八句近体诗，亦用此格。其诗云： 盗贼犹如此，苍生困未苏。今年起安石，不用哭包胥。子去朝行在，人应问老夫。髭须衰白尽，瘦地日携鉏。 盖 苏 、夫 在十虞字韵， 胥 、 鉏 在九鱼字韵。
平侧各押韵
唐末有章碣者，乃以八句诗平侧各有一韵。如 东南路尽吴江畔，正是穷愁暮雨天。鸥鹭不嫌斜雨○全唐诗作 两 岸，波涛欺得送○全唐诗作 逆 风船。偶逢岛寺停帆看，深羡渔翁下钓眠。今古若论英达筭，鸱夷高兴固无边。 自号变体，此尤可怪者也。蔡宽夫诗话
双声叠韵
南史谢庄传曰，王元谟问庄：何者为双声，何者为叠韵？答曰： 互 、 护 为双声， 磝 、 碻 为叠韵。某按古人以四声为切韵，纽以双声叠韵，必以五音为定，盖谓东方喉声为木音，西方舌声为金音，南方齿声为火音，北方唇声为水音，中央牙声为土音也。双声者，同音而不同韵也；叠韵者，同音而又同韵也。 互 、 护 同为唇音，而二字不同韵，敌谓之双声； 磝 、 碻 同为牙音，而二字又同韵，故谓之叠韵。若仿佛、熠燿、骐骥、慷慨、喉喔、霢霖，皆双声也；若侏儒、童蒙、崆峒、巃嵷、螳蜋、滴沥，皆叠韵也。按李群玉诗曰： 方穿诘曲崎岖路，又听钩辀格磔声。 诘曲、崎岖，乃双声也；钩辀、格磔，乃叠韵也。学林新编
东坡作吃语诗： 江干高居坚关扃，耕犍躬驾角挂经。孤航系舸菰茭隔，笳鼓过军鸡狗惊。解襟顾景各箕踞，击剑高歌几举觥。荆笄供脍愧搅聒，乾锅更戛甘瓜羹。 漫叟诗话
扇对法此与前隔句体同
律诗有扇封格，第一与第三句对，第二与第四句对。如杜少陵哭台州司户苏少监诗云： 得罪台州去，时危弃硕儒。移官蓬阁后，谷贵殁潜夫。 东坡和郁孤台诗云： 解后陪车马，寻芳谢渊。凄凉望乡国，得句仲宣楼。 又唐人绝句，亦用此格。如 去年花下留连饮，暖日夭桃莺乱啼。今日江边容易别，淡烟哀草马频嘶 之类是也。渔隐
蹉对法
僧惠洪冷斋夜话载介甫诗云： 春残叶密花枝少，睡起茶多酒盏疏。  多 字当作 亲 ，世俗传写之误。洪之意，盖欲以 少 对 密 ，以 疏 对 亲 。予作荆南教官，与江朝宗汇者同僚，偶论及此，江云：惠洪多妄诞，殊不晓古人诗格。此一联以 密 字对 疏 ，以 多 字对 少 ，正交股用之，所谓蹉对法也。艺苑雌黄
离合体前虽不取此特存其大略耳
药名诗起自陈亚，非也。东汉已有离合体，至唐始著药名之号。如张籍答鄱阳客诗云： 江皋岁暮相逢地，黄叶霜前半夏枝。子夜吟诗向松桂，心中万事岂君知 是也。西清诗话
禽言诗当如药名诗，用其名字隐入诗句中，造语稳贴，无异寻常诗，乃为造微入妙。如药名诗云： 四海无远志，一溪甘遂心。 远志、甘遂，二药名也。禽言诗云： 唤起窗全曙，催归日未西。 唤起、催归，二禽名也。梅圣俞禽言诗，如 泥滑滑，苦竹冈 之句，皆善造语者也。渔隐
人名
荆公诗有 老景春可惜，无花可留得。莫嫌柳浑青，终恨李太白 之句，以古人姓名藏句中，盖以文为戏。或者谓前无此体，自公始见之；余读权德舆集，其一篇云： 藩宣秉戎寄，衡石崇势位。言纪信不留，弛张良自愧。樵苏则为惬，瓜李斯可畏。不顾荣宦尊，每陈农亩利。家林类岩巘，负郭躬敛积。忌满宠生嫌，养蒙恬胜利。疏钟皓月晓，晚景丹霞异。涧谷永不变，山梁冀无累。论自王符肇，学得展禽志。从此直不疑，支离疏世事。 则权德舆已尝为此体。乃知古今文章之变，殆无遗蕴。德舆在唐，不以诗名，然词亦雅畅；此篇虽主意在别立体，然不失为佳制也。石林诗话
药名
尝见近世作药名诗，或未工；要当字则正用，意须假借。如 日侧柏阴斜 是也。若 侧身直上天门东 ， 风月前湖夜 ， 湖  东 二字即非正用。孔毅夫有诗云： 鄙性尝山野，尤甘草舍中，钩帘阴卷柏，障壁坐防风。客土依云实，流泉架木通。行当归老矣，已逼白头翁。 又 此地龙舒国，池隍兽血余。木香多野橘，石孔最宜鱼。古瓦松杉冷，旱天麻麦疏。题诗非杜若，笺腻粉难书。 漫叟诗话